
Ebyanjula 


Nnazaaiibwa Misiri (Egypt) nga ekyamaamiddwa Abangereza. Kino kirina 
kinene kye kyakola ku bulamu bwange, era kye nsinga okujjukira mu 
buto bwange ya mmange okundaalikanga olutatadde nga bw’agamba 
bwati: "Bwe nnali olubuto neeyama okukutuuma Hassan n’okukuwaayo 
mu kaweefube w’okugoba Abangereza mu Misiri." Ekyo kyasigala 
kinnumiriza. Ekyavaamu? Saafuna bulamu bwa kito obuteefirayo ku 
bigenda mu maaso wadde obuvubuka obulimu obumenyi bw‘amateeka. 
Obulamu bwe nnawangaala bwalimu ekigendererwa n’ekiruubirirwa! 


Omulembe gwange gwakwata ekkubo lye limu nga ery’abo ab’emirembe 
egyatusooka mu kulwanyisa okumaamirwa Abangereza, nga guyita mu 
kukozesa buli kyali kyetaagisa. Abangereza ne gavumenti z’e Misiri 
ezaabakoleranga baatutwalanga nga abatujju, sso nga Abamisiri abalala 
n’ensi yonna okutwalira baatulabanga nga abalwanirizi b‘eddembe. Twali 
bannamukisa okulaba ku nkomerero y’okumaamirwa Abangereza. 
Akaseera bwe kaayitawo, ne mpangaalirako mu Bungereza gye nnagenda 
okukakkalabiza emisomo gyange, natandika okwagala n’okwegomba 
Abangereza. Nnamanya nti abantu basobola okubeera abenjawulo ennyo 
n’enkola y’abannabyabufuzi baabwe ekwata ku mawanga ag’ebweru. 
Ekintu ky’ekimu kyantuukako oluvannyuma bwe nnajja eno mu America 
gye nnafuula ewaffe. 


Obumalirivu n’‘okwewaayo byakoleeza ettaala y’obulamu bwange 
obw’okusoma. Nnamaliriza emisomo gyange egyawaggulu ne nfuna 
amabaluwa mu by’okuzaalisa n’endwadde z’abakyala, era okukakasa nga 
nfuna omusingi omunywevu nnafuna ebbaiuwa eyookusatu (Ph.D.) okuva 
mu ttendekero ekkulu ery’e Edinburgh mu Scotland; ebbaluwa yange yali 
ku ntandikwa y’olubuto Ilw’omuntu olutannaweza ssande munaana 
(Studies in Normal and Abnormal Human Embryogenesis).. Nnafuna 
okumatira muli olw’okusobola okutuukiriza ekirooto kyange eky’okufuuka 
Pulofeesa mu ttendekero ekkulu, omukulu w’ekitongole mwe nnali 
nkolera, omukozi mu ddwaliro, munnasayansi era omusomesa 
n’okutuuka ku ddaala eryawaggulu mu bifo ebyekikugu mu ggwanga, mu 
kitundu mwe mpangaalira ne mu nsi yonna okutwalira awamu. 


Wabula bino byonna byali kimu ku bintu ebibiri bye nnali nnettanira. 
Ekirala kye nnali njagala ennyo kwali kusoma ddiini, naddala eyange 
naye n’amadiini amalala. Okusoma kwagenda wala okufaananako 
okw’abo eddiini abagisomera mu masomero, mpozzi okumanya sayansi 
n’eby‘obusawo kwannyamba kinene mu kulowooza ku ddiini yange, 
okugitegeera, n‘okuginnyonnyola. 


Ebyobuwangwa byange eby’emirundi ebiri n’okwogera ennimi ebbiri, 
byanviirako okumanya nti, mu Bulaaya, Obusiraamu bwayatiikirira nnyo 
n’ekyo kyebutali (muli ebiseera ebimu mpulira nti Amu kino basiraamu 
nabo balina okunenyezebwa), Okuvvooia okwakyeyonoonere 
n’okwonoona ekifaananyi ky’Obusiraamu gwafuuka mulimu 
ogwenkalakkalira ogw’ebimu ku bibiina ebiri mu byobufuzi, 
bannamawulire n’ebiweerezebwa ku mpewo ne mu kisaawe 
ky’ebyokwesanyusa. 


Nzikiriza nnyo nti ddembe lya buntu eryobwebange omuntu 
okumanyibwa n’ekyo ky’ali. Era nzikiriza nnyo nti emirembe, 
okuwangaalira awamu obulungi n’obwasseruganda mu bantu birina 
kwesigamizibwa ku kutegeera obulungi sso si kuzimbirwa ku ngero na 
bulimba. Olwo abantu iwe bayinza okutegeera ebibagatta ne bye 
baawukanamu, oluusi n’okuwa ekitiibwa ebyo bye baawukanamu 
nokukkiriza okubigumiikiriza n’okubiwangaaliaramu. 


Ekitabo kino toffaali eryongeddwako mu kkubo eryo ku Iw’eddiini 
y’Obusiraamu, enzikiriza ey’abantu biliyoni ennamba ewangaalira ku 
muliraano gwaffe ku sennendo ono. 


Nkiwaayo mu MUKWANO. 


Okwagala kuva eri Katonda. Okukyawa kuva wa Sitaane. 


Hassan Hathout. 


Essuula Esooka: KATONDA? 


Lumu nnabuuza bwenti muzzukulu wange omuwaia, "Okkiriza Katonda?" 
Yaddamu mu ddoboozi eryomwanguka nti "Ekyo nakyo kiriko okubuuza?! 
Mmukkiriza." Bwe yakkakkana kwe kugattako nti, "Maama bwatyo 
bw‘agamba!" Nnakwata ekimu ku bitabo bye ne mmubuuza nti, "Kino 
ekitabo ani yakiwandiika?" Amangu ago yasoma erinnya ly’omuwandiisi. 
Twagenda mu maaso n’okukubaganya ebirowoozo; nnamugamba bwenti, 
"Bwe njuzaako eddiba okuli erinnya ly’omuwandiisi ne nkugamba nti 
ekitabo kino kyewandiika kyokka, awatali muwandiisi, oba ojja kugamba 
ki?" Okuddamu mu maanyi kwali nti “Tekisoboka". Ebyaddirira byagenda 
bulungi era ne tumaliriza nga ekitabo bujulizi obulaga nti waliwo 
omuwandiisi, nga mu ngeri y’emu ebitonde bwe buli obujulizi obulaga nti 
waliwo Omutonzi. 


Kyangu okutegeera era kiri mu giraasi, naye nga gwe musingi mu 
ndowooza y’'Omusiraamu. Osanga ensengeka ey’amagezi 
eyeefanaanyirizaako bwetyo y‘eyatuusa Jjajja Bulayimu (mu Busiraamu 
era amanyiddwa nga Kitaawe wa Bannabbi) okumanya Katonda. Bwe 
yalemwa okumatira eky’amasanamu (ebibumbe) abantu b’omulembe 
gwe ge baabumba ne bamala ne bagasinza, yatandika okulowooza ku 
bintu ebiri mu butonde okugeza emmunyeenye, omwezi, n'enjuba, naye 
n’asanga nga byonna byali bitambulira ku mateeka agenjawulo olwo 
n’alowooza ku Oyo eyateekawo amateeka ago. Kulaane by’eyogera ku 
nsonga eyo bigenda bwebiti: 


"Bwe tutyo twalaga Bulayimu obwakabaka bw’eggulu zonna n’ensi era 
alyoke abeere mu batalina kakunkuna konna. Obudde bwe 
bwamuzibaako yalaba emmunyeenye n’agamba nti: ‘Ono ye Katonda 
wange.’ Naye (emmunyeenye) bwe yabula, yagamba nti: ‘Nze ssaagala 
(kusinza) bavaawo.’ Bwe yalaba omwezi nga guvaayo, yagamba nti: 
‘Ono ye Katonda wange.’ Bwe gwabula, yagamba nti: ‘Katonda wange 
bwatannunnamye, ddala nja kubeera mu bantu ababuze.’ Bwe yalaba 
enjuba nga evaayo, kwe kugamba nti: ‘Ono ye Katonda wange. Ono 
y’asinga (ku bali) obunene.’ (Enjuba) bwe yagwa, yagamba nti: ‘Bantu 
bange! Nze nneetegudde ebyo bye mugatta ku Katonda.” (6: 75-78) 


Awamu n’ekyo, ekya Katonda okubeerayo si kiganzi nga omuntu bwe 
yandirowoozezza. Nneewuunya okusanga nga bannasayansi bannange 
abawera be twali mu nsiike y’emu ey’eby’obuyivu, nga baali tebakkiririza 
mu kubeerayo kwa Katonda. Kino tekyali ku baali bawangaalira mu 
mawanga g‘Abakoministi (bDannakalyakaani) bokka naye n‘abo abaali mu 
Bulaaya ne America. Nange kennyini ekiseera ekimu mu bulamu bwange 
nagezaako nnyo okubeera omu ku abo. Ogwo gwe gwali omulembe mu 


bayizi ba Yunivasite mu nsi gye nsibuka e Misiri mu kiseera nga sematalo 
owookubiri yaakaggwa. Nange nagezaako okutuukana ne bannange naye 
nalemererwa okukkiriza eky’ensi omutali Katonda. Ekirowoozo 
nnakisuulira ddala mu kasero olunaku Iwe nabikkula enkuluze okubaako 
n’ekigambo kye nnoonyaamu. Ekirowoozo kyanzigyira nti: singa omuntu 
omu annamba nti enteekateeka eteriimu nsobi ey’ebigambo ebiri mu 
nkuluze mu nsengeka yaabyo ennungi, yava ku kubwatuka mu kkubiro 
ly‘ebitabo, ennukuta ezikuba ekyapa bwe zaafuumuuka mu bbanga era 
Zaagenda okugwa wansi baazisanga zeepanze bwe zityo nga bwe ziri mu 
nkuluze kati. Ebirowoozo byange ekyo tebiyinza kukigumiikiriza! 


Bw'aba nga ye Mutonzi Akomererayo, ekyo kiba kitegeeza nti teri kintu 
kirina kuba nga ky’ekimusinga mu ngeri yonna. Ekitali ekyo aba ajja 
kuba mukendeevu akkako wansi ku kintu ekirala, aba ajja kuba ne 
waakoma, era ekyo kiba tekijja kutuukana na kubeera nga ye Oyo 
Akomererayo oba Ateekawo ebintu filosofe qgw’eyogerako. Ebigero Bye 
mu Bitendo Bye byonna bisobola kwogerebwa mu butabaako kkomo. Sso 
nga tetusobola kutegeera butabaako kkomo kye kitegeeza, naye tulina 
okukkiriza nti y’engeri yokka kubanga ffe tuliko we tukoma, ate nga 
ekiriko ekkomo tekisobola kutegeera kumalayo ekyo ekitaliiko kkomo. 
Sayansi waffe ow’okubala, akkiriza nti obutabaako kkomo kintu ekiri mu 
kubala era akyogera na bubonero,””, obukozesebwa ennyo mu kusomesa 
okubala. Olw’ensonga eyo Katonda taliiko kkomo. Bwatyo asobola 
okututegeera okutumalayo wadde nga ffe, olw’okubeerako we tukoma, 
tetusobola kumumalayo, era okumumanya tukusoboia tuyita mu 
bubonero obumulaga n’obweragira mu bitonde Bye. Era olwokuba nga 
ekitaliiko kkomo tekisobola kwawuzibwamu mirundi ebiri oba esatu (nga 
kino kya mu kubala ekitaliiko kubuusabuusa), kitegeeza nti tewayinza 
kubeerayo Katonda wa Bayawudi, n’‘omulala ow’Abakkiririza mu Krisito, 
n’omulala ow’Abasiraamu, n’omulala ow’Abahindu, n’omulalia 

ow Abatakkiririza mu Katonda, n’abalala. Katonda ali Omu! Kuno 
okubeera kwa Katonda Omu kwe kuli mu kinyusi ky’enzikiriza 
ey’Obusiraamu era Abasiraamu kye bakkiririzaamu. 


Ennukuta ezimulazaako ezikozesebwa mu Luzungu “He (Ye)” tezitegeeza 
nti mukazi oba musajja. 


Katonda ali wala n’okumuteekululamu emiteeko era ekyo kintu 
ekikozesebwa mu lulimi sso nga olulimi lulina we lukoma era nga lumala 
gakozesebwa. Bwe twogera ku nnimi, kikulu okugenderera nti ennimi 
ezimu (nga mw’otwalidde Oluzungu) tezirina kigambo ekyogera ku 
Mutonzi Asembayo Ataliiko kkomo era nga kino okukiraga bakozesa 
nnukuta “G” eri ku kigambo “God” gye bafuula “G (ga ennene)” 
okusobola okwawula Katonda ku balala abantu be beeteerawo be 
bakozesaako “g (ga entono)”. Ennimi endala zo zirina amannya 


tf 


agenjawulo ageeyawulidde Katonda Yekka: mu lulimi Oluwalabu 
bakozesa Allah. Ky’ekimu omuntu akozesezza kigambo God (mu 
Luzungu), Dieu (mu Lufaransa), Adonai (mu Lu Hebrew), oba Allah (mu 
Luwalabu).... tewateekeddwa kubeerawo kutabulwa. Ebiseera bingi bwe 
mba nga njogera eri abantu, abawuliriza bambuuza nti, "bw'oba osinza 
Katonda, olwo Allah ye ani?" Ebiseera ebirala okwogera ku nsonga 
bwetyo kuba kugenderere kubanga abamanyi abamu bwe baba 
boogerera ku butambi oba mu bye bawandiika bagamba nti Abasiraamu 
tebasinza Katonda era balina katonda owaabwe ku bwabwe gwe 
beeteerawo gwe bayita Allah! 


Essuula Eyookubiri: Kati Olwo? 


KATI OLWO? 
KATONDA YE 
Omuntu ayinza okubuuza, "Kati Olwo?" 


Ddala tuteekeddwa okufaayo oba Katonda ali oba tali, oba ekibuuzo ekyo 
kya bayivu ekitwaliriza ebirowoozo bya bannaddiini oba bannafilosofe mu 
by’eddiini? Katonda okubaayo n‘obutabaayo kitukwatirako wwa era kirina 
mugaso ki mu Dulamu bwaffe obwabulijjo nga abantu abawangaaiira 
awamu? 


Tukitwale nti Katonda ali, era nti Ye Mutonzi Asembayo, okutunuulira 
ebitonde Bye kutulagirawo nti ffe abantu twawukanira ddala ku bitonde 
ebirala bye twakasobola okusomako, Okuva ku kaweke akasembayo 
obutono okutuuka ku zi sennendo byonna bigondera amateeka 
agabifuga. Obuweke obusembayo obukola emibiri gyaffe bumu n’obwo 
obuli mu Butonde, era nga buli munda waffe eyo bugondera amateeka ge 
gamu. Bwe bugenda bweyongera okubeera obuzibu ne bukola kye bayita 
asidi owa nuclea (obuweke obusirikitu obugenda buzaalukuka ne 
bwetuuma okukola obulamu), olwo kiimiya yeegatta ne biology era 
ebigoberera amateeka agenjawulo. Mu mbeera bwetyo tufaananira ddala 
ebiramu ebirala mu ngeri eyeewuunyisa. Bwe nnali nsoma mu ssomero 
baatusomesanga nti omuntu y'akulira obwakabaka bw’ensolo. Awamu 
n’ekyo, tulina engeri gye tutakkirizaamu nti naffe tuli nsolo. Wadde nga 
tufaanana n’ensolo mu bintu ebitambuza obulamu omuli enkoia 

y omusaayi, okussa, okugaaya emmere, enkola ekuuma obulamu, 
okujjulukuka mu kifo okulaga mu kirala, amaanyi g’omubiri ag’obutonde 
agalwanyisa obulwadde, obusimu obuwulira, okuzaala, n’ebirala, era 
tumanyi nti si bintu ebitambuza obulamu by’ebitufuula abantu. Ku bintu 
byonna bye twakasomako ffe ffekka abayitawo ku nkola y’omubiri. Tuli 


waggulu era nga entambuza y’obulamu si y’ekomererayo mu 
kulunnamya enneeyisa yaffe. Tulina ebitusindiikiriza okukola ebintu bye 
bimu naye wadde nga ensolo zaanukula ebisindiikiriza ebyo mu kkubo 
eryangu limu, okwanukula kwaffe kufugibwa engeri egendako ewala 
okusinga ku nkola eri munda eyateekebwateekebwa edda. Tweyongerako 
ewala okusinga ku ntambuza y’obulamu ey’omubiri ne tugenda mu nsi 
y’empisa, amateeka n’ebyemyoyo. Kiba kituufu okugamba nti tuli bitonde 
eby’emyoyo ebiri mu kisawo ekitambuza obulamu nga gye mibiri gyaffe. 
Abo mu ffe abafuula ebyetaago by’emibiri gyabwe (n’obuluvu) nga kye 
kyokka kye bettanira ne balekerera ebyetaago by’emyoyo, bayinza 
n’okutwalibwa nga ensolo, ne bwe tuba tetukozesezza kigambo ekyo. 


Bwe tutunuulira Omuntu, tukisanga nga Omutonzi yatuwa ebitendo 
ebikuiu bina ebitweyawulidde nga abantu: 


(1) Okumanya. Tulina okwagala okumanya era bulijjo tunoonya 
okumanya okusinga ku kwe tulina. Obwongo bwaffe bwaweebwa 
ebikozesebwa ebimala okulaba ebigenda mu maaso, okulowooza, 
okusalawo ekituufu, okusengejja, okugezesa n’okukomekkereza ekintu. 
Tululunkanira okumanya ebyayita n’ebijja mu maaso eyo n’okutaputa 
ebiri mu Butonde obutulimu n’obutwetoolodde, era ne tuwandiika 
n’okunnyonnyola okumanya kwaffe mu ngeri ezenjawulo. 


(2) Okwawula ekirungi n’ekibi. Kuba kuwewula nnyo nsonga okusuubira 
nti ekirungi bulijjo kisikiriza era nti ekibi kiba kijja kwesambibwa. 
Obutategeerekeka bw’omuntu, obutanywerera Dw’amagezi ku kintu 
ekimu n’okwagala okuwolereza ebikyamu, n’eky’okuba nga ekibi kiyinza 
n’okuba nga kisikiriza nnyo, byonna biyinza okuzibuwaza ekifaananyi 
okutegeerekeka, naye kyo eky’okumanya ekirungi n’ekibi kisigalawo. 


(3) Eddembe ery’okulondawo. Eddembe lino ery’okulondawo liva mu 
‘kwetengerera’ Omutonzi kwe yawa abantu. Kituufu nti eddembe lino si 
lyankomeredde era liriko ekkomo mwe litambulira nga teriyinza 
kusukkawo. Awamu n’ekyo, mu nsalo ezo, eddembe ly’okusalawo kkulu 
nnyo mu bulamu bw’omuntu. 


(4) Eddembe lino ly’erivaako eky’omuntu “okubuuzibwa ku by’akola”. Kya 
mu butonde bwaffe okuba nga tubuuzibwa era ne tubeera 
n’obuvunaanyizibwa ku kusalawo kwe tuba tukoze. Kino si ddiini 
y’ekikola, kubanga ne mu bitundu abatakkiriza Katonda mwe 
bawangaalira bw’oyita ku bitaala ebisibye motoka oba ojja kutanzibwa. 
Mu ddiini, kino kitegeeza nti singa omuntu talina ddembe lya kusalawo, 
teyandibadde wa kulamulwa ku Lunaku Lwokusala emisango. N’olw’ekyo, 
eddembe ly’okusalawo ky’ekinyusi n’omutima gw’okubeera omuntu, kye 
ekimu mu pdaba y’eddiini oba enkola eteri ya ddiini. Katonda yatonda 
abantu nga be bajja okwetikka obuvunaanyizibwa ku bikolwa byabwe; 


bwatyo Katonda n’aba nga yatonda abantu nga akabonero akabaawula 
ly’eddembe ly’okusaiawo. Ebintu ebitaliimu ddembe lya kusalawo oba 
obusobozi obw’okuba ne kye tubikolerako ebyo biba bintu bya “ntuuso”, 
era tetuyinza kubivunaanibwa. 


Bwe tutyo tuli bitonde ebiwangaalira mu bulamu obw’okwebuuza-ganya 
ffekka na buli kaseera okubaako ne kye tusalawo. Ebiseera bingi tuba tulina 
okusalawo wakati wa kye tumanyi nti kituufu ne kye tuma-nyi nti kikyamu 
era tuba tulina okukozesa amaanyi g’okwagala kwaffe n‘obusobozi bwaffe 
okwefuga buli we kyeragira. Ekitali ekyo tugwa mu nsobi era tuba tulina 
okukkiriza obuvunaanyizibwa ku bikolwa byaffe. Ensolo zo tezirina lutalo 
lwa kusalawo olubeera munda buli kaseera; zo zikola bukozi ekyo kye 
ziwulira nti kye zirina okukola awatali azinenya. Ebyawandiikibwa 
bitugamba nti bamalayika bakola birungi byereere buli kaseera, naye ekyo 
kiriwo Iwa kuba nga tebama-nyi kikyamu bwe kibeera. Abalala bo 
bagendera ku nteekateeka ebakolerwa, ffe tutambulira ku maanyi ga 
kusalawo. Kino mu butuufu ky’ekitiibwa ky’obuntu. Kinnyonnyola, nga 
ebyawandiikibwa bwe bitugamba, Iwaki Katonda yalagira bamalayika 
abatasobola kwonoona okuvunnamira Adamu wadde nga Adamu asobola 
okwonoona, era kino baakikola okuggyako Sitaane eyagaana 
olw’okwemanya era n’efuuka omulabe wa Katonda n’Omuntu. 


Kati ka tuveeko katono ku mulamwa tutunuleko ku bintu bibiri: ekimu nga 
kikwata ku nsi yonna okutwalira awamu ate ekirala nga essira kiri-tadde ku 
muntu yekka. Buli lwe tutunuuira Ensi mu ngeri eyasayansi tweyongera 
kumanya nti tuwangaalira ku nsi eyeebibalo ebitambulira mu bipimo 
ebirungi nga singa wabeerawo okukyukamu akatono ekyo kiba kijja 
kuleetawo akanyamberege akatagambika mu butonde. 


Kati bwe tutunuulira empangaala y’abantu mu bitundu ebimu tulaba 
abantu abo obulamu bwabwe bwonna ababuwangaalira mu bye tuyita 
ebikyamu, ebyasitaane oba ebyonoono, era ne balabika nga 
babyeyagaliramu nnyo, era ku nkomerero ya byonna bafa. Abalala, 
okwawukana ku basoose, obulamu bwabwe bwonna babumalira mu 
kulwanirira mazima, nga balwanirira bwenkanya era nga babonaabona 
olw’ebyo bye balaba nga bye bituufu, era gye bigqweera nga bafudde. 
Ebyo biyinza okuba nga bikoma awo? Okufa kuyinza okubeera nga 
yenkomerero y’obulamu obw’engeri ebbiri? Ekintu munda yaffe muli 
kigaana ekintu ekyo okukikkiriza. Olwo okuvunaanyizibwa ku bikolebwa 
kuli ludda wa? Singa okufa nga ye eyali enkomerero y’ebintu byonna 
kwandibadde n’obutakkiriziganya n’ekipimo ekirina okwegenderezebwa 
ekyo ekisaasaanira ensi yonna. N’olw’ekyo, ekiggyibwa mu bino byonna 
ky’ekyokuba nga okufa TEKUYINZA kubeera nga y’enkomerero. Okufa 
tekuyinza kuba nga kwe kukomererayo okutalina kikuddako wabula 
kulina kuba nga kugobererwa bulamu bulala omwo ebipimo ebirungi mwe 


birina okuzzibwawo era n’okubuuzibwa akana n’akataano okukolebwa. 
Eno y’enkomerero eddiini gye zoogerako, Katonda, nga Ye Mulamuzi 
akomererayo, mw‘agenda okulamulira abantu ku Lunaku Lwokulamula. 


Katonda yatuwa okwetongola era nga waakutubuuza bye tuba tukoze. 
Tetuli bitonde ebituukirivu, wadde okuba nga bwe tuteekeddwa 
okubeera. Tulagirwa kukola ekisoboka nga twolekedde ebizibu 
n’okukemebwa, era tetusobola kuba nga bulijjo tukola “kitusingira” 
obulungi. Tulafuubana, era obulamu bwaffe buli mu lutalo olutaggwa. 
Kiba kitegeerekeka okuba nga Katonda asasula okulafuubana kwaffe, 
akkiriza obunyiikivu bwaffe era atwagala nga ebitonde Bye ebisinga 
ekitiibwa. Awatali kubuusabuusa yanditwagadde okutulaba nga tuyita 
okugezesebwa okw’okubuuzibwa, wadde nga tulina eddembe lyaffe 
ery’okusalawo. Engeri esinga obulungi ey’okukola kino kwe 
kutukuumanga nga tujjukizibwa nga bwali Obuddiro mu biseera 
by’okulemererwa, era nga Katonda w’ekirungi n’ekibi nga 
bw’abitulambikira, era Katonda w’Olunaku Lwokulamula olwo |w'agenda 
okubitubuuza. Kino yakikola nga ayita mu kulonda abamu ku bantu be 
yatuma nga akozesa ekkubo lye yasiima (okugeza okwogera nabo 
obutereevu, okubawa ebiwandiike, okubikkulirwa oba okutuma malayika) 
n’abatikka omulimu ogw’okutuusa obubaka Bwe ku bantu bannaabwe 
obugamba nti: musinze Katonda Yekka, mukole ebirungi mwewale 
okukola ebibi, era bulijjo mujjukire okubuuzibwa okulina okubeerayo 
gy’ali ku Lunaku olulina okutuuka nga Iwe Lunaku Lwokusala emisango. 
Kino ky’eky’obwannabbi, era mu byafaayo by’omuntu byonna abantu 
baafuna bannabbi n’ababaka bangi nnyo. Mu lujegere luno oluwanvu 
abamu baayogerwako amannya mu byawandiikibwa, abandi baaweebwa 
ebyawandiikibwa okuva eri Katonda, ate abalala baaweebwa amaanyi 
agenjawulo okuva eri Katonda okukola ebyamagero. Abasembayo 
abasatu mu lujegere luno olwabannabbi be basaale mu ddiini 
ezitambulira ku musingi gw’okwawula Katonda nti ali Omu oguli ku nnono 
ya Bulayimu nga ze ddiini ey'Obuyawudi, Enzikiriza Eyeekikristo 
n’Obusiraamu. 


Abantu abo abasatu bonna bazzukulu ba Jajja Bulayimu; Muhammadi 
yayita mu lunyiriri Iwa Ismaila ate Moses ne Yesu ne bayita mu lunyiriri 
lwa Ishaaka. Ismaila ne Ishaaka be baali abaana ababiri aba Bulayimu. 


Wabula mu kiseera kino kisaana kyogerwe nti mu Bayawudi olubu Iwa 
bannabbi luyimirira ku Buyudaaya. Mu Bayawudi Yesu teyali Masiya 
wadde nnyina, Mariyamu, teyali mukazi wansa nga bwe yeeyita. Bo 
balindirira Masiya era tebakkiriza nti Enzikiriza Eyeekikristo ddiini 
ntukuvu. Abenzikiriza Eyeekikristo bo olujegere lwa bannabbi balukomya 
Nzikiriza Eyeekikristo. Bakkiriza Obuyawudi nga eddiini entukuvu wadde 
nga Abayawudi bo tebakkiriza Nzikiriza Eyeekikristo. Obusiraamu, ku 


ludda olulala, bukkiriza Obuyawudi n’Enzikiriza Eyeekikristo nga eddiini 
ezaava eri Katonda wadde nga Abayawudi n’Abenzikiriza Eyeekikristo 
tekuli bakkiriza Busiraamu okubeera eddiini eyava eri Katonda, wadde 
okukkiriza nti Muhammadi yali nnabbi mutuufu era omubaka wa Katonda. 
Kitundu ku nzikiriza ya buli Musiraamu (omuntu akkiririza mu Busiraamu) 
okukkiririza mu Moses ne Tawuraati ne mu nnabbi Yisa n’Enjiri, ne mu 
lujegere Iwa bannabbi abaabakulembera. 


Mu butuufu mu Kulaane, Ekitabo ky”Obusiraamu Abasiraamu kye 
bakkiriza okubeera ebigambo bya Katonda byennyini, Abasiraamu 
basomamu nti: "Yabateerawo mu ddiini nga ebyo bye yalagira Nuuhu 
n’ebyo bye twakutumira n’ebyo bye twalagira Bulayimu ne Musa ne Yisa 
nti: ‘Muyimirizeewo eddiini era temugyawukanangamu.’ ” (42:13). 


Kati okwogera ku bikwata ku Kulaane mu bufunze, nga tetunneeyo-ngera 
mu maaso, kijja kuyamba abasomi abatali Basiraamu. Kulaane, 
Abasiraamu gye bakkiririzaamu, bigambo bya Katonda byennyini, 
kigambo ku kigambo, nnukuta ku nnukuta, era byaweebwa nnabbi 
Muhammadi bwe bityo nga bimutuusibwako malayika Jiburiilu. Mu 
bulamba bwakyo, kitabo ekyenkana ne Bayibuli, naye nga tekyassibwa 
mulundi gumu. Kyajjira mu bitundutundu ebitonotono nga bigonjoola 
ensonga ezenjawulo ku bintu ebyagwangawo, era Kulaane yonna 
yaggwaayo mu bbanga lya myaka amakumi abirimuesatu. Buli nnabbi 
Muhammadi Iwe yafunanga ekitundu mu Kulaane n’‘ayagala okukituusa 
ku bagoberezi be, yayogeranga ebigambo ebifaananako ebikozesebwako 
obubonero (") ne ("),nga ku ntandikwa agamba nti “Katonda agamba:” ate 
ku nkomerero nga aga-mba nti: "Katonda ayogedde mazima." Ekitundu 
kino abantu baaki-kwatanga mu mutwe awamu n’‘okukiwandiika ku bintu 
ebyenjawulo ebyalingawo mu kiseera ekyo. Kulaane bwe 
yakomekkerezebwa, Muhammadi yagiteeka mu nteekateeka yaayo 
(tekitegeeza nti nga bwe yaggya ekka wabula nga Katonda bwe 
yamulagira), era okuva olwo ekuumibwa, mu mbeera yaayo n’olulimi 
mwe yakkira, kKigambo ku kigambo, nnukuta ku nnukuta. Era mu 
byawandiikibwa kino kyeyawulidde Kulaane yokka. 


Bw’emala okuvvuunulwa tuba tetukyagiyita Kulaane wabula okuvvuunula 
oba amakulu ga Kulaane kubanga ebigambo ebyo ebivvuunuddwa luba 
lulimi Iwa muntu si bigambo ebitukuvu nga bwe byassibwa. Olulimi Iwa 
Kulaane Luwalabu, era ebigambo byayo bitwalibwa okubeera 
ekyamagero mu by’olulimi eteyinza kukoppebwa. Yasoomooza 
Abawalabu ab’ebiseera bye yakkiramu ebya Nnabbi okuleeta ekifaanana 
naye ne bakitya, wadde nga beewaananga okubeera bakafulu era 
abakugu abatawunyikamu mu lulimi. Abamu ku baali abalabe 
b’‘Obusiraamu aboomutawaana ennyo mu biseera ebyo baabuyingira nga 
kino kyava ku kuwuliriza ebitundu ebimu mu Kulaane. 


Essuula Eyookusatu: Obusiraamu n’Eddiini Endala | 


Mu ssuula ewedde twakonyeeko ku kitiibwa ky'obuntu n'ebisaanyizo bye 
bulina okubeera ebitonde ebyenkizo mu maaso ga Katonda. Okusinziira 
ku Kulaane buli muntu aweebwa ekitiibwa nga omuntu nga tebannaba na 
kuteekululwa mu biti mwe bagwa mu nzikiriza zaabwe oba mu ndyo mwe 
basibuka. 


Kulaane egamba bweti "Mazima twaweesa bazzukulu ba Adamu ekitiibwa 
ne tubatambuliza ku lukalu ne tubasaabaliza ne ku nnyanja era ne 
tubagabira ku birungi ne tubasukkulumya ne ku bitonde ebingi bye 
twatonda olusukkulumya.” (17:70) 


Obusiraamu bussa essira ku bumu bw’obuntu nga amaka agamu. 
"Abange mmwe abantu! Mutye Katonda wammwe, Oyo eyabatonda nga 
abaggya mu muntu omu (Adamu), n’amutondamu mukyala we (Haawa), 
ate n’asaasaanya (mu nsi) abasajja n’abakazi bangi nga abaggya mu 
bombi." (4:1) Abantu bonna balina okufuna eddembe ly’obuntu 
eryobwebange, omuli n’eddembe ly’okulonda eddiini omuntu gy’asoma 
awatali kukakibwa, kubanga mu Busiraamu ekifo ky’abeddiini “endala" 
kikuumibwa bulungi. Obusiraamu si ddiini etekkiriza ddiini ndala 
kubeerawo, era teri muntu n’omu, k'abe munnaddiini oba muntu 
waabulijjo, akkirizibwa okuteeka ekkomo ku kusaasira kwa Katonda 
n’okusonyiwa Kwe, oba okwogera mu linnya Lye mu kugaba empeera 
n’ebibonerezo. Omulamuzi Owenkomeredde ye Katonda Yennyini.. "... 
Oluvannyuma eri Katonda wammwe y’eri obuddo bwammwe olwo 
ababuulire bye mwayawukanangamu. " (6:164) 


BANNANNYINI KITABO 
ABAYAWUDI N’ABENZIKIRIZA EYEEKIKRISTO 


Mu bantu, Abayawudi n‘Abenzikiriza Eyeekikristo be basinga okubeera 
okumpi eri Abasiraamu era baweebwa ekitiibwa kya kuyitibwa 
Bannannyini Kitabo. Be bantu bwe tukkiririza mu Katonda Omu era 
abaafuna ebyawandiikibwa okuva gy’ali, nga bino ye Tawuraati (Torah) 
eyaweebwa Moses n’Enjiri (Gospel) eyaweebwa Yesu. Twegatta mu 
kukkiriza oluseregende Iwa bannabbi, era mikwano gyaffe Abayawudi 
n’Abenzikiriza Eyeekikristo beewuunya bwe bawulira nti bannabbi abali 
mu Bayibuli era be bannabbi b’Obusiraamu. Eddiini essatu zeegatta mu 
mateeka agafuga empisa. Kulaane egamba nti " (Mmwe Abasiraamu) 
mugambe nti, “Tukkirizza ebyo ebyassibwa gyetuli n’ebyo ebyassibwa eri 
Bulayimu ne Ismaila ne Ishaaka ne Yakubu ne bazzukulu be (abaana ba 
Yakubu ekkuminaababiri), n’ebyo Musa ne Yisa buli omu bye yaweebwa, 
n’ebyo Bannabbi (abalala) bye baaweebwa okuva eri Katonda waabwe. 


Ffe tetulina n'omu ku bo gwe tusosola era nga Ye (Katonda) gwe 
twewadde obulambirira (mu Busiraamu).” (2:136) Ekigambo Busiraamu 
mu lulimi olwabulijjo kitegeeza kwewaayo eri okusalawo kwa Katonda. 


Obusiraamu bukkiriza Abasiraamu okulya emmere eba ebaweereddwa 
Bannannyini Kitabo (okuggyako nga bye babawadde byagaanibwa 
okugeza ebitamiiza oba ennyama y’embizzi). Mu ngeri y’emu Abasiraamu 
bakkirizibwa okukola ky’ekimu okuwa Bannannyini Byawandiikibwa 
emmere “Ebyokulya by’abo Abaaweebwa Ebyawandiikibwa (Abayawudi 
n’Abenzikiriza Eyeekikristo) bibakkiriziddwa n’ebyokulya byammwe (bye 
musaze) nabo bibakkiriziddwa." (5:5). Omusiraamu omusajja era 
akkirizibwa okuwasa omukazi Omuyawudi oba Owenzikiriza Eyeekikristo 
mu bufumbo obwamateeka (nga eno y’enkolagana esinga okuba 
eyookumpi era olujegere olusinga okubeera olutukuvu) "(Mukkiriziddwa) 
n’okuwasa abakazi Abakkiriza abensa, n’abakyala abensa mu abo 
Abaaweebwa Ebyawandiikibwa nga temunnabiweebwa; bwe muba nga 
mubawadde amahare gaabwe; nga munoonya kwessaamu nsa (nga 
muyita mu bufumbo) naye nga temunoonya kubendako mu Iwatu wadde 
okubafuula baganzi bammwe (be mwendako mu nkukutu)." (5:5) Mu 
mbeera bwetyo omusajja Omusiraamu takkirizibwa kugezaako 
kunyigiriza mukyala we okuyingira Obusiraamu, kubanga ekyo kiba 
kikontana n’ensomesa eri mu Kulaane egamba nti "Tewali kukaka (ku 
by’okuyingira) mu ddiini." (2:256) Buba na buvunaanyizibwa bwe 

obw OBusirammu okukakasa nga omukyala oyo abeera n’eddembe lye 
ery okusinza okusinziira ku nzikiriza ye. 


Mu ggwanga ly’Obusiraamu etteeka ku bikwata ku Bannannyini 
Byawandiikibwa ligamba nti "Balina eddembe lye tulina 
n’obuvunaanyizibwa nga obwaffe." Nabo balina okuganyulwa mu 
nteekateeka zonna ez’okuyamba abantu abatalina nnyingiza emala ne 
mu ebyo byonna eggwanga bye liwa abantu. Abasiraamu baalabulwa 
obutaba na ndowooza oba okukola ebikolwa eby’obukyayi n’obusosoze ku 
Bannanyini Byawandiikibwa, era nnabbi Muhammadi yennyini yagamba 
nti, "Omuntu yenna alumya omuntu mu Bannannyini byawandiikibwa ajja 
kuba nga alumizza nze kennyini." 


Ekituufu kiri nti, eggwanga ly’Obusiraamu okuva Iwe lyatandika lyali 
ggwanga eryalimu abantu abenjawulo. Nga Muhammadi yaakasenguka 
okugenda e Madiina okutandikawo eggwanga ly’Abasiraamu eryasookera 
ddala, endagaano yawandiikibwa wakati w’ebika ebyaliwo nga 
mw‘otwalidde n‘ebika by‘Abayawudi ebyawangaaliranga e Madiina, nga 
eteekawo eddembe lya buli muntu okusoma eddiini gy‘ayagala 
n’omwenkanonkano ku bikwata ku ddembe eryobwebange 
n’obuvunaanyizibwa ebya buli muntu. 


Era Obusiraamu si ddiini ya bantu balondemu. Mulanga oguyita abantu 
bonna okutwalira awamu (si ddiini y’'Abawalabu oba abantu abava mu 
Buvanjuba nga abantu abawerako ekifaananyi kye bawa). Wadde nga 
ddiini ya bantu bonna nga ne Bannannyini Byawandiikibwa 
mw’obatwalidde, eky’okugaana okugiyingira BEIT nsonga ebafuula 
abalabe oba abatakkiriza. 


Ekitufu kiri nti ekigambo "infidel (abatakkiriza)” kyatandikira Bulaaya mu 
biseera by’Entalo Ezoomusaalaba nga Abazungu bakikozesa bwe 
baabanga boogera ku Basiraamu. Obulungi bwogerwako wonna we buba, 
"Bonna tebenkana. Mu Bannannyini Byawandiikibwa mulimu ekibinja 
ky’‘abantu abanywerera ku mazima. Basoma Ekitabo kya Katonda mu 
ssaawa ezeekiro era basaala. " (3:113) Teri muntu oba ekibiina 
ky’abantu abayinza okwegamba nti bo bokka Katonda b’alina okusaasira 
era okusaasira Kwe ne bakugaana abalala, "Ddala abo Abakkiriza n’abo 
abaafuuka Abayawudi n’Abenzikiriza Eyeekikristo ne Baswaabi’a, abo 
abakkiriza Katonda n’/Olunaku lw’enkomerero ne bakola n’emirimu 
emirungi baakufuna empeera zaabwe okuva eri Katonda waabwe, era 
tebajja kubeera na kutya wadde okunakuwala." (2:62) 


Obutakwatagana mu Byenzikiriza 


Ebintu Abasiraamu n’Abayawudi n’Abenzikiriza Eyeekikristo bye 
bafaananya bingi nnyo era ekifaananyi kyawukanira ddala n’ekyo ekiri 
mu mitwe gy’abantu abasinga obungi mu Bulaaya. Ekituufu kiri nti, 
Obusiraamu buli kumpi nnyo n’Obuyawudi n’Enzikiriza Eyeekikristo 
okusinga eddiini ezo ebbiri buli emu bw’eri ku ginnaayo okuva Iwe 
bukkiriza eddiini zombi nga bweziri entukuvu sso nga Abayawudi 
bakyalindirira Masiya, gwe bagamba nti si ye yali Yesu Omunazareesi. Mu 
kino kitulabikira nti enkozesa y’ebigambo "Judeo-Christian" bw’eri 
enkyamu, era mu ndowooza yaffe ekigambo ekyo kyayiiyizibwa Iwa 
byabufuzi n’ekigendererwa kimu okusibira Abasiraamu ebweru. Engeri 
esingako ey’okunnyonnyola embeera y’obugunjufu bwaffe eriwo kati 
yandibadde Judeo-Christian-Islamic olwokuba nga eddiini zonsatule 
zisibuka ku nnono ya Bulayimu era n’okuba nti obugunjufu 
obw’omulembe gw’‘Obusiraamu bwe bwassaawo omusingi gw’obugunjufu 
obuliwo kati. Bwali bugunjufu Abasiraamu, Abayawudi, n’Abenzikiriza 
Eyeekikristo, n‘abalala mwe baawangaalira mu mirembe n’obwenkanya 
wansi w’enkola ey’okuwangaalira awamu n’okukolera awamu. 


Wadde nga eddiini bye zifaananya bingi ddala, naye kiba kyamugaso 
okutegeera ebintu ebimu ebitafaanana mu nzikiriza y’Obusiraamu 
n’enzikiriza endala ez’abantu abagoberera ennono ya Bulayimu. Bino bijja 
kuleetebwa mu bufunze era mu mwoyo mulungi awatali kigendererwa 
kyonna kyakulumbagana nzikiriza ndala wabula okusobozesa Abayawudi 
n’Abenzikiriza Eyeekikristo okutangaala n’okuddamu okwetegereza 


endowooza ze balina ku Busiraamu, mu kifo ky‘okubwonona 
n’okubuvvoola ekintu ekyaleetawo, era nga kikyaleeta, obulabe 
n’okwagaliza obubi ebyesigamiziddwa ku butamanya n’okutegeera obubi. 


Ekisookera ddala, y’entegeera Abasiraamu gye bategeeramu Katonda 
n’engeri gye bennyonnyolamu gy’ali. Katonda ye woolubeerera, ataliiko 
kkomo era alina amatendo amajjuvu. Tetusobola kufumiitiriza nfaanana 
ku Katonda wadde okumunnyonnyola mu ngeri yonna eraga nti aliko 
ekkomo oba w’akoma emukkakkanya ku ddaala. Bwe tuba twogera ku 
Katonda tukozesa olulimi olusinga okumussaamu ekitiibwa. N’olw’ekyo 
kiba kyangeri eri endowooza y’Omusiraamu okusoma (mu Bayibuli) nga 
Katonda bwe yatambulira mu Nsuku za Eden, oba nti yakunnaanya 
bamalayika n’abagamba ku bikwata ku Adamu nti "Laba, omuntu afuuse 
nga omu ku ffe", oba Katonda okukola ekintu bw’amala ne yejjusa 
n’agamba nti kale singa saakikoze, oba nti Katonda yatonda ebintu mu 
nnaku mukaaga era oluvannyuma yalina okuwummula ku lunaku 
olwomusanvu, oba nti waliwo eyameggana ne Katonda era (kumpi) 
n’awangula Katonda. 


Ekirala kikwata ku bannabbi n'ababaka ba Katonda. Abasiraamu bakkiriza 
nti bano Katonda yabalondamu batuuse obubaka bwe era babeere 
ekyokulabirako eri abantu b’emirembe gyabwe. Buli abantu b’emirembe 
egimu lwe baddanga mu kusinza ebibumbe oba ne bagatta ebirala mu 
kusinza Katonda oba ne bava ku mateeka ag’empisa Katonda ge yabawa, 
bannabbi n’ababaka baatumibwanga okujjukiza abantu baabwe 
n’okubalaga ekkubo eggolokofu. Singa waliwo eyali asobola okufuna 
obutuukirivu, abantu bano be bandibadde abatuukirivu era be 
bandiwadde ekyokulabirako. Ebyogerwa ku bannabbi mu Bayibuli nti 
baakumpanya okugeza Yakubu bwe yayambala eddiba ly’endiga 
okweteeka mu kifo kya mganda we omulongo Esau eyalina ebyoya ku 
mubiri n’abuzaabuza kitaawe Ishaaka, olwo kitaawe n’amuwa emikisa 
egyandibadde egya muganda we, era kitaawe bwe yamanya n’agamba 
nti sirina kye nsobola kukikolera era Katonda yennyini akikkirizza, ekyo 
kintu ekyawukanira ddala n’ensomesa y’Obusiraamu. Mu ngeri y’emu 
bannabbi tebakola bwenzi nga bwe kigambibwa nti Luutu yatamiira ne 
yeegadanga ne bawala be ababiri. Ekiyinza okuva mu kino be Basiraamu 
okulowooza nti abantu balina ebigambo ebyabwe bye baayingiza mu 
Byawandiikibwa. 


Abayawudi 


Abasiraamu batera okwogera ku Bayawudi nga abaana babakitaabwe 
abato okuva Bulayimu Iwe yali jajja wa Muhammadi nga ayitira ku 
Ismaila, ne Yisirayiri (Yakubu) ne batabani be nga ayitira ku Ishaaka. 
Nga bwe kimanyiddwa obulungi, Bulayimu ne Sarah tebaasooka kufuna 
mwana okutuusa eyo mu bukadde bwabwe. Mu kusaasira, Sarah yeesiba 


ku bba azaale mu nvuma ye Omumisiri Hajara era Hajara n’amuzaalira 
Ismaila. Nga wayise akaseera Sarah yeesanga nga takyasobola 
kugumiikiriza kuwangaalira wamu n’envuma ye n’omwana olwo 
n’asendasenda Bulayimu abawannanguse bwatyo n’abatwala mu kifo 
oluvannyuma ennyo ekyafuuka ekibuga ky’e Makka. Obulumi 
n’okubonaabona maama w’omwana bye yayitamu nga anoonyeza 
omwana amazzi oluvannyuma |w'ago ge baalina okubaggwaako, n’oluzzi 
Iwa Zamuzamu okutandika okufukumuka amazzi mu ngeri eyali 
tesuubirwa, bijjukirwa Abasiraamu buli mwaka nga ogumu ku mikolo gya 
Hijja, wamu n’emikolo emirala omuli okulambula Kaaba, omuzikiti 
ogwasokera ddala okusinzizaamu Katonda Omu, nga gwazimbibwa 
Bulayimu ne Ismaila Bulayimu bwe yagenda okubalambula. Katonda 
yasalawo Sarah, eyali yamala dda okusuulumba, naye n’afuna olubuto 
n’azaala Ishaaka, kitaawe wa Yakubu erinnya lye eryakyusibwa 
oluvannyuma n'afuuka Yisirayiri, kitaawe w’abaana ba Yisirayiri 
ekkuminaababiri. 


Kiyisa bubi Abasiraamu okulaba nga ettundutundu ly’Abayawudi 
n’Abenzikiriza Eyeekikristo Ismaila tebamubala nga omwana wa 
Bulayimu, mbu kuba nnyina yali nvuma. Mu King James Version ekya 
Bayibuli (Red Letter Edition ekyafulumizibwa Collins World) baatuuka 
n’okuggya erinnya lya Ismaila mu ndagiriro, era emboozi eno 
okugituukako nakozesa kigambo Bulayimu nga ekisumuluzo. Ekitabo 
Olubereberye, bwe kiba kyogera ku Bulayimu, kyogera ku Ismaila nga 
“omwana we ", mu bifo ebitali bimu (17:16, 23, 25, 26-21:11). Kino 
kikifuula kizibu okugaana ekya Ismaila okuba omwana wa Bulayimu. 
Okwo ogattako eky’okuba nga bw’ogoberera oludda lwa maama 
olw’abaana ba Yisirayiri tutegeezebwa nti Yisirayiri yawasa abaana ba 
kitaawe abato babiri, Lakeeri ne Leeya n’envuma zaabwe ebbiri, Zirupa 
ne Bira, era mu bano abana ne muvaamu Abaana ba Yisirayiri 
ekkuminaababiri. Sso nga ate teri n‘omu eyali agambye nti abamu ku 
bano baali si Baana ba Yisirayiri bajjuvu nga abavunaana bannyaabwe 
okubeera envuma! Abaffe waliwo okwekyusa bwe kituuka ku Ismaila? 
Olubereberye (22:2) kyogera nti Katonda yagamba Bulayimu nti "Twala 
kaakano omwana wo, omwana wo omu, gw’oyagala, ye Ishaaka, ogende 
mu nsi Moliya; omuweere eyo okuba ekiweebwayo ekyokebwa ku lumu 
ku nsozi lwe ndikugambako", Abasiraamu bawulira nti erinnya lya 
Ishaaka lyasonsekebwamu mu bugenderevu, kubanga Isihaaka 
tabeerangako mwana wa Bulayimu yekka, okuva Ismaila Iwe yali 
amusinga emyaka ekkuminesatu, ate nga bombi baali balamu kitaabwe 
we yafiira! Okujjukira okugezesebwa kuno Bulayimu kwe yayitamu 
n’okwewaayo yenna eri Katonda n‘atuuka n’okukkiriza okusala omwana 
we omu (Ismaila), Abasiraamu bakijjukira buli mwaka nga ogumu ku 


mikolo gya Hijja. Wabula ku Basiraamu, Ismaila ne Ishaaka bombi baali 
bannabbi abaagalwa era abalina emikisa. 


Kulaane eyogera ku Bayawudi oba Abaana ba Yisirayiri emirundi nga 
amakumi ataano, nga oggyeeko emirundi egikunuukiriza e 137 

gy eyogera ku Musa n’emirundi ekkuminoomunaana gy’eyogera ku 
Tawuraati. Bano baayogerwako bulungi ddala era ne we kyetaagisa 
baanenyezebwa n’okugugumbulwa. Ebyokulabirako: 


“Abange mmwe Bazzukulu ba Yisirayiri! Mujjukire (okwebaza) ebyengera 
byange bye nnabawa era nti (bajjajjammwe) nnabawa enkizo ku bitonde 
(ebyaliwo ebiseera ebyo). Mutye entiisa y’Olunaku omuntu 
kw’atalisobolera kusasulira munne bimuvunaanwa, wadde okukkirizibwa 
okuwolereza (Omukaafiiri) era nga teri nnunuzi erikkirizibwa (okumununula) 
era nga si baakuyambibwa. Mujjukire ne Iwe twabawonya abantu ba 
Falaawo nga babakuumira mu bibonyoobonyo ebikakali, nga basanjaga 
abaana bammwe aboobulenzi ne balekawo aboobuwala era nga mu 
(kutulugunyizibwa) okwo mwalimu okugezesebwa okwamaanyi (gyemuli) 
okuva eri Katonda wammwe. Ne Iwe twabaawulayawulira mu nnyanja ne 
tubasomosa ne tuzikiriza abantu ba Falaawo nga mutunula (mulaba). Ne 
Iwe twalagaanya Musa (okumuwa Tawuraati nga wayiseewo) ebiro 
amakumiana, (naye mu kubulawo kwe) ne musinza ennyana, ne mussa 
okusinza we kutalina kubeera. Bwe mwamala (ne mwenenya) ne 
tubasonyiwa oboolyawo ne mwebaza.” (2:47-52) 


“Mazima twatebenkeza Bazzukulu ba Yisirayiri mu bifo ebyekitiibwa 
(Misiri ne Shaami), ne tubawa ne ku birungi. Tebaayawukana okutuusa 
kye baali Damanyi Iwe kyabajjira. Katonda wo ajja kubalamula ku 
Lunaku Iw’okuzuukira mu ebyo bye baayawukanangamu.” (10:93) 


Kisaana kiteegerekeke nti wonna Abayawudi we baagugumbulwa 
kyabeeranga kituufu okubanenya kubanga baabanga bakoze ekintu 
Kulaane kye yatwalanga nga ekikontana n’‘ensomesa y’Ekiyawudi. 


Ekituufu kirina okutegeerekeka nti ekiseera kyali kiwanvu ddala nga 
Abayawudi be basitudde bendera y’okukkiririza mu Katonda Omu mu nsi 
eyali ebuutikiddwa okusinza ebibumbe oba ebibajje. Ekyo kyali kikolwa 
kirungi Kulaane ky’ekkiriza bulambirira. Naye Enzikiriza y’Abenzikiriza 
Eyeekikristo bwe yajja n’‘oluvannyuma Obusiraamu, okugamba nti 
Obuyawudi bwe bwokka obukkiririza mu Katonda Omu kuba tekukyalina 
muzinzi wadde ne kye beesibako n‘okutuusa olwaleero nti gwe mutindo 
gw’abalondemu. Waakiri kino Abasiraamu n‘abenzikiriza Eyeekikristo kye 
balowooza. 


Ekituufu Obusiraamu tebukkiriza ndowooza ey’okubeerayo omutindo 
gw’abantu abalondemu. Katonda agamba mu Kulaane nti: 


"Abange mmwe abantu! Ddala Ffe twabatonda mu musajja n’omukazi ne 
tubafuula amawanga n’ebika mumanyagane, (si kunyoomagana). Ddala 
oyo abasinga ekitiibwa eri Katonda ye oyo abasinga okutya (Katonda). 
Ddala Katonda amanyi buli kimu, Mukenkufu nnyo. " (49:13) 


Abantu bayinza okufuuka abalungi oba ababi nga kino kisinziira ku 
bulongoofu bwabwe naye si Iwa buzaale bwabwe. Kino kirambikibwa 
bulungi mu Kulaane Katonda w’ayogerera ku Bulayimu bwati: 


"(Era mujjukire) Katonda lwe yagezesa Bulayimu n’Ebiragiro, byonna 
n’abituukiriza. (Katonda) n’amugamba nti: “nnenda kukufuula 
omukulembeze eri abantu. (Bulayimu) yagamba nti: “Ne mu bazzukulu 
bange (teekamu abakulembeze mu ddiini).” (Katonda) n’amugamba nti, 
“Endagaano yange si yaakuzingiramu bakyamu.” (2:124) 


Ensonga endala eva ku ndagaano Katonda gye yawa Bulayimu mu ngeri 
gy eyogerwa mu Bayibuli "Era ndikuwa ggwe, n’ezzadde lyo eririddawo, 
ensi gye watambulirangamu, ensi yonna eya Kanaani, okugirya 
emirembe gyonna." (Olubereberye 17:8) Ekizibu kya Bufilisuuti 
(Palestine) kisibuka ku ntaputa y’‘Abayawudi nti akanyiriri "ezzadde lya 
Bulayimu " kategeeza Bayawudi bokka; ekyo ne kitegeeza nti Abayawudi 
bonna abakkiriza Yesu ne bafuuka abenzikiriza Eyeekikristo tebayingira 
mu Ndagaano eno. Ekintu ky’ekimu kikwata ne ku abo (Abayawudi 
n’Abenzikiriza Eyeekikristo) abaayingira Obusiraamu oluvannyuma, ne 
bwe baba bazzukulu ba Yisirayiri, oba bazzukulu b’abaana ba mutabani 
wa Bulayimu omulala (eyasooka), Ismaila. Ekivaamu kwe kuba nga 
Abafilisuuti Abasiraamu n’Abenzikiriza Eyeekikristo tebeeraba nga 
abagwira abalina okuva mu nsi oba okuwangaaliramu nga abatuuze 
abagwa mu ddaala eryokubiri mu nsi yaabwe, era ensi ya bajjaabwe 
okuva edda n’edda. Tebayinza kugumira bigambo nga ebya Golda Meir 
nti "Teri kintu kiyitibwa Bafilisuuti, abo tebaliiyo " (Sunday Times, mu 
Gwomukaaga nga 15, 1969) oba nga ebya Joseph Weitz, eyakuliranga 
Ensawo y’Abayawudi Eyeggwanga (Jewish National Fund) bwe yagamba 
nti "Wakati waffe kiteekwa kitegeerekeke bulungi nti abantu abenjuyi 
zombi tebayinza kuwangaalira wamu mu nsi eno." (Davar, mu 
gwomwenda nga 29, 1967) 


Ekizibu ky’Abafilisuuti Abasitaamu tebakiraba nga okulwanagana wakati 
weddiini ezenjawulo. Ekituufu kiri nti kyandibadde na kya mu ddiini 
(okusnziira ku ddiini zonna) ekizibu ekyo okugonjoolwa mu ngeri 
ey’emirembe. Okugonjoola ekizibu mu kkubo eryemirembe kwekwo 
okuba kwesigamiziddwa ku bwenkanya n’‘obutanyigiriza ludda lwonna 
nga ebyo bye byokka ebisobola okukakasa nga emirembe gibukaala. 
Okukozesa amakubo ag’emirembe mu kugonjoola obutakkaanya kuli 
wala nnyo n’ebiva mu kutegeeragana okukolebwa wakati w'’owaamaanyi 


n’omunafu. Endowooza nga eya Versaille! terina kwefuga kuteesa, naye 
kyetaagisa bukulembeze obulengera ewala kino okukitegeera. We 
mpandiikidde nga waliwo enteesaganya ezigenda mu maaso wakati wa 
Abafilisuuti n’Abayisirayiri, era tusaba Katonda alunnamye enjuyi zombi 
zituuke ku nzirikanya ey’emirembe. Tukkiriza nti ekitundu ky’ensi kino 
Katonda yakiteekateekera kukunnaaniramu enzikiriza essatu ezigendera 
ku nnono ya Bulayimu, okulaga omutima gw’okuwangaalira awamu 
n’okutya Katonda n’okusanyuka olw’obumu obuli mu bantu abenjawulo. 
Amagezi amazaale n’eddiini biraza ku ludda olwo singa enjuyi zonna 
zisobola okuggula amatu n’emitima okuwuliriza eddoboozi eriva eri 
Katonda. Tumanyi nti waliyo abantu ku buli ludda abasaba essaala ze 
ezimu. 


Enjawulo enkulu wakati w‘Abayawudi n’Abasiraamu eri ku Yesu 
Abasiraamu gwe bakkiriza nti yali mubaka wa Katonda omutuufu era 
owaddala gwe yatuma eri banne Abayawudi. Kulane egamba nti "Abange 
mmvwe Abakkiriza! Mubeere abalwanirizi b’eddiini ya Katonda nga Yisa 
mutabani wa Mariyamu bwe yagamba Bahawariyyuuna (Abayigirizwa) 
nti: ‘Baani abanannwanirira mu Kkubo lya Katonda?’ Abayigirizwa 
baagamba nti: ‘Ffe tujja okulwanirira (eddiini ya) Katonda.’ Ekibiina mu 
Bazzukulu ba Yisirayiri ne kikkiriza ekirala ne kigaana okukkiriza (ne 
balwanagana)." (61:14) 


Abo abaagaana okukkiriza ebya Yesu ne balumiriza nnyina obwenzi 
Kulaane ebagugumbula mu bifo ebyenjawulo, "N‘obutakkiriza bwabwe, 
n’eggambo lye baamokkola ku Mariyamu. Ne bye baagamba nti, ‘Twatta 
Yisa Masiya, omwana wa Mariyamu, Omubaka wa Katonda,’ sso nga 
tebaamutta era tebaamubambako ku muti, wabula baafaanaanyirizibwa 
bufaanaanyiriziowa, era abo abaawukana mu nsonga eyo bali mu 
kubuusabuusa ku bimukwatako bye batalinaako kumanya okuggyako 
okugoberera bye bafumiitiriza. Era mu butuufu tebaamutta. Wabula 
Katonda yamusitula gy’ali. Era Katonda bulijjo Waamaanyi atalemwa, 
alina ensonga mu buli ky’aba akoze. Teri n’omu mu Bannannyini 
Byawandiikibwa (Abayawudi n’Abanaswara) okuggyako nga agenda 
kumukkiriza nga tannafa, ate ku Lunaku Ilw’okuzuukira abaweeko 
obujulizi.” (4:156-158). N’olw’ekyo, Obusiraamu bwejjeerereza ddala 
Abayawudi eky’omusaayi gwa Kristo. Endaba egamba nti oyo 
eyakwatibwa n’attirwa ku musaalaba teyali Yesu (Judas Escariot?) 
ndowooza y’ekimu ku bibinja bya Abenzikiriza Eyeekikristo. 


Mu byafaayo, enkolagana wakati w‘Abasiraamu n’Abayawudi yalina 
amayengo gaayo naye Obusiraamu tebwatereka kakuku konna ku 


* Endowooza muli nti Washington y’erina okukulemberamu mu nteeseganya — Muvvuunuzi. 


Buyawudi nga enzikiriza. Obutakkaanya bwabalukangawo biseera bwe 
wWaazuukangawo ensonga entuufu ezaabuleetanga. Wabula, tuteekeddwa 
okwewala okugamba nti ebyafaayo by’Obusiraamu bulijjo bye 
byakiikiriranga enjigiriza entuufu ey’Obusiraamu. Abayawudi 
n’Abagoberezi b’enzikiriza Eyeekikristo baafuna omugabo gwabwe mu 
kuyisibwa obubi, naddala mu bufuzi bwa bannaakyemalira, naye kino 
tekyakolebwa ku bo bokka. Abasiraamu nabo baatulugunyizibwa era nga 
be baasinga n’okubonaabona. Mu nsi z’Abasiraamu Abayawudi 
tebaabonaabonako kwenkana bikolobero ebyabatuusibwako Bulaaya 

ey ’Abagoberezi b’enzikiriza Eyeekikristo okumala ebyasa ebiwera, nga 
mwe muli n‘okugezaako okubatirimbula mu kirindi mu kyasa kyaffe kino. 
Mwali mu bitundu bya Bagoberezi b’Enzikiriza Eyeekikristo Abayawudi 
mwe baabatizibwa erinnya erya Abassi ba Katonda era ne bakisasulira 
nga bayita mu kutirimbulwa mu kirindi mu biseera ebyanjawulo. 
Omulabe ne bwe yabeeranga Abasiraamu, Bulaaya bulijjo yateekangamu 
Abayawudi nga “abantu abagendera mu lutalo”. Olutalo lw‘Omusaalaba 
olwasooka Iwatongozebwa na kutirimbula enkumi n’‘enkumi z’Abayawudi 
mu Bulaaya, nga ebivve bino babiwolereza bwebati: “Tutandise 
okusenvula mu lugendo oluwanvu okulwanyisa abalabe ba Katonda mu 
Buvanjuba, naye laba ku balabe be abasinga obubi, Abayawudi, kwe 
tukuba amaaso. Abo be balina okusooka okusalirwa amagezi” (Kohn N: 
“The Pursuit of the Millennium", 1957, olup.70 - mu kitabo kya Bamper 
Gascoigne: The Christians, ekyafulumizibwa Jonathan Cape, 2nd ed., 
1977, olup.113) 


Mu 1492, Abayawudi baagobwa mu Spain oluvannyuma Iwa Ferdinand ne 
Isabella okuwangula Abasiraamu. Kyafuulibwa kumenya mateeka 
Omusiraamu oba Omuyawudi yenna okusinza mu ddiini ye, nga kino 
kikontanira ddala n’ekisuubizo abafuzi abapya kye baasooka okukola. 
Nga ekyo kiwedde, Omusiraamu oba Omuyawudi yenna eyagaana 
okukyuka okudda mu Bukatoliki yattibwa oba okugobwa mu Spain. 
Abayawudi bangi baasalawo okuddukira e Turkey, ebiseera ebyo ekyali 
ekitebe ky’obwa Kaliifa Obwekisiraamu (eggwanga ly’Obusiraamu) era 
baayanirizibwa bulungi, Sultan (Kabaka) eyajerega Ferdinand ne Isabella 
okugoba Abayawudi nga bw’agamba nti, "Baavuwazza obwakabaka 
bwabwe ne bagaggawaza obwange." Nga Abasiraamu be bafuga Spain, 
okwetaba kw’Abayawudi mu bugunjufu kweyongera ennyo. Mu kitabo 
kye, ekiyitibwa My People (Abantu Bange) - era nga kyafulumizibwa ku 
TV mu bitundutundu - Omwami Aba Eban, kakensa Omuryisirayiri, 
munnabyafaayo era nga yaliko Omuwandiisi Ow’ensonga Ez’ebweru, 
yagamba nti Abayawudi mu biseera byamirund! ebiri mu byafaayo 
byabwe baayisibwa bulungi n’obwenkanya, olumu mu Spain 

ey Abasiraamu ate omulundi omulala, ye kati, mu America. Maimonides 
omwatiikirivu ye yali omuyizi owa filosofe w’Obusiraamu owa Ibn Rushd 

(Averros) ow’e Cordova, ate oluvannyuma bwe yasenguka okugenda e 
Misiri n‘abeera omusawo wa Salahuddin (Saladin, eyayatiikirira ennyo mu 
ntalo z’‘Omusaalaba). Okumala ebyasa bingi, abatuuze Abayawudi mu nsi 
z Abawalabu bazze bawangaalira mu mirembe n‘obugagga. N’okutuusa 
olwaleero ensi nnyingi ez‘Abasiraamu zirimu omuwendo munene ogwa 
Abayawudi abayisibwa nga bannaabwe Abasiraamu n‘Abagoberezi 
b’enzikiriza Eyeekikristo, wadde nga waliwo ebizibu ebireeta ennaku 
n’obulumi ebituuka ku Bafilisuuti. 


Abenzikiriza Eyeekikristo 


"Era yogera ku bya Mariyamu mu Kitabo (Kulaane), awo we yeesambira 
abantu be n’agenda mu kifo ekiri ku ludda enjuba gye yaviiranga. 
N’ateekawo ekimusiikiriza ku bantu be. Ne tumutumira mwoyo okuva 
gyetuli (Jibuliiru), n’amulabikira nga muntu atuukiridde. Yagamba nti: 
‘Nsaba (Rahmaani) Omusaasizi ennyo akumponye, bw‘obeera otya 
Katonda.’ (Malayika) yamuddamu nti: Nze ndi mubaka bubaka okuva eri 
Katonda wo okukuwa ekirabo ky’omwana omulongoofu. (Mariyamu) kwe 
kumugamba nti: ‘Nzigya wa omwana nga tewali muntu yali yeegasse 
nange ate nga sibeerangako mwenzi?’ Yamugamba nti: ‘Bwe kityo (bwe 
kigenda okubeera), Katonda wo agambye bwati: ‘Ekyo ku Nze kyangu: Era 
tulyoke tumufuule akabonero (akalaga obusobozi bwaffe) eri abantu 
n’okusaasira okuva gyetuli.’ Era nga ekyo kintu ekyali kimaze 
okusalibwawo. Yafuna olubuto, n’agenda nalwo mu kifo ekyesambye 
abantu. Ebisa ne bimutwala ku nduli y’omutende. Yagamba nti: ‘Zinsanze 
nze! Singa nnafa nga olunaku luno terunnatuuka ne mbeera ekintu 
ekitalina mugaso ekitoogerwako!’ Olwo (Jibuliiru) n’amukoowoola okuva 
wansi w‘omutende nti: ‘Tonakuwala! Mazima Katonda wo akuteeredde 
wansi wo akagga. Nyeenya enduli y’omutende, gujja kukusuulira entende 
ezituuse okulya (ezikuli okumpi w’otuuka). Lya onywe era owummuze 
amaaso otebenkere. Bw’oba olabye omuntu yenna, gamba kimu nti: 


‘Nze nneeyamye okusirika ku Iwa (Rahmaani) Omusaasizi ennyo; sigenda 
kubaako na muntu yenna gwe njogera naye.’ (Mariyamu) n‘aleeta 
omwana eri abantu nga amusitudde. Baamugamba nti: ‘Mariyamu! 
Mazima okoze ekintu ekitakoleka. Mwannyina Haaruuna! Kitaawo teyali 
muntu mwonoonyi ne nnyoko teyali malaaya. Mariyamu kwe kusonga ku 
mwana. Baamubuuza nti: ‘Twogera tutya n’omwana omuto ali mu 
kibaya?’ (Yisa) kwe kugamba nti: ‘Nze ndi muddu wa Katonda. 
Yagera nti ajja kumpa Ekitabo (Enjiri) era anfuule Nnabbi; Era anfuule 
owoomukisa awo wonna we mba ndi, era n’ankuutira okusaala n‘okutoola 
Zaka ebbanga lye ndimala nga ndi mulamu. N’okuyisa obulungi mmange 
era n’obutanfuula eyeekuza (anyigiriza abalala, omujeemu) atalina 
kalungi. Era emirembe gibeere ku nze olunaku Iwe nnazaalibwa, 

n‘olunaku Iwe ndifa n’olunaku Iwe ndizuukizibwa nga ndi mulamu!” 
(19:16-33) 


Eyo ye emboozi ekwata ku Yesu mu Kulaane. Kulaane emwogerako nga 
"Yesu" emirundi abirimuetaano, nga "Masiya" emirundi kkuminagumu ne 
nga “Omwana wa Mariyamu" kyokka emirundi ebiri. Mariyamu 
yayogerwako n’erinnya lye emirundi asatumuena ate "Oyo eyakuuma 
ensa ze " emirundi ebiri. Tetugenda kuwa lukalala olumalayo kalonda 
okuva okumenyako ebitono bwe kimala okulaga ekitiibwa ekyawaggulu 
Obusiraamu kye buwa Yesu ne Mariamu. Kituyitirirako ne kitukuba 
enkyukwe bwe tusoma ku bakakensa abaamannya era nga ekisinga 
okuluma be bannaddiini nga bawa ekifaananyi nga Obusiraamu 
n’‘Abasiraamu bwe bali abalabe ba Kristo. Ekyennyume kyekyo, be 
benzikiriza Eyeekikristo abangi abatalina kye bamanyi era 
ababuuzabuzibwa bwe beewuunya ennyo bwe tubabuulira ekitiibwa 
n’omukwano bye tulina eri Yesu ne Mariyamu wadde nga tulina bye 
tutakkiriziganya n’‘abenzikiriza Eyeekikristo abo. 


"Awo Malayika we yagambira Mariyamu nti: “Owange Mariyamu! Ddala 
Katonda akuwa amawulire ag’essanyu ag’ekigambo (“Beera”) okuva 
gy’ali. Erinnya ly’omwana ye Yisa Masiya mutabani wa Mariyamu, nga 
waakitiibwa ku nsi kuno ne ku Lunaku Ilw‘enkomerero era nga omu ku abo 
abalisembezebwa eri Katonda.” (3:45) 


"Yisa mutabani wa Mariyamu si kirala wabula Mubaka wa Katonda era 
ekigambo kye obugambo (“Ba”) kye yawa Mariyamu era omwoyo okuva 
gy‘ali." (4:171) 


"Era (jjukira Mariyamu) oyo eyessaamu ensa n’akuuma obwereere ne 
tumufuuwamu omwoyo okuva gyetuli, ekyagwawo ku ye ne mutabani we 
ne tukifuula akabonero eri ebitonde (akalaga obuyinza bwaffe).” (21:91) 


Kulaane egamba nga egugumbula Abayawudi okugaana okukkiriza Yesu 
bye yabagambanga: 


"Mazima twawa Musa Ebyawandiikibwa (Tawuraati) ne tugoberezaako 
Aba-baka abalala oluvannyuma Iwe. Era ne tuwa Yisa, mutabani wa 
Mariyamu, obubonero obwenkukunala (obumulaga nti Nnabbi) ne 
tumuwagira ne Ruuhul Qudus (Omwoyo Omutukuvu, Malayika Jibuliiru). 
Abaffe buli Mubaka Iw’alibajjira nga azze n’ekyo emyoyo gyammwe kye 
gitaagala, muneekuzanga bwekuza? Ekitundu (ku Babaka abo) 
mwabalimbisa ate ekitundu ne mubatta.” (2:87) 


Era Abasiraamu bakkiriza ebyamagero Yesu bye yakola oluvannyuma Iwa 
Katonda okumuwa olukusa era Kulaane by’eyogera: 


"Awo Katonda waaligambira (Yisa) nti: “Owange Yisa mutabani wa 
Mariyamu! Jjukira ebyengera byange bye nnakuwa ne bye nnawa 

nnyoko: bwe nnakuwagira ne Ruuhul Qudusi (Jibuliiru), nga oyogera eri 
abantu mu kibaya ne mu bukulu; ne bwe nnakuyigiriza okuwandiika 
n’okumanya ensonga ne Tawuraati n‘Enjiri; ne bwe wabumba mu ttaka 
ekifaananyi nga eky’ekinyonyi n’okifuuwamu omukka ne kifuuka ekinyonyi 
(kyennyini) nga nkikkirizza (ne nkikusobozesa), n‘ovumula abaazaalibwa 
nga ba muzibe n’ow’olukuku, nga nkikukkirizza, ne bwe wazuukiza omufu 
nga nkikukkirizza; era (jjukira) bwe nnalemesa Bazzukulu ba Yisirayiri 
(okukutta), nga omaze okubaleetera obujulizi obwenkukunala 
(ebyamagero), Abatakkiriza mu bo ne bagamba nti: ‘Buno bufuusa 
bufuusa obwenkukunala.’ ” (5:110) 


Okutendereza kugaziwa ne kuzingiramu n’Abenzikiriza Eyeekikristo, 
abedda n’abo abaaliwo ku mulembe gwa nnabbi Muhammadi abaagaana 
okukkiriza Obusiraamu, awamu n’enjawukana eziri mu nzikiriza ze tujja 
okunnyonnyola gye buggyako katono. 


"Bwe twamala ne tugobereganya okutuma Ababaka nga bano 
bavuddewo, (Ababaka) ne tubagoberezaako Yisa mutabani wa Mariyamu 
ne tumuwa Enjiri. Era mu mitima gy’abo abaamugoberera (Abayigirizwa 
n’abagoberezi baabwe) ne tussaamu ekisa n‘okusaasiragana. " (57:27) 


"Ate ojja kusanga nga abasinga abantu okubeera aboomukwano eri 
Abakkiriza (Abasiraamu) nga beebo abaagamba nti: ‘Ffe tuli Banaswara 
(bagoberezi b’enzikiriza Eyeekikristo).’ Ensonga eri nti mu bo mulimu 
abamanyi n’abemalira ku kusinza era nga bo (bantu) abeetowaze." 
(5:82) 


Kati ka tulabe ku bintu Abasiraamu n‘Abenzikiriza Eyeekikristo bye 
baawukanamu mu nzikiriza. 


Ekikulembera mu byonna kye eky’okuba nga Abasiraamu, awamu 
n’okuba nga bakkiriza okwekuuma kwa Mariyamu, bagamba nti Yesu 
“yatondebwa” butondebwa Katonda awatali kitaawe naye tebagamba nti 
yazaalibwa Katonda. Ku bo Katonda ali wala nnyo n’okutendebwa 
n’ebikwatagana n’ebyomubiri, kubanga ye waalubeerera atendebwa 
n’ebitendo by’obujjuvu. Kino kyogerwa mu Kulaane bwe kiti: "Gamba nti: 
“Katonda Omu. Katonda eyeeyunirwa (okumala ebizibu). Teyazaala era 
teyazaalibwa. Era tewali na kimu kimufaanana wadde okumwenkana.” 
(112:1-4) Eky’okugamba nti Yesu mwana wa Katonda kikontanira ddala 
n’enzikiriza y'Obusiraamu (wadde nga kikkirizibwa mu nkozesa y‘olulimi 
mu ngeri ey’okubalaata okugamba nti ffenna tuli baana ba Katonda), era 
n’enzikiriza egamba nti Mariyamu ye nnyina Katonda tekkirizibwa. Bombi 
Mariyamu ne Yesu “bantu” abassibwamu ennyo ekitiibwa, era eky’okuba 
nga Yesu yazaalibwa talina kitaawe tekimufuula, okusinziira ku nzikiriza 
y’Obusiraamu, "omwana wa Katonda yekka." Kulaane eyogera bweti: 
"Entonda ya Yisa eri Katonda efaanana n’entonda ya Adamu. (Katonda) 

yamutonda mu ttaka, oluvannyuma n’agamba nti: ‘Beera!’ - n’abeera." 
(3:59) Okusinziira ku Kulaane, Yesu teyeeyitangako Katonda wadde 
okugamba nti nnyina yali Katonda "Awo Katonda waaligambira (Yisa) nti: 
‘Owange Yisa, mutabani wa Mariyamu! Ggwe wagamba abantu nti: 
‘Munfuule nze ne mmange bakatonda ababiri (be musinza), muleke 
(kusinza) Katonda Omu?’ Ajja kugamba nti: ‘Okwawulwa kukwo! Nnali 
sisobola kwogera kye sisaanira kwogera! Bwe mba nnakyogera 
wakimanya. Omanyi ebyo ebiri mu mwoyo gwange, sso nga nze simanyi 
bikuliko. Ddala Ggwe amanyidde ddala ebyo ebikusike. Nnabagamba 
ekyo kyokka kye wandagira nti: ‘Musinze Allah, Katonda wange 
(andabirira) era Katonda wammwe.’ Era nnali mujulizi ku bo ebbanga lye 
nnabamalamu. Naye bwe wantwala Ggwe wasigala nga oli Mulondoozi ku 
bo. Ate nga Ggwe ku buli kintu ojulira (kuba okiraba). Bw’oba 
obabonerezza, ddala bo baddu Bo, naye bw'oba obasonyiye, ddala Ggwe 
Waamaanyi atalemwa, alina ensonga mu buli ky’oba okoze." (5:116- 
118) 


N’olw’ekyo, Abasiraamu batambulira wamu n’ennyiriri eziri mu Ndagaano 
Empya Yesu w’agambira nti "Ompitira ki omulungi? Tewali mulungi 
wabula Omu, ye Katonda " (Makko 10:18) 


Okusinziira ku Ndagaano Empya, Yesu bwe yateekebwa ku musaalaba 
yakaaba n’eddoboozi eddene nti "Eloi Eloi, lama sabachtani?", 
ekivvuunulwa nti "Katonda wange, Katonda wange, Iwaki onjabulidde?” 
(Makko 15:34) 


Kyeraga bwerazi nti (Yesu) ateekwa okuba nga yali ayogera ku mulala 
atali ye kennyini. Enzikiriza yonna ekkiririza mu Busatu ne Katonda Omu 
mu Basatu terina kifo kyonna mu Busiraamu: “Temugambanga nti: 
‘(Bakatonda baffe bali) basatu’. (Ekyo) mukikomye, kye ekibasingira 
obulungi. Ddala Katonda Omu (teri mulala) okwawulwa kukwe ku bye 
bamuteekako. Butya bw’abeera n’omwana! Byonna ebiri mu ggulu zonna 
n’ensi bibye." (4:171) Abasiraamu tebayinza na kukifumiitiriza nti 
obutabaako kkomo buyinza okwawulwayawulwamu oba okuteekebwa mu 
bitongole ebisatu oba okukkiriza Yesu oba Mwoyo Mutukuvu okubeera 
Katonda. 


Balaba nti Yesu tayogerangako ku bantu abasatu abatukuvu mu 
Bwakatonda obumu era nti entegeera ye ku Katonda teyawukanangako 
n’eyabannabbi abaasooka abaasomesa Obumu bwa Katonda (nga 
tebasomesangako Busatu). Okwo oyongerako nti eky’Obusatu 
tekyamanyikako mu benzikiriza Eyeekikristo abaasooka. Mu byafaayo, 
ekyo kyalagirwa okubeera enzikiriza y’Obwakabaka Bw’abalooma mu mu 
Lukiiko olwatuula e Nicaea mu mwaka 325 CE era ne kissibwa mu nkola 
n’amaanyi gonna ag’obwakabaka wansi wa Kabaka Constantine. 
Ekunnaanyizo eriyitibwa The New Catholic Encyclopedia (1967, ku "The 


Holy Trinity", ekitabo 14, olup 299) ligamba nti: "Ebigamba nti 'Katonda 
omu mu baperesoona abasatu' tekyabeera mu bulamu bw’abenzikiriza 
Eyeekikristo wadde mu nsinza y’enzikiriza yaabwe, nga ekyasa ekyokuna 
tekinnaba." 


Awalala awali okwawukana we wakwata ku nsobi eyasooka. Okusinziira 
ku Bayibuli sitaane yakema Eva okulya ekibala okuva ku muti 
ogwagaanibwa, oluvannyuma (Eva) n’‘asendasenda Adamu okukola 
ekintu ky’ekimu: bwe batyo ne bagwa mu nsobi. Oluvannyuma 
baabonerezebwa n’okuwannangusibwa mu buswavu ku lukalu lw’ensi era 
okunenyezebwa okusinga kwateekebwa ku Eva atwalibwa nga eyali 
omusaale mu kugwa mu nsobi eno, "N'agamba omukazi nti: Okwongera 
naakwongerangako obulumi bwo n‘okubeeranga kwo olubuto; mu bulumi 
mw’‘onoozaaliranga abaana; n’okwegomba kwo kunaabanga eri musajja 
wo, naye anaakufuganga " (Olubereberye 3:16) Ensomesa y’Enzikiriza 
Eyeekikristo egamba nti abantu bonna basikira ensobi eno, era nti buli 
mwana azaalibwa azaalibwa mu kyonoono. 


Mu Kulaane sitaane yasendasenda Adamu ne Eva bombi. Bombi 
baasobya, bombi beenenya, bombi baasonyiyibwa, era eyo y’eyali 
enkomerero y’ensobi eyasooka. "Sitaane n’ebasendasenda ebalage 
obwereere bwabwe obwali bubakwekeddwa. Yabagamba nti: ‘Katonda 
wammwvwe ekibamugaanyisizza (okulya ku bibala bya) omuti ogwo 
butayagala mubeere bamalayika oba mubeere mu abo ab’okuwangaala 
olubeerera (abatafa).’ Yabalayirira Katonda nti: ‘Nze ndi (abalumirwa) 
abawa amagezi’.” (7:20-21) Oluvannyuma Iwa bombi okwenenya 
"Adamu yafuna ebigambo okuva eri Katonda we era Katonda n’akkiriza 
okwenenya kwe (n’amusonyiwa), kubanga Ye y’akkiriza okwenenya, 
Omusaasizi olubeerera.” (2:37) Adamu oluvannyuma yasitulwa eddaala 
n’afuuka nnabbi era omuntu n’‘assibwa ku nsi nga omusigire wa Katonda. 


Sitaane yalayira okubalondoola n’okubabuza, naye Katonda 
n’amusuubiza okubawa obulunnamu okubagema enkwe za Sitaane, 
okuggyako abo abaagala okukuba amabega obulunnamu bwa Katonda. 
Bwatyo buli muntu azaalibwa nga mutukuvu, era luba luvannyuma 
okusalawo kwaffe ne kutwonoona ne kutufuula aboonoonyi. Okwonoona 
si kintu abaana abato kye basikira okuva ku bazadde baabwe. 


Mu kino, Obusiraamu bukkaatiriza nti okubalibwa kuli ku muntu 
sekinnoomu. “Oyo alunnama aba yeerunnamidde (kuba y‘afuna empeera). 
Ate oyo abula ddala okubula kwe kuba kuddira ye. Era omwoyo 
omwonoonyi teqwetikka kibi kya mwoyo mulala.” (17:15) 
Eky’okwewaayo nga saddaaka ku Iw‘abalala tekiriimu mu Busiraamu, 
n’okugamba nti Yesu, oba omuntu omulala yenna, yalina okuttibwa nga 
omutango ogw’ebyonoono by’abantu tekikkirizibwa. Mu Busiraamu, 
okusonyiwa okuva eri Katonda kulina kunoonyezebwa na kwenenya 

okwannamaddala n’okukola emirimu emituufu, awatali kwetaaga kuyiwa 
musaayi. Okusonyiyibwa ebyonoono kufunibwa na kusaasira kwa 
Katonda, "Era abo bwe baba bakoze ebivve oba nga balyazaamaanyizza 
emyoyo gyabwe (ne bakola amazambi agatali manene) bajjukira 
Katonda ne basaba okusonyiyibwa ebyonoono byabwe - ani oyo 
asonyiwa ebyonoono atali Ye — era ne batalemera ku bye baba bakoze, 
nga bamanyi (nti kye bakola kyonoono). Abo empeera ze balifuna kuliba 
kusonyiyibwa okuva eri Katonda waabwe...” (3:135-136) Teri kyonoono 
kinene bw’okigeraageranya n‘okusonyiwa okuva eri Katonda. "Gamba 
nti: ‘Abange abaddu bange abaabuuka ensalo! Temuggwaamu ssuubi lya 
kusaasira kwa Katonda: ddala Katonda asonyiwa ebyonoono byonna. 
Ddala Ye ye Musonyiyi ennyo, Omusaasizi olubeerera.’ ” (39:53) 
Okusinziira ku nnabbi Muhammadi, Katonda agamba nti: "Mutabani wa 
Adamu, onzijira n’ebyonoono ebijjuza ensi ne weenenya n’onsinza 
n’otangattako kirala kyonna, nange nkujjira n‘okusonyiwa okujjuza ensi." 


Nga Abasiraamu bwe batakkiririza mu kuvaawo kwa byonoono 
n’omusaayi gwa Yesu oba abantu abalondemu (abalina ekifo 
ekyenjawulo eri Katonda), essuubi lyabwe eryamaanyi okufuna 
okusonyiyibwa Katonda libali mu bo bennyini okubeera abasonyiyi. 
Omulimu gw’okusonyiwa, ky’‘ekimu mu bantu, ebika oba amawanga gwe 
mutima gw’Obusiraamu. Amateeka ne bwe gayingira mu nsonga nga 
gayita mu kuwa ekibonerezo ekituukira ku bulumbaganyi, ab’oludda 
oluvunaana bakubirizibwa okubuuka obwenkanya badde ku kusonyiwa, 
"Ekisasula ekibi, kibi ekikyenkana (awatali kusussa). Naye oyo asonyiwa, 
n’atereeza (enkolagana ye n'oyo amulumbaganye), empeera ze ziri eri 
Katonda. " (42:40) "era tebanonooza nsobi era basonyiwe. Abaffe 
temwagala Katonda abasonyiwe?" (24:22) Okunoonya okusonyiyibwa 
Katonda nkolagana eriwo obutereevu wakati w’omuntu ne Omutonzi we, 
awatali kayungirizi. Omuntu okugenda okwejjusa eri muntu munne nga 
naye ajja kufa eyo gy’agambira ebigambo ebyagala 
okwefaanaanyirizaako "Genda mwana wange, osonyiyiddwa ", tekirina 
kifo mu Busiraamu. Okusonyiwa kweyawulidde Katonda Yekka, era teri 
mulala yenna ayinza kudda mu kifo mw’ayinza okukolera ekintu 
ekyeyawulidde Katonda. Ekituufu kiri nti mu Busiraamu temuli 
buweereza bwa ddiini. Wadde nga bukkiriza abantu okukenkuka mu 
ddiini, temuli kwemalira ku buweereza. Mu kusuubira nti okusaasira kwa 
Katonda tekuliiko kkomo, kiri ku Ye Yekka okutukwata n‘obwenkanya 
(ate nga Obwenkanya Bwe tebuliiko kkomo) oba n’okusaasira (ate nga 
Musaasizi atalina kkomo), era obulamu bwaffe bwonna tusaba nti ajja 
kutubunduggulako okusaasira Kwe okusinga ku bwenkanya Bwe. 
Okwenenya kulina kukolebwa mu bwesimbu era nga eyeenenya ky’aliko 
akitegeeza, era bwe kubeera mu mutima kulina okweragira ne mu 
bikolwa. Kuba kukubagana mpawa omuntu abbye ensawo yange etereka 

ssente n’addinnana nti "Nsonyiwa Katonda wange" ne bwe giba emirundi 
kakadde. Bwe wabaawo oludda olwokusatu olukoseddwa obwenkanya 
bwe bulina okusooka okukolebwa. 


Enjawulo zino mu byenzikiriza si zaakuzannyisa wadde ezeetaga 
obutafiibwako, naye kiba kyabusiru era ekitayinza kuvaamu bibala 
okuviirako abantu buli omu okulwanyisa munne oba buli omu okukyawa 
munne. Okuzikubaganyaako ebirowoozo kulina kugoberera mpisa 
ezisembayo waggulu mu kukubaganya ebirowoozo okwekigunjufu, "Era 
temuwakananga ne Bannannyini Kitabo okuggyako mu ngeri esinga 
obulungi, okuggyako abo abaalyazaamaanya (ababalwanyisa) mu bo. 
Era mugambe nti: ‘Tukkiriza ebyo ebyassibwa gye tuli n’ebyo ebyassibwa 
gye muli, era Katonda waffe ne Katonda wammwe ali Omu era ffe ffenna 
gwe twewaayo bulambirira gy’ali (mu Busiraamu)" (29:46) Wadde nga 
ebirowoozo by’Abenzikiriza Eyeekikristo mu ndaba yaffe si bitono 
okusinga ebirowoozo by’Obusiraamu mu ndaba yaabwe, Obusiraamu 
bussa nnyo essira ku kunnyonnyola ebitugatta n’okweyagalira mu bugazi 
bwabyo, "Gamba nti: ‘Abange mmwe abaaweebwa Ebyawandiikibwa! 
Mujje eri ekigambo ekitereevu ekitugatta ffenna (omutali kuwuguka ku 
mazima), nga nakyo kwe kusinza Katonda Yekka tuleme kumugattako 
kirala kyonna, era abamu mu ffe baleme kufuula balala be basinza ne 
balekawo Katonda Omu.’ Bwe baba bagaanye mubagambe nti: ‘Mujulire 
nti ffe tuli Basiraamu.’ ” (3:64) Ekitali ekyo, enkolagana erina okusigala 
nga ya mirembe era erimu omukwano. 


Nga tumaze okwogera ku njawulo mu byenzikiriza, tekiba kibi okwogera 
mu bufunze ku byafaayo by’ebyobufuzi eby’omukitundu wakati 
w’Abasiraamu n’ebitundu eby‘abenzikiriza Eyeekikristo. Nga Obusiraamu 
butandika ensi yali emaamiddwa bakirimaanyi babiri, Obwakabaka 
bw’Abaperusi mu Buvanjuba n’obwakabaka bw’Abalooma mu 
Bugwanjuba. Okuva Abaperusi bwe baali abasinza b’omuliro ate nga 
Abalooma benzikiriza Eyeekikristo, kyali kyeraga bwerazi nti Abasiraamu 
beekubiiranga ku Benzikiriza Eyeekikristo. Obwakabaka buno bwombi 
bwawangaaliranga ku mbiranye n‘obutakkaanya obwava ewala, era 
Obusiraamu nga butandika bwatuukira mu kiseera Abenzikiriza 
Eyeekikristo kye baawangulirwamu obubi ennyo, naye Kulaane n’eragula 
(ekyatuukirira) nga ebintu bwe byali ebyokukyuka: "Abalooma 
bawanguddwa. Mu bitundu byabwe ebisinga okubeera okumpi (ne 
Buperusi). Naye nabo, nga bamaze okuwangulwa (Abaperus/), ate bajja 
kuwangula. Mu myaka egitatuuka kkumi. Okusalawo kwa Katonda 
okwasooka (Abaperusi ne bawangula) n‘oluvannyuma (Abalooma nga 
bawangula). Era ku lunaku olwo Abakkiriza bajja kusanyuka, 
olw’obuyambi okuva eri Katonda. Katonda ayamba oyo gw’aba ayagadde, 
era Ye ye Waamaanyi atalemwa, Omusaasizi olubeerera." (30:2-5). 


Wabula nga emyaka giyiseewo, Obusiraamu bwasimba amakanda mu 
Kyondo kya Buwalabu ne bukigatta ne bukifuula egqwanga eryamaanyi 
ku nkinzi z’obwakabaka obwamaanyi. Obwakabaka buno bwombi 
bwalaba ekizibu ekyali kiboolekedde era zitandikirawo okulaga obulabe 
nga gayita mu kukuma omuliro mu bika by‘Abawalabu bye 
gaakolagananga nabyo n‘oluvannyuma ne bakozesa butereevu eggye 
lyabwe eddene ennyo. Ebyava mu kwolekaganya obwanga okwali 
kutayinza kwewalika kumpi byali kyamagero, bw’ogeraageranya obunafu 
bw’eggye ly’Obusiraamu mu muwendo n‘ebyokulwanyisa ne balabe 
baabwe. 


Mu Buvanjuba, obwakabaka bw’Abaperusi bwakoma era abantu kumpi 
bonna ne basalawo okuyingira Obusiraamu. Mu Bugwanjuba obuyinza 
bw’Obwakabaka bw‘Abalooma bwazzibwa emabega, era mu kiseera 
ekitaweza kyasa kiramba obwakabaka bw’Obusiraamu obwalimu abantu 
abenjawulo bwazingiramu ekitundu ekisukka ku kitundu ekyensi yonna 
eyali emanyiddwa ekiseera ekyo. 


Kino ky’ekyali ekitebe ky’obugunjufu obw’Obusiraamu obwakuuma 
ebyalekebwa Abayonaani ebyawona okusaanyizibwawo Kkanisa era ne 
buggyayo okugenda mu maaso okwamaanyi mu bintu nga eby’eddagala 
(ebyobulamu), kiimiya, fiiziya, ebyobwengula, okubala (algebra kigambo 
kya Luwalabu era sayansi oyo yavumbulwa Basiraamu), ebivuga, filosofe, 
n’ebirala nga oggyeeko sayansi w’eddiini n‘Oluwalabu n‘ebyennimi. 
Abantu ab’amawanga n’eddiini ezenjawulo balina kinene kye baakola. 
Bulaaya yafuna ekyekango kyayo ekyasooka okuva mu myaka 

egy ekizikiza nga erabye obugunjufu obutaliiko kusunsulwa (okw’eddiini 
oba okulala) mu magezi g’omuntu. Oluwalabu Iwe Iwali olulimi Iwa 
sayansi, era amatendekero amakulu agaasooka mu Bulaaya 
gaakozesanga bakakensa Abasiraamu n’ebitabo ebyawandiikibwa 
Abasiraamu okumala ebyasa ebingi ennyo. Okumanya ebikwata ku 
filosofe w‘Abayonaani, Bulaaya yayita mu kuvvuunula bitabo kubiggya 
mu Luwalabu, era okukuba mu kyapa bwe kwatandika ebyasinga 
okufulumizibwa byali bitabo ebyali bivvuunuddwa okuva mu Luwalabu. 


Obwakabaka bw’Abasiraamu bwe bwatandika okunafuwa Bulaaya nayo 
yatandika okubulumba. Mu byafaayo, obumu ku bulumbaganyi 
obwasinga okukosa z’entalo z‘Omusaalaba mu Buvanjuba n’obuwanguzi 
obwatuukibwako Ferdinand ne Isabella mu Spain ey’Abasiraamu mu 
Bugwanjuba. Obuwanguzi e Bugwanjuba bwasibukako okutulugunya 
n’okunaaliza ddala Spain okugimalamu Abasiraamu n‘Abayawudi era ne 
buggula ekkubo ery’okuvumbula Ensi Empya, obufuzi bw’abawanguzi? 


* Abawanguzi Abaspain naddala abawangula Mexico oba Peru mu kyasa ekye 16 — Bya 
Muvvuunuzi, 

n’okutandikawo obusuubuzi bw’abaddu obuddukanyizibwa ku musingi 
gw'eggwanga. 


Entalo z'Omusaalaba kwali kugezaako kulumba Basiraamu obutereevu 
mu kibondo kyabwe munda. Ekiseera ekyo kino kyawolerezebwanga nga 
okuggya ebifo ebitukuvu eby'Abenzikiriza Eyeekikristo mu Yerusalimi mu 
mikono gy’Abasiraamu, era okumala ebyasa bibiri n’okusukkawo entalo 
z’‘Omusaalaba zaavaako obusungu obw’eddiini obukyatambulira mu 
birowoozo by’Abazungu era nga bye bikola ekifaananyi ky’ebyobuwangwa 
by’Abazungu mu ngeri emu oba endala. Kino kikyagenda mu maaso 
n’oluvannyuma lw’endowooza y’Enzikiriza Eyeekikristo esinga okumala 
okuvumirira entalo z’Omusaalaba n’‘okuziyita entalo ezaali ez’obufuzi 
bw’amatwale ezaayambazibwa olugoye lw’Enzikiriza Eyeekikristo nga 
zikola ebyambyone n’ebikolwa ebyobukambwe ebinyiiza ebyavvoola 
n‘Enzikiriza Eyeekikristo bwennyini. 


Ekigambo "crusade (olutalo lw’omusaalaba)" (mu kikolwa oba erinnya) 
kyatebenkera mu lulimi nga ekigambo ekirungi, awamu n’ebikivaamu 
ebikyamu ebigenda ewala mu myoyo gy‘abantu. Tulowooza, nti 
Abenzikiriza Eyeekikristo bangi nga mw’otwalidde bannaddiini 
n’abagoberezi abaabulijjo, balina okusomesebwa bupya ku ntalo 
z’'Omusaalaba mu mwoyo gw’okwekuba mu kifuba n’okweyaza, nga bwe 
kyakolebwa era ne kivaamu ebibala ebingi ku by’okutulugunya 
n’okubonyaabonya okwali e Spain n’ekittabantu eky’ekyeyonoonere 
ekyali e German. Okugerezaako awamu okuwa “Entalo z’Omusaalaba" 
ekifaananyi kyazo ekituufu kuyinza okubeera eddaala ekkulu ennyo mu 
kweteekateekera Enteekateeka y’Ensi Empya, okuyinza okuggulawo 
enzigi ez’okutegeeragana wakati w’ebiwayi ebibiri eby’abantu nga buli 
kimu kirina abantu abawera biliyoni ennamba era oboolyawo ne kuyamba 
okuziyiza ebivve ebyekika ekyo okwekyusiza mu kiti ne bikomyawo 
embeera ey’ebizibu by’eddiini ebipya, nga bwe kiri e Bosnia n’awalala mu 
nsi yonna. 


Si kigendererwa kyaffe okugenda ewala ennyo mu kwogera ku ntalo 
z‘Omusaalaba okusinga ku kunokolayo ebyokulabirako ebitono 
abawandiisi Abenzikiriza Eyeekikristo bye baawandiika. Wano 
tukuleetedde omu ku beetaba mu ntalo ezo bye yawandiika ku kuwamba 
Yerusalimi mu lutalo lw/Omusaalaba olwasooka nga 15 Ogwomusanvu 
omwaka 1099: "Abantu baffe, n’ebitala ebiri obulindaala, baatabaala 
ekibuga kyonna; era tebaalekawo muntu gwe batasanjaze, wadde abo 
abaalaajana nga beegayirira basaasirwe. Singa waliyo, ebigere byo 
byonna byandisaabaanye omusaayi okutuuka ku bukongovule. Njogere ki 
ndeke ki? Teri n’omu ku bo eyalekebwa n’‘awona. Tebaataliza bakazi 
wadde abaana abato. Embalaasi zaasaabala mu musaayi ogwazituuka mu 
maviivi, nedda, wabula mu miguwa egizisika. Okwo kwali kulamula kwa 

Katonda okw‘obwenkanya era okwettendo "(Kohn N., The Pursuit of the 
Millennium, 1957, olup.68). Mu 1202 Olutalo lw’Omusaalaba olwokuna 
Iwasimbuka mu Venice era mu kkubo lyalwo lwayita mu Constantinople 
Eyaabakristo gye bakkakkana ku kibuga ne boonoona buli kintu ne 
bakola ebikolobero okutuusa ne Paapa yennyini Iwe yavumirira abantu be 
bennyini be yaweerza mu bubaka obwagamba buti: "Kye mukola 
temukikola ku Batakkiriza naye Benzikiriza Eyeekikristo be 
mwaggyiddeyo ebitala. Si Yerusalimi gye mwawambye, naye 
Constantinople. Ebirowoozo byammwe tebyabadde ku bugagga bwa mu 
ggulu wabula byabugagga bya ku nsi. Teri kibadde kitukuvu gyemuli. 
Mwatyobodde ekitiibwa ky’abakazi abafumbo, bannamwandu, okutuusa 
n’ababiikira temwabatalizza. Munyaze ebintu ebyemizizo ebya Kkanisa ya 
Katonda, ne mubba ebintu bya wolitaali ebitukuvu, ne munyaga 
ebibumbe ebitalina muwendo n’ebijjukizo by’abatuukirivu. 
Tekyewuunyisa okuba nga Kkanisa y‘Abayonaani ebalabamu omulimu 
gwa Sitaane." (Gascoigene, Bamper: The Christians, 1977, 
Kyafulumizibwa Jonathan Cape, London, olup.119) Kino bwe kiba nga 
abalwanyi boomusaalaba kye baakola ku Benzikiriza Eyeekikristo ab’e 
Constantinople, omuntu ayinza okuteebereza kye baakola ku 
“batakkiriza” (!) Abasiraamu. 


Wabula ekimu ku bikulu ebizuuse mu biseera bino kwe kukyuka 
okwomuggundu okw’endowooza ya Vatican (Holy See) ku Basiraamu 
eyandisaanye okukola nga entandikwa y’okutegeeragana okulungi wakati 
w’‘Abasiraamu n‘Abenzikiriza Eyeekikristo. Wadde nga mu mwaka gwa 
1095 Paapa Urban II (amanyiddwa era nga Urban Oweemikisa), 
eyasookera ddala okukungira entalo z’Omusaalaba, yayogera ku 
Basiraamu nga "abatali bantu ba Katonda, nga bwe basinza ebibumbe, 
abalabe ba Kristo, embwa, ebikuta ebirina okugenda mu muliro 
ogwolubeerera" n’ebirala, Nostra Aetate* eya 1965 wansi wa Paapa Paul 
VI eraba Abasiraamu mu kifaananyi kirala nnyo. Ekiwandiiko kigamba nti 
"Ne ku Basiraamu, Ekkanisa ebatunuulira n’ekitiibwa". Kigenda mu 
maaso n’okunnyonnyola nti Abasiraamu bagulumiza era ne bawa Katonda 
Omu ekitiibwa, Katonda wa Bulayimu oyo enzikiriza y'Obusiraamu gw’eri 
ensanyufu okumweteekako, era n’engeri gye basinzaamu, gye basabamu 
n’okuwa saddaaka, n’okuwa Yesu ekitiibwa ne nnyina embeerera era 
n’okumutwala nga nnabbi era omubaka wa Katonda, 


1 Nostra aetate kigambo kya Lulatini ekitegeeza Ebiseera Byaffe. Kino Kirangiriro ku 
Nkolagana ya Keleziya n’Abantu b’Eddiini Ezitali za Nzikiriza ya Kikristo ekyayisibwa Olukiiko 
lwa Vatican Olwokubiri era ne kikakasibwa Pope Paul VI nga 28 October, 1965 - 
Muvvuunuzi. 


Okuva ku ntalo z’'Omusaalaba, enkolagana wakati wa Bulaaya n’ensi 
z‘Abasiraamu yakosebwa enteekateeka z’obufuzi bw’amatwale ez’ensi 
z‘Abazungu, n’oluvannyuma Iwa Sematalo Eyasooka kumpi ensi 
z‘Abasiraamu zonna zaatekebwa mu nkwawa z’obufuzi bw’amatwale 
obw’ensi za Bulaaya. Olutalo olwatwala ekiseera ekiwanvu lwagoberera 
olwavaamu okwefuga mu byobufuzi, naye obufuzi bw’amatwale 
bwakwata ekkubo eddala, ery’okuzifugira mu bufuzi bw’amatwale obupya 
obukulemberwa United States eya America, obuteesigamira ku magye 
agamaamira ekitundu naye ku byanfuna ebimaamiddwa ensi endala. 


Essuula Eyookuna: Okutunuulira Obusiraamu 
Bwonna 


Ekigambo 'religion (eddiini)' mu nkozesa y’Abazungu tekimalaayo 
Busiraamu obubuna buli kintu era nga buzingiramu buli kimu era nga 
bukwata ku buli ludda ku bulamu, obw’‘omuntu sekinnoomu n’abantu 
abangi abawangaalira mu kitundu ekimu. Shari’a y’engeri eyaawamu 
Obusiraamu gye butuukiriramu abagoberezi baabwo, era kuba kumala 
gagezaako okwawula Shari'a mu bitongole ebisatu Okusinza, Empisa 
n‘'Amateeka, okuva ebintu ebyo ebisatu bwe bigendera awamu era nga 
bikolaganira wamu era biyingiragana. Ekiyitibwa empisa eri omuntu kye 
kikola ennono y‘empisa ez’abantu bonna mu kitundu okutwalira awamu; 
ate nga empisa tezibeera zokka mu mbeera eteriimu mateeka. Omuntu 
nga bw’ali munda (bw’awulira muli n’‘ebigendererwa bye) n’omuntu bwiali 
ebweru (ebikolwa n’enneeyisa erabika kungulu) birina okubeera nga 
bikkiriziganya era nga tebikoonagana, era enkola y’ckusinza eteekateeka 
omuntu kino okukifuna mu Busiraamu. Kyonna ekikka ku kino bubeera 
bulyake na kugingirira. 


A- Okunnyonnyola - Shari'a 
Ebintu Omusibuka Shari'a 


Ensibuko enkulu omuva Shari'a ye Kulaane, ebigambo bya Katonda. 
Kulaane eyogera ku bintu bingi okutandikira ku byenzikiriza (essuula I, 
II, ne III) okutuusiza ddala ku kulaga omutindo gw’empisa n’amateeka 
omuli enneeyisa ekkirizibwa n’etekkirizibwa. Erambika ebintu ebigwa mu 
kusinza, era n’eteekawo omusingi omutambulira enkola y'amateeka 
agakwata ku maka, amateeka agafuga ebyenfuna, ebikwata ku 
bibonerezo eby’emisango egitali gimu, enneeyisa y’abantu 
abawaangaalira awamu, endagaano ezikolebwa, empisa ezirina 
okugobererwa mu ntalo n’emirembe, entambuza ya gavumenti 
(okwebuuza kubalibwa nga gwe musingi gwa demokulasiya mu 

Busiraamu), eddembe ly’obuntu, enkolagana n'amawanga amalala 
n’eddiini endala, ebyobusika, (Zaka) omusolo, n'ebirala, ne kiba nga 
kumpi teri nsonga mu bulamu etaakonebwako mu Kulaane. Awamu 
n’ekyo amateeka agakomererayo mu Kulaane ge gakwata ku nsonga 
ez’Ebyenzikiriza (Aqeeda) n’Okusinza (Ibaadat), naye ekitundu 
ekyokusatu ekikwata ku mateeka n’enkolagana y‘abantu endala 
(Mu’amalaati) byogerwako mu ngeri y’awamu na kulunnamya okusobola 
okugaziyizibwa, nga oggyeeko ebitono. Bwe bityo ebitalina kukyuka mu 
Shari'a ku ludda Iwa Mu‘amalaati si bingi, ekintu ekyasobozesa sayansi 
akwata ku kutaputa amateeka okutandika n’okutinta, nga akkiriza 
amasomero ag’endowooza ezenjawulo n’okukunnaanya endowooza 
ezoomugaso ennyo okumala ebyasa ebiwera ezaatuukana n'ebifo 
ebyenjawulo n’ebiseera ebyenjawulo era ne zikiraga nga Shari'a bw’eteri 
kintu ekitakyuka wadde okuba nga esobola okuggwaayo. 


Ensibuko endala eya Shari'a ze Sunna (Enkola) za nnabbi Muhammadi 
mu ebyo bye yalagira, bye yagaana, bye yakola ne bye yaleka bikolebwe 
mu kiti kye nga nnabbi. Sunna ebiseera ebimu zinnyonnyola Kulaane, 
zigireetera ebyokulabirako okugitangaaza, zirambulula ebiba bireeteddwa 
mu Kulaane mu bufunze ne mu ngeri ey’awamu ne zijjuuliriza mu 
bitundu ebitali bimu. 


Sayansi wa Sunna naddala enkola eyagobererwa mu kunoonyereza 
obutuufu bw’ebyagambibwa nti byayogerwa nnabbi ly’ettabi eriyinza 
okuba nga lye eryasinga okuzuula ekituufu mu sayansi w‘ebyafaayo 
okutwalira awamu. Okulondoola olujegere lw’abantu abajjanga bajjulula 
ebigambo ebigambibwa nti nnabbi y'eyabyogera, n’ekikulu okusinga ku 
ekyo, okulaba nga Sunna gye bagamba nti eva ku nnabbij tekontana na 
Kulaane oba ebintu ebimaze okukakasibwa wadde okukontana n’amagezi 
agaabulijjo, kiraga nga Sunna bwe zigoberera sayansi akakasa obutuufu 
bw’ebintu. 


Ensulo eyookusatu omuva Shari'a ekozesebwa ensonga ezuuseewo 
bw’eba tegonjoolwa mu Kulaane oba Sunna. Okugeraageranya 
kukozesebwa mu nkola ey’okukozesa amagezi okutuuka ku kituufu. 
Ensonga empya etaayogerwako egeraageranyizibwa n’ensonga 
egyefaanaanyirizaako eyasalibwawo Kulaane oba Sunna. "Ijtihad" 
ky’ekigambo ekikozesebwa okulaga engeri obujulizi obuliwo (obw’eddini, 
sayansi, emiwendo, n‘empangaala y’abantu) gye buyinza okukozesebwa 
okulowooza ku kiyinza okusinga obulungi okukolebwa mu kugonjoola 
ekizibu kasita kiba nga tekikoonagana na Kulaane ne Sunna oba 
ebigendererwa bya Shari'a ebijja okwogerwako gye buggyako katono. 
Shari'a bwetyo si mateeka agatakyuka agalina okukoppebwa ne gassibwa 
mu nkola mu buli kifo na buli kiseera, wabula ekkiriza amagezi g’omuntu 
okukola ku mbeera ezikyukakyuka n‘okuzigonjoola nga gayita mu kukola 


amateeka agagenda gakulaakulana. Mu biseera by’okutandika kwa 
sayansi w‘okutaputa amateeka waliwo emisingi eqgyateekebwawo 
okusobozesa okutuukanga ku kusalawo amateeka amapya. 


Ebyokulabirako mwe muli "Obwannakolantya bukkirizisa ebyagaanibwa" 
Okugeza, ennyama y’embizzi tekkirizibwa kuliibwa, naye bw’eba nga 
ky’ekyokulya kyokka omutambuze abulidde mu ddungu ky’asobola 
okufuna, emufuukira ekkirizibwa ebbanga embeera ly’emala nga ya 
nnaakolantya. Emisingi emirala mulimu “Okutwalawo ekibi ekitonoko ku 
bibi ebiblri byombi bwe biba tebisobola kwewalika", "Obwetaavu 
bw’abantu bonna buweebwa enkizo ku bwetaavu bw’omuntu omu", 
"Ekintu ekirumya kirina okuggyibwawo" n’ebirala. Omusingi omukulu 
ogubuna, bwe waba nga tewali kukoonagana na Kulaane na Sunna, gwe 
"Wonna awali okubeera obulungi we waba ekigendererwa kya Katonda." 


Ebigendererwa bya Shari'a 


Ekigendererwa ekisinga obukulu ekya Shari'a be bantu okubeera obulungi 
ku nsi kuno ne ku Lunaku Lwenkomerero. Kino okukigaziya, ebyetaago 
by’abantu mu kitundu biteekululwamu: ebyetaago ebikulu ennyo era 
ebirina okukolebwako amangu, ebyetaago ebyabulijjo n’ebyetaago 
ebijjuuliriza (ebyo ebifuula obulamu obweyagaza), bino nga bigenda nga 
bwe tubigobereganyizza. Ekisinga okubeera ekikulu ku lukalala luno gwe 
muteeko ogusooka omuli ebintu ebyakazibwako "Ebigendererwa Ebitaano 
ebya Shari'a" nga ekigendererwa kyabyo kwe kubeezaawo n’okukuuma: 
(1) Obulamu, (2) Amagezi, (3) Eddiini, (4) Okufuna ebintu 
n’Obwannannyini ku byo, ne (5) Okuzaala n’okukuuma endyo. Buli kimu 
ku bino kiteekululwamu emiteeko n’amatabi okutuusa obutabitabi 
obutono Iwe butuukibwako, ate buli kimu kiyambibwako amateeka 
ag’empisa n’ebisalibwawo mu mateeka. Obusendasendebwa kutolontoka 
mu bino, tuyinza okukwata wano na wali ku birowoozo okuva mu buli 
muteeko n’essuubi ery’okuwa ekifaananyi. 


(1) Obulamu 


Kino kizingiramu eddembe eryobwebnge ery’omuntu okubeera omulamu 
n‘obuvunaanyizibwa bw’okubukuuma. Ekiva mu kino kwe kugaana okutta 
n’okunnyonnyola embeera okufa we kukkirizibwa okugeza entalo eziri mu 
mateeka n‘okussa mu nkola ebibonerezo ebiri mu mateeka. Tteeka mu 
Busiraamu omulwadde okunoonya okujjambibwa n’okwewala obulwadde 
nga omuntu ayita mu kwewala ekintu kyonna ekiyinza okubuleeta, era 
okwo kwe kuva amateeka agafuga endya, okujjumbiza okukola duyiro, 
amateeka g’obuyonjo bw’‘omuntu, amaka, oluguudo, n’embeera. Emisingi 
gya kalantiini gyatandika Muhammadi bwe yalagira nti: "Kawumpuli 
bw’agwa mu kibuga bw’obeera ebweru tokiyingira ate bw’obeera munda 

tokifulumamu." Okussa amaanyi mu byobulimi kintu kirungi. Mu nsomesa 
ya nnabbi Muhammadi mulimu nti a) Olunaku Lwenkomerero bwe 
lutuuka nga okutte ensigo y’omuti gy’oyagala okusimba, bw’oba osobola 
yanguwa ogisimbe, b) Oyo yenna alima ajja kusasulwa empeera eya buli 
muntu alya ku biva mu ttaka ly’aba alimye, ne bwe biba binyonyi oba 
nsolo, okutuusa n’omubbi obubbi abba ku birimiddwa, c) Tewaba muti 
gutemebwa oba okwokebwa mu lutalo. Okumanya ebiramu ebiri mu 
butonde n’obutayonoona butonde tteeka (amazzi googerwako mu 
Kulaane era Muhammadi yalagira okugakuuma n’obutagakyafuwaza. ‘Teri 
kinyonyi oba ensolo erina kuttibwa okuggyako na kigendererwa kya 
kuliibwa' limu ku mateeka. Era tteeka okusaasira ebisolo n‘obutabitikka 
bye bitasobola.) Emu ku nsomesa za Muhammadi ez’ebyewuunyo y’eno: 
"Katonda teyatonda bulwadde nga tatonze ddagala eribuvumula.. erimu 
limanyiddwa sso nga eddala terimanyiddwa", nga kino kitegeeza 
kweyongera kunoonyereza. 


(2) Amagezi 


Amagezi ky’ekinyusi ky’omuntu. Amagezi ge tukozesa okumanya ekirungi 
n’ekibi n’okumanya obutonde bwe tulimu n’obutwetoolodde. Okulowooza, 
okulowoolereza n’okufumiitiriza byonna buvunaanyizibwa mu ddiini, era 
Kulaane enenya abo abaaweebwa amagezi ne batagakozesa. Eddembe 
ly‘okubeera n’endowooza n’okugyogera ddembe lya buntu 
eryobwebange. Okunoonya okumanya si ddembe kyokka wabula era 
buvunaanyizibwa mu Busiraamu. Okunoonyereza okuzimbiddwa ku 
musingi ogwassayansi, mu lulimi lw’entaputa y‘amateeka, kuyitibwa 
“"kwolesa nkola ya Katonda mu bitonde Bye" era buvunaanyizibwa eri abo 
bonna abasobola okukikola. Okukugira amagezi tekukkirizibwa, era teri 
muntu ayinza kugamba nti y’alina obuvunaanyizibwa ku mulala mu kino. 
Ekigambo ekyasookera ddala mu kukka kwa Kulaane kyali nti "Soma" era 
Kulaane egamba nti "Abamanyi n’abatamanyi tebenkana, wadde 
ekitangaala n’enzikiza." Kulaane egamba nti "Mu baddu Be abo abamanyi 
be basinga okumutya". Si magezi gokka ge galina okukuumibwa 
obutafuuzibwa naye era galina okukuumibwa obutagakugira, era galeme 
okutya, okweraliikiriza n’okuzitoowerezebwa. Ekintu kyonna 
ekisannyalaza oba ne kitta amagezi kiba kibi nnyo, bwe kutyo okunywa 
ebitamiiza n’okukozesa ebiragalalagala kwagaanirwa ddala mu 
Busiraamu, ne bwe kaba akatono akakkirizibwa mu mbeera z‘abantu 
b’ekitundu! 


(3) Eddiini 


Abawandiisi bangi bawa eddiini ekifo ekisooka, naye awatali bulamu 
bulungi n'amagezi amalungi emirimu gy’eddiini muba temuli mugaso. 
Eddembe ly’omuntu okusoma eddiini gy’ayagala n’okusinza ddembe lya 
buntu eryobwebange, era wano tetutegeeza Basiraamu bokka. Kikontana 


n’Obusiraamu omuntu okukaka omulala okubuyingira, era Kulaane 
egamba nti: "Tewali kukaka (ku by’okuyingira) mu ddiini.” (2:256) 
Amasinzizo galina okuzimbibwa. Abasiraamu bwe baba balumbiddwa ku 
lw’‘eddiini baba balina eddembe n‘obuvunaanyizibwa okwerwanako. 


(4) Obwannannyini n’Okufuna Ebintu 


Eddembe ly’okuba n’obwannannyini lyabwebange eritalina kutyoboolwa 
era tekikkirizibwa okugaana wadde okussa ekkomo ku byobugagga 
omuntu by’alina okufuna kasita biba nga bifuniddwa mu makubo 
agakkirizibwa. Amakubo agatakkirizibwa kufunamu byabugagga 
gannyonnyolwa bulungi, nga mwe muli amagoba agafunibwa ku kuwola, 
okukumpanya n’okukozesa obulyake, okubba, okukweka ebyamaguzi, 
n’ebirala. Eddembe ly’okufuna ebyobugagga ebikola okufuna ssente 
ligenderako obuvunaanyizibwa obugendera awamu n’ebyetaago 
by’abantu omuli emisolo n’omuntu okubaako ky’awaayo ekituukana 
n’ebyetaago by’abantu b’omukitundu. Omusolo gwa Zaka tteeka 
okuguwa nga gwenkana ebitundu nga 2.5% (bbiri n'ekitundu ku buli 
kikumi) ku ssente eziba ziterekeddwa omwaka omulamba, era n’embala 
endala ekozesebwa mu byobulimi, ebisolo ebirundibwa, amayumba 
agapangisibwa oba amakolero. Buli muntu abalibwa nga 
buvunaanyizibwa obwawamu obw’abantu bonna abawangaalira mu 
kitundu era teri asobola kuwangaala nga ali nga akazinga ekeesudde. 
Amateeka agakwata ku nkolagana mu byobusuubuzi n’okuwaanyisiganya 
ebintu galambikiddwa bulungi. 


(5) Okuzaala n’‘Okukuuma Endyo 


Obufumbo obwaddala obuba butambulidde mu mateeka era nga 
endagaano y’obufumbo ewandiikiddwa bulungi ly’ekkubo lyokka 
erikkirizibwa okugatta abantu ababiri okuzimba amaka n‘okuzaala 
abaana. Obutukuvu bw’olulyo (olunyiriri) n’eddembe ly’okumanyira ddala 
bazadde b’omuntu tteeka. Shari'a erambika enkolagana ezimu ezifuula 
obufumbo bw’abantu ababiri obutakkirizibwa. Ebirina okufunibwa buli 
omu ku bafumbo ababiri n’obuvunaanyizibwa bwalina okutuukiriza eri 
munne, n‘eddembe n’obuvunaanyizibwa wakati w’abazadde n’‘abaana 
byalambikibwa bulungi. Okulabirira amaka buvunaanyizibwa bwa 
musajja, sso nga omukyala okuba ne ssente z’awaayo mu kuddukanya 
amaka kiba kya kyeyagalire gy‘ali. 


Obwenzi mu bufumbo (n’omuntu okwenda nga tannawasa oba 
okufumbirwa) kiba kyonoono, era kuyinza okufuuka okumenya etteeka 
bwe wabaawo abajulizi bana abaalabye nga bukolebwa. Amateeka 
agafuga amaka n’amateka agafuga ebyobusika galambikibwa bulungi. 
Okuteekateeka eby’okuzaala (okw’obutonde n’okw’ekisawo) kukkirizibwa 

wabula bwe kubaamu okusaanyaawo obulamu (okuggyamu olubuto) 
olwo tekukkirizibwa. 


Abakyala balina eddembe eryetengeredde ery’obwannannyini ku bintu, 
eddembe ly’okufuna ku byobusika, eddembe ly’okuyigirizibwa n’eddembe 
ly’okukola erituukana n‘ekitiibwa ky’amaka. Abasajja n’abakazi 
benkanankana, era ebyalaalikibwa (n’ebyagaanibwa) mu Busiraamu 
bibakwatako kyenkanyi. Okunoonya ezzadde n’okujjanjabibwa obugumba 
biri mu mateeka bwe bigoberera amakubo agakkirizibwa mu Shari'a. 
Omwana ali munda alina eddembe okubeera omulamu, okusika 
nokulaamirwa oba okuweebwa ebintu. 


Okuyonsa, naddala okumala emyaka ebiri, kuwagirwa nnyo. Enkola 
eyeekuusa ku y’Abazungu ey’okufuna omwana n’omukuza n’omulangirira 
nga omwana wo, tekkirizibwa wabula okulabirira omwana nga tomufudde 
wuwo n’okumuwa ebintu biwagirwa nga ekkubo lya saddaaka, bwe 
mutaba kulimba nti omwana omuntu y’amuzaalira ddala nga si bwekiri. 
Omwana alina okubuulirwa amazima ku nsibuko ye. Nga akuze, 
bw’‘asalawo okuwasa omwana azaalibwa mu maka agaamwola okusaba 
kuno tekulina kugaanibwa nga kyesigamizibwa ku musingi nti bano 
baaluganda, okuva Iwe baba batali baaluganda abaddala. 


Ekkanisa n’Eggwanga 


Kwali kusalawo kulungi Bulaaya okwawula ekkanisa ku ggwanga. 
Okwefuga kwa kkanisa kumpi buli kantu mu bulamu mu biseera 
ebyasooka tekwalina musingi gwonna mu Nzikiriza Eyeekikristo nga Yesu 
bwe yabusomesa. Amaanyi kkanisa ge yakozesa okusimbira ekkuuli 
eddembe lyonna ery’‘okulowooza n’okweyongera mu maaso okwa sayansi 
kuliko ebyokulabirako bingi ebimanyidwa obulungi mu byafaayo. Nga 
wayise ekiseera, America nayo yakwata ekkubo ly’erimu olw’ensonga 
y‘emu, okwo nga kw’ogasse okwewala eddiini emu okumaamira eddiini 
endala zonna ekyandituusizza okuyingirira eddembe ly’omuntu okusoma 
eddiini gy’ayagala. Ekituufu kiri nti bangi ku bantu abaasooka okusenga 
mu Amerika baali badduka ewaabwe olw’obutagumiikiriza ddiini ndala 
okwaliyo era n‘okubonyaabonya okwatuuka ku Nzikiriza Eyeekikristo mu 
Bulaaya. 


Nga bwe tukitegeera, okwawula kkanisa ku ggwanga kituukana 
n‘enjigiriza y’Enzikiriza Eyeekikristo kubanga ekigendererwa kyabwo 
ekisookera ddala kwali kutukuza mwoyo gwa muntu n‘okuteeka ekitiibwa 
mu nneeyisa n’embeera z’omuntu, naye si kuteekateeka ggqwanga. 
Obwakabaka bwa Yesu tebwali ku nsi kuno. Bwe baamubuuza ku 
by‘okusasula Obwakabaka bw’Abalooma emisolo yakwata ekisente ekyali 
kiriko ekifaananyi kya Kayisaari n'agamba nti: "Kale musasule Kayisaali 
ebya Kayisaali; ne Katonda ebya Katonda.” 

Abasiraamu mu ggwanga ly‘America, okufaananako n'abalala bonna, 
bakkiriza ekirowoozo ky’abantu abaawukana (ab;engeri ezitali zimu) 
okuwangaalira awamu ekikakasa nti buli muntu alina eddembe okusoma 
eddiini gy’‘aba asazeewo awatali kukakaatika ndowooza emu ku bantu 
oba okubatuntuza, nga kino kikwatagana n’ensomesa y’Obusraamu ku 
nsonga eno. 


Oboolyawo ky’ekiseera ekituufu okwogera wano ku butali bumativu 
Abasiraamu, Abenzikiriza Eyeekikristo n‘Abayawudi bangi bwe bawulira 
muli mu America ne Bulaaya. Bawulira muli nti omusingi okutambuzibwa 
okwawula kkanisa ku ggwanga guzze gqukozesebwa bubi, era okwawula 
ne kukozesebwa okulwanyisa okugondera Katonda mu bulamu bw’abantu 
obwabulijjo mu ngeri ey’okugezaako okusuula ebbali empisa 
n’obuntubulamu ebimanyiddwa buli wamu. Okukubaganya ebirowoozo ku 
kya "Katonda mufu” kuzze kubeerawo mu biwandiikibwa mu mpapula 
z‘amawulire n’ebiweerezebwa ku mpewo emyaka egikunuukiriza mu 
makumiasatu, ekintu ekirina ekinene kye kikoze ku ndowooza y’abantu 
bangi. Bangi ku abo abakkiriza nti Katonda si mufu, baakomya okukkiriza 
nti alina obuyinza okutubuulira kye tuteekeddwa okukozesa obulamu 
bwaffe, nga abantu sekinnoomu n’eggwanga. Okukubiriza abantu 
okweyisa obulungi oba okuvumirira ebyobuseegu n’ebikolobero ebirala 
mu mpangaala y’abantu wamu n’okubuulirira biwakanyizibwa mbu 
bityoboola enkola y’okwawula kkanisa n’eggwanga. Ennombo ezigamba 
nti “"Eggwanga limu wansi wa Katonda" ne "Katonda gwe twesiga” buli 
lunaku zeeyongera kumalibwamu maanyi, era ebintu bwe bigenderera 
nga bwebiri, tusuubira nti, mu kiseera si kyewala, wajja kubeerawo 
ennongoosereza mu semateeka ezibisanguliramu ddala. 


Abantu bwe bawulira nti Abasiraamu mu nsi z’/Abasiraamu baagala 
kufugibwa mu mateeka g’Ekisiraamu kino kibawulikira bubi era 
bakivumirira. Okujjukira ebyafaayo bya Bulaaya ebyatuusisa okwawula 
ekkanisa n’eggwanga bibakyayisa butereevu ekirowoozo era ne 
bakivvuunula nga okudda mu myaka egy’ekizikiza Bulaaya we 
yabonaabonera ennyo nga eri wansi w’obufuzi bwa kkanisa. Okusalawo 
mu ngeri bwetyo si kutuufu, kubanga embeera ez’emirundi ebiri 
tezifaanana. Bwe tutunuulira Obusiraamu, tukisanga nga omusingi 
ogw‘okwawula ekkanisa ku ggwanga tegusoboka kussika mu nkola. 
Wadde nga mu Nzikiriza Eyeekikristo temuli kintu ggwanga, mu 
Busiraamu temuli kintu kkanisa, ekikifuula ekiremesa embeera emu 
okugikakaatika ku ndala. Wadde nga okubeera n’‘abakenkufu mwekiri mu 
Busiraamu, temuli bwakabona, wadde enkola ey’okubeera ne bannaddiini 
abawangaalira mu bigo. Ekyokuba nga abamala diguli mu nsi 
z’Abasiraamu ezimu bambala engoye ezenjawulo si kya mu ddiini era 
tekibafuula bakabona wadde okubateeka mu ddaala erisukkuluma ku 


ly’Abasiraamu abalala. Ekyo tekyaliwo mu Busiraamu ku ntandikwa 
yaabwo wabula kyajja luvannyuma nnyo abantu bwe baatandika 
okukkiririza mu byambalo ebyenjawulo ebyambalwa ebibinja by’abantu 
abakola emirimu egyenjawulo okugeza ebyambalo by’amagye ne poliisi 
n’ettaawo enjeru ezambalwa abasawo. Omulyango gw’okunoonya 
okumanya eddiini n’okugisoma muggule eri buli muntu era okugitaputa 
tekweyawulidde kibinja kya bantu bamu, wadde nga okubanguka mu 
bintu ebimu kuweebwa ekitiibwa era kintu ekikkirizibwa wadde nga 
tekiba kintu ekikuumibwa obutiribiri nga eky’eddiini. Era si kitundu ku 
Busiraamu nti abayivu mu Busiraamu be bateekeddwa okuddukanya 
emirimu gya gavumenti, kubanga batera obutabeera na bukugu 
obwenjawulo obubasobozesa okutambuza ebitongole ebyenjawulo 
ebiddukanya emirimu gya gavumenti. Woofiisi zirina okuddukanyizibwa 
abantu sekinnoomu abalina ebisaanyizo era ebifo bisobola okubeeramu 
abatuuze Abasiraamu n‘abatali Basiraamu awatali kusosola. 


Okutunuulira ebigendererwa bya Shari'a ne ku katono ke tukulazeeko, 
kyeyoleka bulungi nti okubissa mu nkola kugenda walako okusinga ku 
nneeyisa y’omuntu nga omuntu ne kugenda ne mu nkola ya gavumenti. 
Shari’a, semateeka, y’ensibuko y’okuteeka amateeka era gwe musingi 
omusibuka amateeka. Wadde nga okutambulira ku musingi ogwensi mu 
bitundu by’Abenzikiriza Eyeekikristo tekikontana na Nzikiriza 
Eyeekikristo, ekintu ky’ekimu tekiyinza kwogerwa ku Busiraamu, 
kubanga kino kiba kitegeeza butatunuulira, kufiisa oba kukyusa ebintu 
bingi mu Kulaane ne Sunna, nga kino kikontana n’omusingi gw’enzikiriza 
y’Obusiraamu. Okumanya ebintu bino kuba kujja kutangaaza nti ekintu 


-ekikola mu bitundu by’Abenzikiriza Eyeekikristo kiyinza obukola mu 


bitundu omuwangaalira Abasiraamu, buli bamu nga bakolera mu ddembe 
ly’omuntu okusoma eddiini gy’ayagala n‘’eddembe ly’okwesalirawo enkola 
mwe batambulira. Amawanga g‘Abasiraamu wadde Agabenzikiriza 
Eyeekikristo tekuli bandikakaatise ndowooza zaago ku balala, naye 
ebyembi kino si bwekiri okuva Abazungu, nga bakola bokka, bwe 
balabika nga bamalirivu okuziyiza Abasiraamu okwefuga okusinziira ku 
ddiini yaabwe. Kino kiyamba bannaakyemalira abatambulira ku nkola 
eteriimu ddiini oba obwannaakyemalira obweyita obutambulira ku 
Busiraamu naye nga bubi nnyo bwe kituuka ku ddembe ly’obuntu, 
eddembe ly’abasajja n’abakazi eryobwebange, n’enkola ya gavumenti 
ezifugibwa abantu era nga zikolerera bantu, nga egyo gye misingi gya 
gavumenti ezitambulira ku Busiraamu. Ekituufu kiri nti olwaleero kizibu 
okusanga eqqwanga eriyinza okuyita ku kasengejja k’okubeera erikiikirira 
enkola y’eeggwanga ly’Obusiraamu entuufu. Buli nkola eya demokulasiya 
ow'ekimmemmette Iw’eba egenda okuvaamu obuwanguzi obw’ekibiina 
ky’Obusiraamu, omukago ogwewuunyisa era ogukwasa ensonyi wakati 
w’amawanga amakulu n‘abafuzi bannaakyemalira abaliko guyingirawo 

butereevu okufufuggaza ekibadde kigenda okuzuuka awatali kulowooza 
ku kuwa mukisa okulaga oba ekibiina kisobola okukola oba nedda. 
Kyennyamiza! Amawanga agatambulira ku demokulasiya gafuba okulaba 
nga embeera tekyukako okusinga okufa ku demokulasiya n’okulaba nga 
abukaala. 


Ekimu ku bye batera okuvunaana amawanga g’Abasiraamu bwe 
ganoonya okufugirwa ku mateeka g’Obusiraamu kiri ku kifo 
ky’Abenzikiriza Eyeekikristo n‘Abayawudi abatono abatuuze mu nsi ezo. 


Okugaana kuno kuddinnanibwa era ne kuzimbulukusibwa empewo 
zZ‘amawulire n’ebiweerezebwa ku mpewo n‘ebyobufuzi wadde nga mu 
butuufu tebiriiko mutwe na magulu. Kimanyiddwa wadde nga si nnyo nti 
enkola y’Ekisiraamu, yokka, y’ereka Abenzikiriza Eyeekikristo 
n’‘Abayawudi okuddukanya ensonga zaabwe ezikwata ku mateeka 
okusinziira ku kulunnamya kw’eddiini zaabwe. Wabula ensonga ezo ntono 
era zikwata ku mateeka g'amaka (obufumbo, okwawukana, obusika, 
n’ebifaananako bwebityo). Ekitali ekyo, awatali kukontana n’Ebitabo 
byabwe wadde ebiba bireeteddwa mu Bitabo nga ebidda mu kifo, abantu 
abatono baba tebayisibwa bubi okuyimirira n’‘abangi mu maaso 
g‘amateeka .abangi ge bagamba (nga bakiggya ku bumativu obw’eddiini) 
bwe kuba kugoberera misingi gya demokulasiya emituufu. 


Wabula tetujja kuba beesimbu abannamaddala, bwe tuba tetwogedde 
katono ku bizibu ebiri mu kussa Shari'a mu nkola. Ebiseera bingi tulaba 
nga ekyo kikoma ku kukyogerako bwogezi nga ennombo na muntu 
bw’awulira muli. Abavubuka abamu bbannalukalala baakifuula 
eky’okulwanyisa okwennanga abagoberezi b’eddiini endala. Wabula 
Shari'a ebaagaza okweyisa mu ngeri eyawukanira ddala ne bye bakola, 
nga egezaako okuggyawo okutya n’okumalawo obweraliikirivu n’okwolesa 
empisa n’enneeyisa ennungi esuubirwa mu mutuuze omulungi mu ngeri 
eteri ya bigambo, eddimu lye tumanyi nti Abasiraamu abali ku mulamwa 
n‘ebibiina bingi balikola wadde nga kizibu okusanga nga ab’amawulire 
n‘ebiweerezebwa ku mpewo ne bannabyabufuzi mu Bulaaya nga 
bakyogerako. 


Ebibiina by’obufuzi eby’Abasiraamu ebisalawo ku kukozesa enkola eya 
demokulasiya nabyo byetaaga okuweebwa amagezi wano. Wadde nga 
balwana olutalo Ilw’okulondebwa nga bakozesa bendera y’Obusiraamu 
esika abantu, era balina okulaga abalonzi enteekateeka enzijuvu ze baba 
bakoze okulaba nga ebigendererwa bya Shari'a bituukirizibwa. Ekigambo 
“Busiraamu” si kigambo kya bufuusa ekigenda okugonjoola ebizibu 
by’ebyenfuna, embeera z’abantu n’ebyobufuzi ebizitoowerera ensi 
zaabwe. Okusoma okwamaanyi okw’ekikugu n‘okwemalidde ku nsonga 
kulina okukolebwa kasita kuba nga kukkirizbwa mu Shari'a mu kkubo 
ly’okugonjoola ebizibu okusaanidde. Obusiraamu bwagala abo abasalawo 

okukozesa demokulasiya okubeera ebeesimbu ku bintu bye balangirira, 
sso si kukozesa bulyake nga bayita mu kukozesa enjogera 
y’ekinnabyabufuzi okubatuusa mu bufuzi, oluvannyuma bye basuubiza ne 
bigenda n’empewo. Embeera esinga obubi by’ebibiina by’obufuzi ebimu 
okukozesa demokulasiya okutuuka mu buyinza, bwe bamala ne 
balemererwa okutuukiriza bye baasuubiza, oluvannyuma ne bagaana 
okukkiriza okulemererwa kwabwe nga balowooza mu nsobi nti 
okulemererwa kwabwe nga abantu kujja kuteekebwa ku kulemererwa 
kwa Busiraamu, bwe batyo ne balemesa eggwanga okubaggya mu 
buyinza nga bayita mu kubba obululu oba okuggyawo okulonda 
okwandizzeeko, era oluvannyuma, eky’okusaalirwa, ne wabalukawo 
obwannaakyemalira obulala! Mu kino, ebibiina by’obufuzi eby’Obusiraamu 
tebinnaba kugezesebwa era tekiba kyabwenkanya okubiramula nga 
tebinnaweebwa mukisa kugezesebwa. Wabula abalabe baabyo abatwala 
obuyinza nga si kwekusalawo kw’abantu baabwe, baamala dda okweraga 
nga bwe baalemwa era bwandibadde buvunaanyizibwa bw‘amawanga 
agagoberera demokulasiya mu nsi obutabayamba. Ebibiina by’obufuzi 
ebizimbiddwa ku musingi gw’Obusiraamu bwe biriba bizze mu buyinza, 
tubiwa amagezi obuteeyisa mu ngeri y’emu, kubanga si mateeka ga 
Busiraamu gokka ge geetaagisa, wabula n’okusinga ku ekyo, enneeyisa 
y’Obusiraamu n’obwesimbu byetaagisa. 


Ebyokuiabirako ebimu by’abo abeegamba, ne batuuka n’okwewaana, nti 
bafugira mu Shari'a mu ndaba yaffe tebaba beesimbu buiungi oba baba 
tebamanyi Shari’a kye kitegeeza oba byombi babigatta. Okukkakkanya 
Sharia okugikomya ku bintu ebirondemu ebitono ebiri mu bibonerezo 
ebiweebwa abamenyi b’amateeka awatali kutunuulira ekifaananyi kyonna 
obwo buba buiyake obwamaanyi. Okussa ebibonerezo ebyamaanyi ku 
busango obutono awatali na kugezaako kukola ku nguzi efumbekedde mu 
balina obuyinza n’obufuzi oba okunyagulula ebyobugagga by’ensi 
n’okubyekomya awatali agamba tebiyinza kuyita mu kasengejja ka 
Busiraamu. Mu Busiraamu omufuzi abuuzibwa eri egqqwanga, era 
abalibwa nga omuweereza w’eqgwanga sso si mukulu ali wagguiu 
w’‘eggwanga. Okwongera ku ebyo, Shari'a erina okuteekebwa mu nkola 
okuva ku ntandikwa okutuuka ku nkomerero sso si kuva ku nkomerero 
okudda ku ntandikwa. Obusiraamu bumaiawo obumenyi bw‘amateeka 
nga buyita mu bintu bisatu: okusiga omutima gw’Obusiraamu 
(okusomesa n’okulunnamya), okuziyiza ebintu ebireeta obumenyi 
bw’amateeka ebiwaliriza omuntu okumenya amateeka (mu mpangaala 
y’abantu n’ebyenfuna), n’oluvannyuma ebibonerezo ebiri mu mateeka; 
nga ebyo ebisatu bigenda bwe bityo nga bwe bigoberegana. 
N’oluvannyuma amateeka tegalina kkomo. Kiba kikontana n’‘Obusiraamu 
okusingisa abantu baabulijjo n’abanafu emisango bo abakungu ne 


balekebwa nga bayinaayina ne bwe bamenya amateeka nga bwe 
baagala. 


Demokulasiya 


Ekibuuzo ekibuuzibwa ennaku zino ky’eky’Obusiraamu okuba nga 
butuukana ne demokulasiya oba tebutuukana. Kyeragirawo nti abo 
abagamba nti tebutuukana bali mu bibinja byanjawulo, era tebalina kintu 
kirala kye beegattamu. Nga ebibinja by’abayigirize mu Basiraamu bwe 
baasikirizibwa Bulaaya ku nkomerero y’ekyasa okutuuka ku ddaala 
ly’okukowoola abantu okutwala buli kintu abazungu kye baayitamu 
ekirungi n’ekibi, ebiseera ebiriwo kati biri mu mbeera ya kuggwaamu 
maanyi ku bigenda mu maaso omuli obusiiwuufu bw’empisa n’obutali 
bwenkanya mu byobufuzi mu Bulaaya obutuusizza bangi okugaana, mu 
kwesasuza, buli kyonna eky’e Bulaaya omuli ne demokulasiya. 
Bannaakyemalira mu nsi z’Abasiraamu batamwa demokulasiya olwokuba 
nga bannaakyemalira era balina kye bafuna mu kulaga demokulasiya eri 
abantu baabwe Abasiraamu nga bw‘atali wa Busiraamu. Bannaakyemalira 
abambala eddiba ly’‘Obusiraamu era ne basaasaanya endaba egamba nti 
demokulasiya si wa mu Busiraamu era takwatagana na nzikiriza ya 
Busiraamu era nga balina ku lusegere ne ku lukalala lw’abantu be 
basasula abamanyi mu ddiini abaagala okuzannya ekifo eky’obukuusa. 


Abalabe b’Obusiraamu aboolulango mu Bulaaya, nga mwe muli 
bannamawulire n’abali mu byobufuzi, nabo bakola butaweera okulaga 
Obusiraamu nga eddiini etetambulira ku demokulasiya eyo eterina kifo 
kya birungi ebiva mu demokulase. Awatali kubusaabuusa ekigendererwa 
mu kino kwongera kukyayisa Busiraamu n’okubwesambisa emyoyo 
gy’abantu baabulijjo mu Buiaaya, ekikifuula ekisoboka era ekikkirizika 
okussa Abasiraamu mu kifaananyi ky’abantu ababi era aboobulabe ennyo 
mu ngeri eyamba endaba y’omuntu waabulijjo okukkiriza obukambwe 
n’obulyazaamaanyi gavumenti zaabwe bye zikola ku Basiraamu. Bulijjo 
baleeta ensonga y’obutaba na demokulasiya mu nsi z’Abasiraamu 
ezisinga obungi. Kye batakoonako kwe kuba nga obuyambi n’obuwagizi 
eri bannaakyemalira obukola mu kulemesa demokulasiya abantu gwe 
bayaayaanira mu bitundu bya Buwalabu (Middle East) buweebwayo nsi 
za Bulaaya ezitambulira ku musingi gwa demokulasiya. 


Oboolyawo tekigasa okugeraageranya enkola y’Obusiraamu eyajjawo mu 
kyasa ekyomusanvu n’‘ebitongole bya demokulasiya mu Bulaaya, 


ebyatandika nga wayise ebyasa ebiwera, era nga bwe tubiraba olwaleero. 


Wadde okuba nga teri nkola ya demokulasiya mu Bulaaya mu nsi emu 
efaananira ddala n’endala okuggyako okukwatagana mu musingi 
n’endowooza ya demokulasiya. Kulaane (ebyasa kkuminabina ebiyise) 
yalambika bulungi omusingi gwa "Shuura", ekitegeeza nti ensonga Zirina 
kusalibwawo luvannyunma Iwa kwebuuza na kukubaganya birowoozo 

okwawamu. Engeri kino gye kyassibwa mu nkola mu biseera 
by’Obusiraamu ebyasooka (ekiseera kya nnabi n‘abaamuddira mu bigere) 
kimala okukibala nga y’enkola ya demokulasiya eyasooka. Mu kiti kye 
kyokka nga nnabbi, Muhammadi Iwe yalina okugonderwa awatali 
kwerekamu, naye bw’ova ku ky’okutuusa obubaka n’okunnyonnyola 
eddiini nga bwe yagifunanga okuva eri Katonda, Muhammadi yennyini 
yakyogera kaati nga bwe yali omuntu owaabulijjo eyali tayinza kwogera 
byamumaaso oba okwegamba nti yali amanyi okusinga ku bantu 
baabulijjo mu bintu byabwe bye baalinako obukugu obwenjawulo ne mu 
byobusuubuzi. Nga olutalo lw’e ‘Badri’, olutalo olwasooka era olwali 
olukulu ennyo mu byafaayo wakati w’Abasiraamu n’Abawalabu 
abeegattiranga ku ky’okusinza ebibumbe, nnabbi yakola enteekateeka 
eyeekijaasi eyalimu engeri y’okutegeka abalwanyi be aboolubatu mu 
ngeri eyenjawulo ye gye yali alabye. Naye omu ku bagobereizi be 
yamubuuza bwati "Entegeka y’abalwanyi bano ogikoze osinziira ku 
bubaka okuva eri Katonda nga olwo tulina kubugondera awatali kubuuza, 
oba kusinziira ku ndaba yo na nteekateeka yo (nga omuntu)?" 
Muhammadi bwe yamuddamu nga bwe yali endaba ye, swahaba we 
yagikubamu ebituli mu ngeri enneesimbu era n‘alaga entegeka endala 
nnabbi gye yakkiriza era n’agigenderako; ekyava mu kino bwaili 
buwanguzi obwomuggundu. 


Nga wayise emyaka, abalabe baayungula eggye eddene okulumba 
Abasiraamu e Madiina. Endaba ya Muhammadi yali yaakusigala Madiina 
gye baba balindira okwannanga omulabe, naye okukubaganya 
ebirowoozo kwalaga nti abasinga obungi baali baagala kuva mu Madiina 
omulabe bamwennangire ebweru ku Lusozi Uhudi. Muhammadi yakkiriza 
endaba y‘abasinga obungi nga agoberera omusingi gwa Shuura. 
Abasiraamu baasooka ne bafuna obuwanguzi okutuusa eggye 
ly‘abakasusi b’obusaale abaali ku lusozi waggulu Iwe baalowooza nti 
olutalo luwedde ne bakka wansi okwegatta mu kuwondera omulabe, nga 
mu kino baali bajeemedde ebiragiro ebyenkukunala ebyabaweebwa 
nnabbi nga olutalo terunnatandika bwe yabalaalika obutava mu nfo 
zaabwe ky’ekimu Abasiraamu bawangudde oba bawanguddwa. Kino 
Khalidi bin al Waleed (omulwanyi nnamige eyali akulira ekibinja 
ky’abalwanyi abalwanira ku mbalaasi eky’abalabe) eyeemulula ne 
yeetooloola n’alinnya olusozi olwo n’akka wansi n’azinduukiriza 
Abasiraamu abaali balwanira ku bigere ebintu ne byekyukira Abasiraamu 
era nga ekyamagezi Abasiraamu abalungi kye baalina okukola kwe 
kudduka oluvannyuma Iw‘okufaamu abantu abangi. Wadde nga waaliwo 
ensobi za mirundi ebiri ezaakolebwa Abasiraamu, Kulaane yakka nga 
wayise akaseera katono n’egamba Muhammadi nti "Ku lw’‘okusaasira 
okuva eri Katonda, wabeera mugonvu gyebali (abagoberezi bo). Naye 
singa wali mukalubo (mukambwe), atalina kisa wadde okusaasira mu 

mutima, bandikudduse (ne bakwabulira). Kale basonyiwe obeegayiririre 
Katonda abasonyiwe, era obeebuuzengako mu nsonga.” (3:159) Shuura 
eno erina okubuukaala mu bulamu obwabuli kika ku madaala gonna, 
okutuuka ne ku bintu ebitono ebyayogerwa mu Kulaane ebikwata ku 
kuyonsa omwana okulina okukolebwa mu kuteesaganya ne Shuura 
nokukkiriziganya wakati w‘abazadde bombi, 


Nnabbi bwe yafa ekyo kyali kitegeeza kukoma kwa bwannabbi, naye 
yalina okusikirwa omukulembeze w’eggwanga. Kino kyakolebwa mu 
lukugnaana mu kukubaganya ebirowoozo okwabonna, nga waliwo abantu 
abasukka ku omu abaali bavuganya, okutuusa Abu Bakari eyali asinga 
okubeera ku lusegere ne nnabbi, Iwe yalondebwa mu kukkiriziganya 
awatali kwesalamu okubeera kaliifa eyasooka. Mu kiseera ekyo, omusingi 
gw'Obusiraamu gwakkaatirizibwa era ne gukakasibwa, okusookera ddala 
nga gutandikira ku kaliifa yennyini, nga ennyingo enkulu mu musingi 
guno zaali: 


1- Ekifo kijjuzibwa na kukkiriza kw'abantu (Abu Bakari yasitukiramu 
okunoonya endowooza y’abalala abataali mu lukiiko okukakasa nti yali 
ekkiriziganya n'ekyali kituukiddwako). 


2~ Okulonda kwaliko akakwakkulizo (munnondere ebbanga lye mmala 
nga nnondera Katonda - kaliifa bwatyo bwe yalangirira). 


3- Eddembe ly’abantu okuwa obuyinza ligendera wamu n’eddembe 
lyabwe ery’okuggyako omukulembeze obuyinza (Abu Bakari yalangirira 
nti singa ava ku mulamwa abantu baba tebakyalina buvunaanyizibwa 
kumugondera). 


4- Omufuzi yali mukozi wa ggwanga, nga ly’erimuwa omulimu asobole 
okutuukiriza obuvunaanyizibwa bwa woofiisi (abantu bwe baalaba Abu 
Bakari mu nnaku ze ezaasooka nga agenda mu maaso n’okuddukanya 
emirimu gya bizinesi ye asobole okufuna ekigulira magala eddiba, 
baamukaka okufuna omusaala ogwenkanankana n’ennyingiza 
y’Omusiraamu owaabulijjo, atali mugagga oba omwavu, ebiseera bye 
byonna asobole okubiwaayo mu kuweereza eqqwanga). 


5- Omukulembeze w’eggwanga teyali mu nkwawa z’abayigirize wadde 
abeebitiibwa oba ebibiina by’abantu abalina kye baagala. Ebigambo bye 
byali bwe biti: 


"Omunafu mu mmwe abeera waamaanyi gyendi okutuusa nga mmaze 
okumufunira ky’abanja, ate owaamaanyi mu mmwe abeera munafu 
gyendi okutuusa nga mmaze okumuggyako kye bamubanja." 


Mu bufunze, kino kirabika nga ekyennyume ky’ebyo bye tulaba olwaleero 
mu nsi z‘Abasiraamu ezisinga obungi. Tetulina kubuusabuusa nti singa 
ebintu byasigala byeyongera kutambulira mu kkubo lye limu okuva olwo, 

obwakabaka bw’Obusiraamu bwe bwagenda bugaziwa n’obugunjufu ne 
butumbuka mu kukula n’okutuukana n’embeera, nti Abasiraamu 
bandifunye gavumenti etambulira ku bisinga obulungi ebiri mu 
demokulasiya aliwo olwaleero ate nga zeewala ebibi ebiri mu 
demokulasiya ono. 


Ebintu byagenda mu maaso mu ngeri ewa essuubi okumala akaseera. 
Kaliifa owookubiri (Umaru) yagenda mu maaso n’okutegeeza eggwanga 
obuvunaanyizibwa bwe lyalina okumuwagira ebbanga lye yandimaze nga 
ali ku mulamwa n’okumugolola nga awabye, ekintu ekyatuusa omusajja 
omu okumwanukula nti, "Bw’okyama tujja kukutereeza na bitala byaffe." 
Okuddamu kwa Kaliifa kwali nti, “"Temwandibaddemu kalungi singa 
tokyogedde, naffe tetwandibaddemu kalungi singa tetukikkirizza." 


Ebyembi ekkubo lino lyakomezebwa ebintu ebyagwawo nga bimu ku 
bisinga okuleeta ennaku mu byafaayo by’Obusiraamu bwe bitaba nga 
by’ebisingira ddala. Kaliifa Uthuman yalina okwannanga abeediimi 
abaakimussaako nti yali asosola era nga emirimu yagiwanga baaluganda 
na baamikwano era n’atemulwa. Kaliifa Ali yali muganda wa nnabbi 
azaalibwa kitaawe omuto, mukoddomi we, era omuganzi ennyo gy'ali. 
Yalina n’ebitendo ebirungi, era bwe yalondebwa okubeera kaliifa, abantu 
abeebitiibwa n‘abaabulijjo baakulumuka okuwera gy’ali. Wabula gavana 
wa Syria (nga kati kitundu ku nsi z’'Abasiraamu) yagaana okuwera eri 
kaliifa omuggya era oluvannyuma n‘akunga eggye eddene n’alumba 
Madiina. Eky’okwekwasa ekyamangu kyalabikira mu ngeri y’okukwatamu 
ensonga y’abantu abatta kaliifa, eyalina oluganda ku Muawiya, gavana 
wa Syria (nga bombi baali bava mu kika kya Umayya) eyayagala 
okuwolera eggwanga obutereevu okusinga okudda mu nkola eyali 
ey’okutwala ekiseera ekiwanvu. Mu lutalo obuwanguzi bwali bwa Ali, 
naye Muawiya yali mukujjukujju, ate nga mu nkambi ye mwalimu 
bakalinkwe bwatyo yasobola okukkirizisa abalala okufuna abantu 
babasalirewo era n’awangula nga ayita mu kukozesa obukodyo. Abantu 
abamu abataamatira baasalawo okutemula Ali ne Muawiya naye ne 
basobola kutemulako Ali. Egqqwanga lyabuutikirwa entiisa naye, 
oluvannyuma Iw’enteeseganya, Hassan, mutabani wa Ali era 
eyamusikira, yakkiriza obuyinza okubulekera Muawiya nga kye yali 
ayagala kwe kuwonya okuyiwa omusaayi era n’awera gy‘ali. 


Nga wayise akaseera katono Muawiya, nga amaze okunywera mu 
buyinza, yaddamu okuwaawaaza eggwanga amatu bwe yabakaka 
okuwera eri omwana we Yaziidi, gwe yalonda okumusikira nga afudde, 
nga akozesa akakodyo k’okubonereza agaana n’okugulirira abalala. 
Huseini, omwana wa Ali owookubiri, yakulemberamu olutalo 
lw’okulwanyisa Yaziidi (Muawiya ne Hassan baali bamaze okufa). 
Abatuuze ba Iraq baali balaganyisizza okuyamba Huseini, naye 


gavumenti eyaawakati yakozesa obukambwe n’obukodyo ebyaviirako 
Abairaq okwabulira Huseini. 


Okusinga okudduka oba okwewaayo, Huseini n’abagoberezi be nsanvu 
bennanga eggye lya Yaziidi eryalimu abalwanyi emitwalo n’emitwalo era 
ne balwana mu buzira kutuusa kuttibwa e Karbala. Kino nga wayise 
ekiseera kyafuuka omusumaali ogwasooka mu kugwa kw’Obwakabaka 
bwa Ba-Umayya obwafugira ebyasa ebibiri. 


Eno era y’eyali entandikwa y’Obushiya nga omugendo. Abatakkiririza mu 
kuteesa abeeyita abagoberezi ba Ali (mu Luwalabu ekigambo kiba ba 
Shi'a ba Ali) baatandika nga bakyewaggula mu byobufuzi naye kyali 
kizibu okwawula ebyobufuzi ku ddiini okuva okulwana okufuna 
obwenkanya bwe kuli obuvunaanyizibwa obw’eddiini. Ekiseera bwe 
kyagenda kiyitawo Obushiya bwafuuka ekibiina ky’Obusiraamu, nga 
kyetooloolera ku nzikiriza egamba nti obwa kaliifa bwalina kuba bwa Ali 
n’oluvannyuma budde mu baana be (omwana asinga obukulu nga bwe 
bagenda baddinnana). Baagenda bafuna endowooza ezenjawulo 
ezigattiriza ku eno nga bwe baagenda bakutukamu obubiina 
obwenjawulo, nga n’ekibiina ekisinga obunene ky’ekya Baithna Ashari 
(Bannakkuminababiri) abakkiriza nti omusika (imaamu) 
ow’ekkuminaababiri, eyabula nga akyali bbujje mu ngeri etetegeerekeka, 
lumu ajja kudda nga Mahadi alindirirwa era afuge ensi mu bwenkanya. 
Abashiya bawera ebitundu kkumi ku kikumi eby’Abasiraamu bonna, 
abasigadde bayitibwa Basunni. Abashiya batera okuba n’obukyayi ku 
Basunni olw‘okusirika abaasooka kwe baakola ku bufuzi obutaali bwa 
bwenkanya, naye bonna bakkiririza mu Kulaane emu n’obwannabbi bwa 
Muhammadi. Ekituufu kiri nti Abasunni bakwatibwa ennaku era bawulira 
bubi mu ngeri y'emu ku byatuuka ku Ali n’abaana be, Hassan ne Huseini, 
n’abenju ye. Buli mwaka Abashiya bajjukira Olutalo lw’e Karbala 
n’okuttibwa kwa Huseini nga omuzira. Bangi ku bo beesalasala nga 
bakungubaga n’okulaga ennyike n’okuwulira ennaku olw’‘okuba nga 
abaabasooka baayabulira Huseini mu kaseera akazigizigi. 


Kati bye njogedde ku byafaayo bimala wadde nga ngezezzaako 
okubifunza ennyo tudde ku nsonga ya demokulasiya. Ebyafaayo 
ebikwasa ennaku y’eyali entandikwa y’okukyusa obuyinza okuva mu 
mukono okudda mu mulala si na kuwera kwa ggwanga eri omufuzi 
omupya wabula na maanyi ga kitala na zaabu. Kino kyalabika okuba 
kawumpuli eyalumba Abasiraamu okuva olwo. Bannaakyemalira bulijjo 
bazze basobola okufuna abamanyi okugezaako okulaga enkola yaabwe 
nga bweri entuufu sso nga abalala baagaana ne bayimirira ku ludda 
olulala era ne basasula na bulamu bwabwe oba eddembe lyabwe. Ebintu 
byatambulanga bulungi kaliifa bwe yabeeranga omulungi ate ne 
byonooneka bwe yabeeranga omubi naye nga embeera embi 

yeyasinganga okulabika. Mu mbeera zombi obuyinza bw‘abantu 
n’eddembe lyabwe ku mufuzi byagenda bisaanyizibwawo. Wabula 
obugunjufu bw’Obusiraamu bweyongera kutinta kubanga waliwo abantu 
abakkirizanga nti buvunaanyizibwa mu ddiini okunoonya okumanya, 
okukola obulungi mu sayansi n’okuteekawo obugunjufu. Gavumenti 
zaabawagira mu ngeri zonna naye ne zibalekera katono okuwandiika ku 
ddembe ly’abantu ku mufuzi n‘amakubo g’okulaba nga akola bulungi. 
Olw’‘amaanyi g’obugunjufu bw’Obusiraamu mu bintu byonna 
eby’okumanya, eddembe iya semateeka ow’egqwanga lyawandiikibwako 
nnyo naye nga ebiwandiike byesuddesudde. 


Eri baganda baffe abasagambiza ne banyoola ebigambo ku bikwata ku 
demokulasiya nga bw’atali mu Busiraamu, tubagamba nti demokulasiya 
teyali kimu ku bizibu bya ggwanga lya Busiraamu, wabula ekizibu bulijjo 
kyabeeranga kufugisa mukono gwa kyuma na bwannaakyemalira. Tuba 
bazibu b’amaaso singa ebyafaayo byaffe biremererwa kino 
okukitubuulira. 


Eri abo abawaayiriza Obusiraamu obutabeera bugumiikiriza ku 
demokulasiya, tubagamba nti muli bakyamu, naye waliwo enjawulo 
enkuiu. Mu demokulasiya wa Bulaaya Katonda ayinza okugaanibwa singa 
abalabe be bafuna akalulu k’abantu abasinga obungi. Wansi 
w’Obusiraamu semateeka yeesigamizibwa ku Shari'a bwe kityo etteeka 
lyonna erikoonagana ne Shari’a liba limenya semateeka. Kino bwe 
kituukirizibwa demokulasiya aba akola ebitundu kikumikukikumi. 
Okuzuukuka kw’Obusiraamu okuliwo kati kuli wala nnyo n’ebifaananyi 
by’obwannalukalala ebizimbulukusibwa oba ebigambo eby’obukabwe oba 
zi gavumenti za bamusibiramubbwa ezitakozesa ddiini oba gavumenti 
ezeeyita ezikozesa eddiini. Abayigirize bangi n’abantu bangi abasirifu 
baavumbula ebintu nga bwebiri mu ddiini era ne bazuukuka ku biyigibwa 
okuva mu byafaayo. Tebakumwamu muliro gwa ngombo ezitalina 
mulamwa. N’okuba, abamanyi Abasiraamu baamala dda okusalawo nti 
eggwaga eritali ssiraamu naye nga litambulira ku bwenkanya ly’erisinga 
ery’Abasiraamu erijjudde effugabbi n’obulyazaamaanyi. 


B. Obusiraamu Munda: 
Empagi z‘Obusiraamu Ettaano 


Essuula I ne II zoogera ku mpagi z’Obukkiriza, ezirambikibwa mu 
bigambo bya nnabbi Muhammadi: 


"Kwe kukkiriza Katonda, bamalayika Be, Ebitabo Bye, ababaka Be, 
Olunaku Lwenkomerero, n’okkiriza n’okugera (kw’otalinaako 
kyakukukolera) ky’ekimu kulungi oba kubi." Mu kubyogerako 
tetwabyogeddeko nga ‘ebyennono' ebirina okukkirizibwa mu 











buzibubwamaaso wabula twabireetedde mu ngeri egendera ku magezi 
n’enkola y’okulowooza ey’ekiyivu. Engeri Kulaane bulijjo gy’esomooza 
amagezi g’omuntu okulowooza n’okulaba obubonero n’okubuuza 
ebibuuzo n’ekigendererwa ky’okumatiza mu kifo ky’okukakaatika ebintu 
obukakaatisi. 


Enzikiriza y’Obusiraamu n’empagi z’obukkiriza bifaanana n‘eddiini endala 
ezitambulira ku nnono ya Bulayimu, Enzikiriza Eyeekikristo n‘Obuyawudi. 
Ekyamazima kiri nti Obusiraamu bwogera ku babaka ba Katonda abalala 
n'abagoberezi baabwe nga “abasiraamu” (nga tukozesa “a” entono) 
abagoberera “obusiraamu” (nga tukozesa “o” entono), nga amakulu 
g’obusiraamu mu lulimi olwogerwa bulijjo kwe kwewaayo eri okusalawo 
kwa Katonda. Oluvannyuma Iw’okulaga mu ssuula eno maapu eyaawamu 
ey’eddiini y'Obusiraamu ne Shari'a yaayo, ekitundu kino kikwata ku ludda 
olumu olweyawulidde Obusiraamu, nga y’enkola y’okusinza. Kino 
ky’ekinyusi ky’Obusiraamu okuva essira Iwe kirissa ku Musiraamu 
sekinnoomu Obusiramu obuli awamu busobole okukolebwa 
ebitundutundu ebiramu, oba bwe tukissa mu bigambo ebirala, omuzimbo 
guzimbibwe ne bulooka ennamu. 


Okusinza okw’etteeka kulimu ebintu bitaano, nga nnabbi Muhammadi 
bw’abinnyonnyola. "Obusiraamu buzimbirwa ku mpagi ttaano: 
okulangirira (okuwa obujulizi) nti teri kisinzibwa mu butuufu okuggyako 
Katonda (Allah) era nti Muhammadi mubaka We, okuyimirizaawo 
esswala, okuwa Zaka (omusolo), okusiiba Ramadan ne Hijja (okulambula 
Kaaba) bwe kuba kusobose.”" 


Olulala, nnabbi bwe yasabibwa okunnyonnyola Obusiraamu kye 
butegeeza, yayogera mpagi ezo ettaano. Ekiteetaagisa na kwogerera, 
kwe kuba nga abantu tebasula mu mpagi zokka kubanga empagi 
ziwanirira buwanirizi kizimbe kyonna. Abo abakomya Obusiraamu ku 
bintu ebyokusinza byokka baba babulamu okutegeera Obusiraamu 
bwonna nga bwe buli era nga bwe buzingiramu ebintu ebingi n‘obubonero 
ebintu by’okusinza bino bwe bikiikirira mu bulamu okutwalira awamu. 
Kati tugenda kwogera mu bufunze ku buli emu ku mpagi zino. Zirimu 
bintu byokka ebyetaagisa okukolebwa mu butono obusembayo (ebintu 
ebyailaalikibwa), kwo okusinza mu muwendo gwonna oba engeri yonna 
n’okukola ebintu ebirungi n’ebyokuyamba ebyo bingi era tebiriiko kkomo, 
bituukira ddala wala ku kusisinkana abantu n’‘ekyenyi ekitangaavu 
(n’amaaso amakyamufu) oba okuggya ekintu ekyandiyisizza omuntu 
obubi mu kkubo nga Muhammadi bwe yasomesa. Buli kintu mu bulamu 
obwabulijjo kiyinza okufuuka eky’okusinza okusinziira ku nniya y‘omuntu. 


TA 

(1) Okulangirira (Shahada) 


Ebigambo ebyangu 'Mpa obujulizi nti Katonda Yekka y’alina okusinzibwa 
era nti Muhammadi mubaka We' bye ebiyingiza omuntu Obusiraamu. 
Okubyatulira mu maaso g’abajulizi babiri kye kyokka ekyetaagibwa mu 
bantu abapya abaagala okuyingira Obusiraamu. Era biri mu bigambo 
ebyogerwa mu kukoowooila abantu okugenda okusaala (adhan) era 
kiddiqgnanibwa nga omuntu asaala. Awamu n’ekyo, binene okusingako ku 
kuba ebigambo ebyogerwa obwogerwa, kubanga bw’otwala Katonda nga 
Katonda wo kitegeeza nti omutwala okuba agenda okukuwa ekyokukola 
era anaakulunnamya mu bulamu bwo, nga towuguddwa bintu birala ka 
babe bantu, bintu oba embeera gy’obeeramu n’omwoyo gwo bye 
gwagala. Ate bw’okkiriza nti Muhammadi mubaka wa Katonda kiba 
kitegeeza okuwera okugoberera Muhammadi by’alagira ne by’asomesa 
n’‘okukkiriza nti biva wa Katonda. Mu kutaputa Obusiraamu okuzze 
kukolebwa okumala emyaka emingi, ebitabo bingi ebizze biwandiikibwa 
ku buwanvu bw’amakuiu g’ebigambo ‘Katonda Yekka y’alina okusinzibwa 
era Muhammadi mubaka We’ n’ebibivaamu. 


(2) Okusaala (Swalat) 


Esswala eyeemikolo eyawukana n’essaala endala mu nkozesa y’ekigambo 
eyaabulijjo, ekitegeeza okunnyonnyola engeri gy’owulira eri Katonda 
ekiseera kyonna mu kifo kyonna n’okumusaba obulunnamu, obuyambi 
n’okusonyiyibwa, ekintu ekirungi ennyo mu bulamu era ekissibwako 
essira ky’ekimu mu Busiraamu oba mu ddiini endala. Esswala ey’emikolo 
mu Busiraamu ekolebwa mu ngeri yanjawulo era erimu ebintu byawufu, 
omwoyo n’omubiri mwe byetabira mu kukolera awamu. Eweebwa 
ebiseera bitaano olunaku kumakya ennyo, mu ttuntu, olweggulo, nga 
enjuba egudde n’ekiro. Zisaalibwa mu kifo kyonna (awaka, mu muzikiti, 
ku mulimu, n’awalala) omuntu nga ali yekka oba n’Omusiraamu omulala 
oba abalala abasajja n’abakazi oba abakazi bokka, omu ku basajja 
akulemberamu esswala n‘akola nga ‘imaamu’. Esswala etwala eddakiika 
ntono okusaalibwa. Esswala y’omuttuntu ku lunaku Ilwokutaano erina 
okusaalibwa bantu bangi (mu kibinja) mu muzikiti era ekulemberwa 
okubuulirira (Khutba). Imaamu (omuntu akulembera esswala) si muntu 
akola omulimu gw’obuweereza (mu muzikiti) si tteeka nti alina kubeera 
omuntu y’omu buli kiseera, wabula obusomi n‘okumanya Kulaane 
n’eddiini bitunuulirwa mu kumulonda (badokita, abasomesa, abasuubuzi 
n’abalala wamu n’‘abamanyi mu ddiini batera okulowoozebwako mu 
kutwala obuvunaanyizibwa buno). Omuntu okusaala alina okubeera 
omutukuvu, nga amaze okweyonja (okufuna wuzu) omuli okukozesa 
amazzi okuyonja mu kamwa, mu nnyindo, mu maaso, amatu, emikono 
okutuuka ku nkokola, okusiimuula omutwe n’amatu n’okunaaza ebigere. 
Okweyonja okwekika ekyo okumu kuyinza okusobozesa omuntu okusaala 

esswala eziwera bw’aba nga tafuuyisizza, teyeeteewuluzza, tayisizza 
mukka oba okwebaka otulo. Okwegatta mu byobufumbo kukakasisaako 
omuntu okunaaba omubiri gwonna. Abakazi baggyibwako 
obuvunaanyizibwa bw‘okusaala bwe babeera bakyavaamu omusaayi 
gw‘okusuulumba (oba ogw’obwannakawere), era bwe guyimirira baba 
balina okunaaba omubiri gwonna (Tuhr). 


Buli sswala kuba kwogera na Katonda. Mu mbeera y’okwolekera Kaaba 
(omuzikiti ogwasookera ddala, ogwazimbibwa Jajja w’Abakkiriza 
Bulayimu n’omwana we Ismaila okusinzizaamu Katonda Omu, mu kifo 
ekyafuuka ekibuga Makka mu Buwalabu nga wayise ekiseera), esswala 
egguiwawo na kugamba nti "Allah Akbar", ekitegeeza nti Katonda 
y’Asinga Obunene (okusinga ebirala byonna), era olwo oba ovudde ku 
bintu by’ensi byonna nga ebigambo n’ebikolwa obyolekeza Katonda. 
Ebimu ku bigambo ebitakyuka ebisomebwa mu buli sswala y’Essuula 
Eggulawo Kulaane esoma bweti: “Okutenderezebwa n’okwebazibwa 
byonna bya Katonda, Omulabirizi w'ebitonde byonna. Omusaasizi ennyo, 
Omusaasizi olubeerera. Nannyini Yekka (era Omufuzi Yekka) ow’Olunaku 
lw‘okubala (emirimu gy’abaddu Olw’enkomerero). Ggwe Wekka gwe 
tusinza, era Ggwe Wekka gwe tusaba okutuyamba. Tulunnamye eri 
Ekkubo Eggolokofu. Ekkubo ly’abo be wagabira ebyengera, sso si ery’abo 
abaasunguwalirwa wadde abaabula.” (1:1-7) Mu kukutama 
n’okuvunnama (eri Katonda) nga asaala abyogereramu ebigambo 
ebyenjawulo nti "Okutenderezebwa kwa Katonda wange Omunene", 
“Okutenderezebwa kwa Katonda wange Asinga okubeera waggulu ", 
"Allah awuliriza abo abamwebaza " n‘okusaba okujjuza omutima 
gwomuntu, esswala ekomekkerezebwa mu kutuula n’‘okuddamu 
okukkaatiriza obukkiriza, Shahaada, n’okusabira Muhammadi ne 
Bulayimu n'abantu baabwe n’abagoberezi baabwe emirembe 
n’okusaasira kwa Katonda. Okuggyako okwetooloola omuzikiti gwa 
Kaaba e Makka wokka abantu gye bayimirira okusaala mu ngeri 
y’enkulungo (mu kifaananyi ekiwuniikiriza). Mu nsi yonna bayimirira mu 
nnyiriri eziteredde obulungi, nga tebalekaamu miwaatwa, era nga 
boolekera awali Makka. Abakyala ebiseera ebisinga babeera mabega nga 
kino si lwakuba nga eddiini ky’ebalagira wabula Iwa kusalawo kuwa 
kifaananyi ekirungi, okuva abakazi lwe bawulira obulungi nga teri 
musajja abali mabega mu kiseera ky’okukwekyusa mu kukutama 
n’okuvunnama. 


Esswala, azaalaalikibwa n’eza kyeyagalire, ggwanika lyamaanyi 
ery‘omwoyo ery’okutoolako. Ereeta emirembe, obutukuvu 
n’obutebenkevu era ereetera omuntu okuwulira muli nga ali kumpi ne 
Katonda. Mu ngeri eyeekyewuunyo ekendeeza okutegana n’okutawaana 
okw‘obulamu okubituusa ku ddaala erifugika. Okubeerawo ebbanga 

wakati w’ebiseera ebitaano olunaku, nga kwe kuli n’ekitandika, esswala 
zirimu okuvumula era tezirekaawo mwagaanya gwa kufuna birowoozo 
bikyamu oba okukola ebyonoono. 


(3) Zaka (omusolo gw’abanaku) 


Okuwaayo ssente mu kuyamba abanaku kintu ekitenderezeDwa ennyo 
era kigenda wala nnyo, naye Zaka, empagi y’Obusiraamu eyookusatu, 
eyawukanako ku kino kubanga yo tteeka okugiwaayo era eweebwayo mu 
bipimo ebigerekeddwa. Okutwalira awamu, ekiba kifisse ku byetaago 
n’ebisaasaanyizibwako ebirala, era ne kiterekebwa okumala omwaka 
mulamba, kiba kirina okutoolwamu Zaka mu kigero kya bbiri n’ekitundu 
ku buli kikumi. Bwe zityo ssente ezitakola zirina okuweebDwako 
ekibonerezo kya kukendeera okumala emyaka nga amakumiana nga 
ekyo kiyamba okusikiriza okuteeka ssente mu mirimu bwe zityo ne 
ziyamba mu bintu ebigasa abantu. Ebintu ebirala ebifunibwako amagoba 
n’amagoba gennyini nabyo birina embala yaabyo, okugeza ssente 
ezifunibwa okuva mu makolero, ebyobulimi n’ebisolo, ennyumba 
ezipangisibwa, n’ebirala, nga bwe byannyonnyolwa mu mitemwa 
egyannyonnyola awalala. Zaka bbanja omwavu ly’abanja mu byobugagga 
by’abagagga era si saddaaka yakwesiimira oba buyambi. Mu ggwanga 
ly’Obusiraamu ekunnaanyizibwa gavumenti era kkubo eryamaanyi 
erivaamu ssente okutuukiriza ebintu ebyenjawulo, erijjuulirizibwa 
n’emisolo emirala egiri mu mateeka. Eyinza okuweebwa ebibiina 
by’Abasiraamu ebyobwannakyewa oba okuweebwa abeetaavu 
obutereevu eyo amateeka g’Obusiraamu gye gatakola (okugeza mu nsi 
Abasiraamu gye bali abatono oba mu nsi ezitatambulira ku ddiini). 
Abeetaavu abatali Basiraamu nabo bayinza okugattibwa ku bafuna ku 
Zaka. 


Zaka ekiikirira olujagere olutakuka oluyunga abantu abawangaalira mu 
kitundu ekimu, abo nnabbi Muhammadi beyayogerako okubeera “nga 
ebiyungo eby’omubiri ogumu, ekimu bwe kifuna obuvune ebirala byonna 
biba bijja kukosebwa." Mu lulimi Oluwalabu olwabulijjo, ekigambo zaka 
kitegeeza “kutukula”, ekitegeeza otukuza ensimbi zo nga oyita mu 
kuwaayo zaka. Abasiraamu bwe bawa Zaka muli bawulira nti baba basize 
sso si kusasula bbanja. 


(4) Okusiiba Lamanzaane 


Omwezi gwa Lamanzaane gumu ku myezi egya kalenda egoberera 
okuboneka kw’omwezi, era okuva kalenda eno Ilw’ekendeerako ennaku 
kkuminalumu ku kalenda ey‘omwaka (eya Gregoori), Lamanzaane buli 
mwaka ekendeerako ennaku kkuminalumu ekisobozesa okusiibira mu 
biseera n’embeera y’obudde ebyenjawulo mu bulamu bw’omuntu. Okuva 
mmambya Iw’esala okutuusa enjuba okugwa tewaba kulya wadde 


s) 


okunywa (n'amazzi obuzzi), naye oluvannyuma nga enjuba egudde 
emmere n'ebyokunywa bikkirizibwa. Waliwo abasonyiyibwa okusiiba 
olw‘ensonga z’obulamu n’okutambula. Okwegatta mu byobufumbo nakwo 
tekukkirizibwa mu biseera by’emisana, era omuntu alina okwewala 
okulaga obusungu oba empisa embi endala. Lamanzaane si mwezi gwa 
kufa njala kubanga okufuna ebiriisa n’amazzi mu mubiri birina 
okubeerawo ekiro wadde nga kiba kirungi okufunibwa mu mwoyo 
ogw’okwefuga ennyo. Lamanzaane kutendeka okwawaggulu mu kwefuga 
n’okufuga omwoyo, engeri omuntu gy’awangulamu enneeyisa eyaabulli 
lunaku n’‘agumira enjala n’ennyonta (kubamu akafaananyi butya obuntu 
bwe bwandibadde nga obusobozi bw’okwefuga tebuliiwo). 


Okusiiba kulimu ekintu ekyongera ekitiiwba ky’omuntu bw’abuuka 
eddaala ly’ebyetaago ebirabwako essira n’alissa ku by’omwoyo. Omwezi 
guba nga okugenda mu “kwerongoosa" era gufaanana nga okuteeka 
omuliro mu baatule ey’okukola omwaka omulamba. Okusinza 
okunyinyitivu n’okusaddaaka bye birabwa mu mwezi ogwo. Bwe 
guggwaako Abasiraamu bajaganya emu ku Idi ebbiri (endala ebeerawo 
nga ekiseera kya hijja kifundikirwa) n’okusaala esswala eyenjawulo 
eyaawamu kumakya n‘okubeera mu mbeera y’okusanyuka n’abomumaka 
n’abeemikwano. 


(5) Hijja (Okulamaga olw’e Makka) 


Obusiraamu bulina akakwate kanene n‘omulimu ogw’okusaasaanya 
eddiini ekkiririza mu Katonda Omu ogwa Bulayimu nga empagi yaabwo 
eyookutaano (Hijja) mikolo egy‘okujjukira Jajja w‘Obusiraamu. Mu 
kukkiririza kwe kwonna mu Katonda Omu n’okwewaayo (obusiraamu) 
kukusalawo Kwe kwokka, Bulayimu yafuna ekigezo eky’okwannanga 
obufuzi bwa Kabaka Nimuloodi (eyagamba nti okufaanana ne Katonda 
wa Bulayimu, naye yali alina obuyinza obutta n’obulamusa nga ayita mu 
kulagira omusibe omu attibwe ate omulaia alekebwewo nga mulamu. 
Bulayimu bwe yamuddamu nti Katonda aleeta enjuba okugijja e 
Buvanjuba n’asoomooza Nimuloodi okugireeta nga agiggya e 
Bugwanjuba, Kabaka ebigambo byamukalira ku matama eky‘okwogera 
ne kimubula). Era mu kwannanga abantu baabulijjo n’abakulembeze 
baabwe abeddiini bwe yatemaatema ebibumbe byabwe, yakwatibwa 
n‘asalirwa ekibonerezo ekyokukasukibwa mu muliro aggyiiremu, naye 
Katonda yamukuuma n‘amuwonya "Twagamba (omuliro) nti: “Muliro! 
Beera bunnyogovu n’eddembe eri Bulayimu!” (21:69) Wabula 
okugezesebwa okusingako amaanyi kwaliwo Bulayimu, 
olw’‘okupeekebwa mukyala we Sarah bwe yakkiriza okutwala Hajara ne 
mutabani waabwe Ismaila n’abaleka mu ddungu, "n’ekigambo ekyo ne 
kiba kizibu nnyo mu maaso ga Bulayimu olw‘omwana we." (Olubereberye 
21:11) Bulayimu bwe yabaleka mu kifo ekyali kijja okufuuka ekibuga 

ky'e Makka mu biseera eby’omumaaso, entanda yaabwe yasemberera 
okubaggwaako olwo nnyina w‘omwana n‘abeera mu buzibu 
bw’‘okunoonyeza omwana amazzi wakati mu kutya n’okuggwaamu 
essuubi, okutuusa Oluzzi lwa Zamuzamu Iwe Iwatandika okufukumuka 
amazzi ekintu ekyali kitasuubirwa. Bulayimu yateranga okugenda 
okubalambula, era mu lumu ku nkyala ze Katonda yamulagira okuzimba 
omuzikiti ogw’okusinzizaamu Katoda ogwasooka, nga ayambibwako 
Ismaila, n’okukoowoola abakkiriza okulamaga (okukola hijja) 
okw‘okulambula omuzikiti ogwo buli mwaka n’ekigendererwa 
ky’okusinza. Okugezesebwa okwasinga obuzibu awatali kubuusabuusa 
kyali kiragiro okuva eri Katonda nga alagira Bulayimu okusala omwana 
we, ekyo kye yeeteekateeka okutuukiriza, naye ne kigobererwa 
okusalawo kwa Katonda okulekawo omwana nga mulamu n’amununula 
n’endiga. 


Bwekutyo okukola hijja kwatandika ne Bulayimu ne Ismaila ne 
kugenderera okuva olwo nga tekuyimiriddeemu. Wabula ebyembi abantu 
nga wayise emirembe egiwera baddayo mu kusinza ebibumbe, era 
Ennyumba ya Katonda ne bagifuula ennyumba y’ebibumbe. Buli kika kya 
Bamusinzabibumbe Abawalabu kyatwala ekibumbe, ne kikiwa erinnya, 
era ne kifuna ekifo mu Kaaba we kikiteeka. Ekiseera ky’okulamaga kyo 
kyasigalawo, naye mu kifo ky’okusinza Katonda kyafuuka kiseera kya 
kusanyuka na bivvulu, kunywa bitamiiza na kukola bikolwa bya bivve, 
era emikolo emipya gyayiiyizibwa okugeza okwetooloola Kaaba nga 
abantu bali bukunya nga eno bwe bakuba mu ngalo, okuyimba 
n’okufuuwa firimbi. Kyali kiseera kya kwekolera ssente eri abantu b’e 
Makka, abo ebyenfuna byaDwe ebyali biyimiridde ku kiseera kino ne ku 
nnendo ebbiri ezookusuubula okw‘obwakayungirizi wakati w'e Buvanjuba 
(Africa ne Asia) n'e Bugwanjuba (Syria n’okweyongerayo mu Bwakabaka 
bwa Byzantine). Bakabona baabDalukawo okwogerera ebibumbe 
n’okukkiriza ebirabo ne saddaaka ebyabiweebwanga. 


Embeera yasigala bwetyo ku ludda olwo olw’ensigo ya Bulayimu (olwa 
Ismaila) okumala emyaka enkumi n’enkumi. Okuva mu bazzukulu ba 
Ismaila abeewala, okuva mu kika ekyamaanyi eky’Abakulayishi, 
Muhammadi yazaalibwa mu mwaka 570. Kitaawe yafa nga omwana 
tannazaalibwa, ate nnyina n’afa nga omwana akyali muto. Muhammadi 
yakuzibwa jjajja we, era naye bwe yafa nga wayise akaseera, yalabirirwa 
omu ku bakitaawe abato. Bwe yakula yafuuka omuntu aweebwa ekitiibDwa 
era eyeegombesa abantu b’ekitundu bonna, yapaatikibwako erinnya erya 
“omwesigwa’ nga akyali muvubuka. Nga awezezza emyaka 
abirimuetaano yawasa namwandu omugagga Khadija, gwe yali 
addukanyiza ebDyobusuubuzi era eyasiima empisa ze n’enneeyisa. Khadija 
yali amusinga emyaka kkumineetaano, wabula baawangaala mu bufumbo 





obwessanyu obwalimu omukyala omu okumala emyaka abirimumunaana 
okutuusa Khadija lwe yafa. Teyeetabanga mu kusinza ebibumbe nga 
abantu be oba mu kukola ebikyamu wadde ebivve ebyali bifuuse rnkola 
ya bui wantu mu Bawalabu b’ebiseera ebDyakulembera Obusiraamu 
(jahiliyya ekitegeeza obutamanya). 


Yateranga okugenda mu mpuku ku ntikko y‘olusozi okumpi n’e Makka 
okulowoolereza n‘okufumiitiriza, era Iwali mu lumu ku nnambula ze 
Malayika Jibriilu bwe yamulabikira n‘amuleetera omulimu omutukuvu 
ogw’obwannabbi ogwali gumuweereddwa Katonda, era n‘amuwa obubaka 
obwasookera ddala okuva mu Kulaane obwali busoma bwe buti: 


"Soma (nga otandika) n’Erinnya lya Katonda wo Oyo eyatonda (ebitonde 
byonna)! Eyatonda omuntu nga amuggya mu kitole ky’omusaayi. Soma! 
Era Katonda wo ye Mugabi asinga. Oyo eyayigiriza okuwandiisa 
ekkalaamu. Yayigiriza omuntu bye yali tamanyi.” (96:1-5) Omwezi gwali 
gwa Lamanzaane, n’ekiro kyali Kiro Kyamaanyi (Qadr). Muhammadi 
yabuutikirwa entiisa, n’ayanguwa okudda eka nga atintima, mukyala we 
n’amugumya n’amukkakkanya nga bw’agamba nti: “Ndayira Oyo afuga 
omwoyo gwa Khadija, nsabirira ofuuke nnabbi w’abantu Dano. Oli 
waakisa eri abooluganda Iwo, ogabula abagenyi, oyamba abeetaavu era 
oyogera mazima, bwatyo Katonda tayinza kukulekerera." 


Malayika yamulambula omulundi omulala, n’omulala okutuusa 
Muhammadi bwe yagenda mu maaso n’/omulimu gwe. Wadde nga ge 
gaali amazima era nga kuva ku kusinza bibumbe okudda ku nnono ya 
Bulayimu ey’okusinza Katonda Omu, kino kyali kyakabi nnyo eri omukago 
wakati w‘abagagga n’abaamaanyi ne bannaddiini, okubeerawo kwabwe 
okwali kwesigamye ku mbeera okusigala nga Dweri nga tekyuse. 
Muhammadi n’abagoberezi be baakijjanyizibwa n’okuboonyaabonyezebwa 
okumala emyaka kkumineesatu, okutuusa Iwe baasenguka okugenda e 
Madiina gye baasimba amakanda era ne bakkirizibwa (mu Kulaane) 
okwerwanako. Gye byaggweera nga amagye ga Muhammadi 
gaawangudde Makka, ne balangirira ekisonyiwo, naye baayonoona 
ebibumbe, ne batukuza ekiggwa kya Bulayimu okukiggyamu okusinza 
ebibumbe ne bazzaawo eddiini nga bwe yali mu butukuvu bwayo. 
Okukola hijja kwagenda mu maaso mu biseera byakwo nga bwe byali, 
era empagi eyookutaano yalaalikibwa ku buli Musiraamu omusajja 
n’omukazi omulundi gumu mu buwangaazi bw’abo abasobola mu mubiri 
n’ebyensimbi. Oluvannyuma Iw’okunnyonnyola kuno okuwanvu, abaffe 
eyo tebeera nsonga ereetera omutima obulumi nga gusoma ku bakugu 
abo n’abamanyi (bakabona n’abatali Basiraamu abaasoma ku Busiraamu) 
abaayogera ku kulambula ennyumba ya Katonda (hijja) nga “omukolo 
gw’okusinza ebibumbe ogwayingizibwa mu Busiraamu’? 


Ebiseera by’okulamaga bituuka mu mwezi ogwekkumineebiri oguyitibwa 
omwezi gwa hijja (Zul Hijja), ogwa kalenda egoberera okuboneka 
kw'omwezi, nga gwali gumanyiddwa bulungi Obusiraamu we bwajjira, 
okuva Iwe gwali mu mikolo gya Bulayimu. Abasajja balina okwambala ku 
mubiri essuuka bbiri ezitali ntunge, nga munda temuli lugoye Iwonna 
okuggyako oluusi sapatu n’omusipi oguliko ensawo (omukandala). 
Ekyambalo kino kyambalibwa abasajja bonna era bonna baba bafaanana 
nga tewali kibaawula mu madaala era beetabula wamu mu luganda 
olujjuvu n’okwagala ennyo buli omu okuwa munne obuyambi buli we kiba 
kyetaagisizza, nga bali waggulu w’enjawukana zonna mu langi, 
omutindo, amawanga, obuyigirize ... nga bulungi bwokka obw’obuntu bwe 
bwolesebwa n’obutukuvu bw’obukkiriza obulaga nti omuntu maka GAMU 
agasinza KATONDA OMU. Abakyala bo bambala engoye ezaabulijjo 
ezibikka omubiri gwonna okuggyako mu maaso n’ebibatu. Tewalli 
kusosola, era amaka agamu n‘ebibinja ebyenjawulo bibeera wamu 
waleme kubaawo babulira mu Dukadde Dw’abantu. 


Emikolo egikolebwa mulimu okusinziza ku Muzikiti gwa Bulayimu 
n’okwetooloola Kaaba, okutambula emirundi egiwera wakati w’obusozi 
Swafa ne Marwa awo Hajara we yaddukira mu kutya nga anoonyeza 
mutabani we amazzi, okukunnaanira ku Lusozi Arafat mu kusaala 
n’okusaba, okuyimirira mu bifo ebisatu sitaane we yagerezaako 
okusendasenda Bulayimu aleme kusala mwana we n’okukasuka obuyinja 
ku bifo ebyo nga akabonero akalaga okuwangula okusendasenda okwo. 
Entikko y’emikolo ye sswala eyaawamu n’okubuulirira ku Eid (ey’okusala 
ebisolo) kino nga kigobererwa okusala ebisolo eby’endiga (ebigabirwa 
abanaku naye nga ekitundu kigenda eri aboomumaka n’emikwano) nga 
kino kikolebwa okugoberera nkola ya Bulayimu. Abasiraamu abatali mu 
hijja nabo Eid bagikuza na kusaala sswala eyaawamu (n‘okubuulirira) 
n’okusala ebisolo nga endiga, era okuteekateeka ebyemisana bya Eid 
kiseera kya ssanyu na kweyagala. Olw’ebisolo ebingi ebisalibwa mu hijja 
okumpi n'e Makka, ebitasobola kuliirwawo, aboobuyinza mu Saudi Arabia 
baggulawo ekkolero ery’okuteeka ennyama mu mikebe (nga bamaze 
okufuna fatuwa eyeetagisa oba ensalawo y’abamanyi ey’eddiini) 
okukuuma n’okuteeka ennyama mu mikebe n’ekigendererwa 
ky’okugiweereza abanaku n’abeetaavu mu nsi z’Abasiraamu. 
Okulafuubana kwabwe okusuza abalamazi n’okusobozesa (abantu 
abawera mu butono obukadde bubiri) okujjulukuka okuva mu kifo 
okudda mu kirala mu kiseera n’ekifo ebitono, birina okutenderezebwa era 
mulimu gwa ttendo. 





C. Empisa z’Obusiraamu 
A Ebigambo bya Kulaane Ebiwoomu 


Empisa z’Obusiraamu zifaanana n’empisa mu Nzikiriza Eyeekikristo 
n’empisa mu Buyawudi mu mbeera yaazo eteyonooneddwa era nga bwe 
zaayogerwa mu Tawuraati n’Enjiri era awatali kukyusakyusa mu mpisa 
eza bano abasembyeyo (Abuyawudi n’Abezikiriza Eyeekikristo) 
okukolebwa emisana ttuku ne kukkiriza (bannaddiini!) ab’omunsonda 
ezimu okuzannyira mu ngeri eyeekyeyonoonere mu mpisa ezaasikirwa ne 
bakyusa amateeka g’empisa mu ngeri efuula ebintu ebyabadde 
obugwenyufu eggulo okulabika nga empisa olwaleero, era ne babiwa 

amannya amapya (amalungi) okugeza “omukwano”, “gay”, “enkolagana”, 


"boy/girl friend", "mukwano" n’ebirala, nga basuubira nti erinnya eddungi 
liyinza okukyusa (oba okutumbula) egibadde emize. 


Mu kifo ky’okuteeka ku lukalala n’okulandulula ebintu kimukukimu, 
twalowooza nti kuba kusiga kulungi mu kitundu kino omusomi 
okumutwala butereevu ku nsulo, nga tulaga ebitundu ebiwera 
ebisimbuliziddwa mu Kulaane ne Hadiisi za nnabbi Muhammadi 
(ebigambo bye). Kino kifo omusomi Omuzungu kyabulamu era 
ky’atatuukako olw’‘emiko n’emiko egiwa ekifaananyi ekikyamu abantu 
abeeyita abakugu era abamanyi ensonga. Bwe tutyo emirundi mingi gye 
tusoma oba okuwulira ku mikutu gya laadiyo ne terefayina butya Kulaane 
bw’eragira Abasiraamu okulimba oba okubba oba okutta abatali 
Basiraamu, era nti Muhammadi teyalina kisa nga mumenyi w’amateeka, 
omutamiivu eyalina bye yeeyagaliza, era eyalina obwagazi obungi eri 
abakyala. Tugezaako, era ebiseera ebimu okwanukula kwaffe ne 
kufulumizibwa n’olumu ne tufuna okwetonderwa, naye era ekintu kye 
kimu ne kiddamu. Awamu n’ekyo, mu kulafuubana kwaffe okutali kumu, 
abantu bagenda beeyongera okumanya ekituufu ku Busiraamu, era 
abantu abawera bwe baliba basobola okwawula ebikyamu mu bituufu, 
eyo y’eriba enkomerero ya kampeyini ow’okwonoona Obusiraamu 
n‘okubusiiga enziro abantu bangi kye baafuula emirimu mwe Daggya 
ekyokulya. 


Empisa z’Obusiraamu si lukalala bukalala olw’ebintu ebirina okukolebwa 
n’‘obutakolebwa. Ekigendererwa kyazo kwe kuzimba omuntu amanyi era 
akkiriza obuvunaanylzibwa bw’omuntu nga omusgire wa Katonda ku nsi 
olwo abe nga ayagala okulabirira obutonde obumuliko n’obutonde obuli 
ebweru mu kukkiriziganya n’ebiragiro bya Nnannyini Dutonde obwo. 
Wano tuleese ebigambo ebimu, nga tetugoberera nsengeka yonna 
okuggyako eyo etuggyira mu mitwe. 

I. Ebigambo bya Kulaane Ebiwoomu 


(1) “Abaddu ba (Katonda) Omusaasizi ennyo beebo abatambula mu nsi 
nga bakkakkamu (beetoowaze). Abatategeera bwe baba boogedde nabo 
(ebigambo ebitaliimu kawoowo) bo babaddamu bigambo ebirungi 
ebitabafunyisa musango. Era abo abavunnama ne bayimirira ekiro ku Iwa 
Katonda waabwe. Era abo abagamba nti: “Katonda waffe! Tuwonye 
ebibonyoobonyo bya Jahannama. Ddala ebibonyoobonyo byagwo 
byalubeerera si byakwawukana na muntu aliba aguyingidde. Ddala 
Omuliro kisulo kibi nnyo era kifo kyakubeeramu kibi. Era abo, nga bwe 
baba bagabye tebadiibuuda wadde okukena, okugaba kwabwe ne 
kubeera wakati w’ebyo byombi. Era abo abatasinziza kirala kyonna ku 
Katonda, era abatatta muntu oyo Katonda gwe yagaana, okuggyako nga 
waliwo ensonga entuufu mu mateeka, era nga tebenda. Omuntu akola 
ebyo ajja kufuna ekibonerezo, ebibonyoobonyo by’alifuna ku Lunaku 
lw’enkomerero bijja kukubisibwamu era ajja kutuuzibwa mu Muliro 
olubeerera nga anyoomeddwa; Okuggyako oyo eyeenenya, n’abeera 
mukkiriza n’akola emirimu emituufu. Abo ebibi byabwe Katonda abikyusa 
ne batandika okukola ebirungi. Era Katonda bulijjo Musonyiyi nnyo, 
Musaasizi olubeerera. Era oyo eyeenenya n’akola emirimu emituufu, 
ddala (bw’amala okufa) adda eri Katonda nga ali mu mbeera nnungi. Era 
abo abatabeera wakolerwa oba woogererwa bikyamu era bwe baba 
bayise mu bifo awoogererwa oba okukolebwa ebitaliimu nsa bayitawo 
nga bessizzaamu ekitiibwa. Era abo bwe baba bajjukiziddwa aaya za 
Katonda waabwe tebazeefuulirako bakiggala oba bamuzibe. Era abo 
abagamba nti: “Katonda waffe! Abakyala baffe (oba abaami) n’ezzadde 
lyaffe batufuulire essanyu eri amaaso gaffe, era otufuule abakulembera 
abo abatya (ebibonerezo byo)." (25:63-74) 


(2) "Mwanguwe (okukola ebyo ebibaleetera) okusonyiyibwa okuva eri 
Katonda wammwe n’Ejjana obugazi bwayo nga buli nga obugazi 
bw’eggulu zonna n’ensi, nga yategekerwa abatya Katonda; abo abagaba 
mu biseera ebyessanyu n’ebyobugubi, ne bafuga obusungu, ne basonyiwa 
abantu. Mazima Katonda ayagala abayisa obulungi. 


Era abo bwe baba bakoze ebivve oba nga Dalyazaamaanyizza emyoyo 
gyabwe (ne bakola amazambi agatali manene) bajjukira Katonda ne 
basaba okusonyiyibwa ebyonoono byabwe - ani oyo asonyiwa ebyonoono 
atali Ye - era ne batalemera ku bye baba bakoze, nga bamanyi (nti kye 
bakola kyonoono). Abo empeera ze balifuna kuliba kusonyiyibwa okuva 
eri Katonda waabwe n’Ejjana ezirina emigga egikulukutira wansi waazo. 
Baakuzibeeramu emirembe n’emirembe. Era eyo mpeera nnungi nnyo eri 
abakola (ku iwa Katonda).” (3:133-136) 


(3) "Awo Lukumaani we yagambira mutabani we nga amubuulirira nti: 
‘Mutabani! Togattanga ekirala kyonna ku Katonda. Ddala okugatta ekirala 

ku Katonda bulyazaamaanyi bwakika kyawaggulu.’ Twalagira omuntu 
(okuyisa obulungi) bazadde be. Nnyina yamuwanirira (mu lubuto) mu 
bunafu (obugenda bweyongera) ku bunnaabwo, n’okumuggya ku 
mabeere (nga awezezza) emyaka ebiri. (OQmuntu ne mmugamba nti:) 
‘Weebaze Nze weebaze ne bazadde bo ababiri, gyendi y’eri obuddo. Naye 
(abazadde) bwe baba bakufubyeko ongatteko ekyo ky’otalinaako 
kumanya, tobagonderanga. Wabula wangaala nabo buiungi ku nsi. Era 
goberera ekkubo ly’oyo eyeenenya (n’adda) gyendi. Oluvannyuma 
gyendi gye mujja okudda, olwo mbabuulire ebyo bye mwakolanga. 
‘Mutabani! Akantu (akakoleddwa) ne bwe kabeera nga kazitowa nga 
empeke y’akalo ne kabeera mu Iwazi oba mu ggulu zonna oba mu nsi, 
Katonda ajja kukaleeta. Ddala Katonda akwata mpola abaddu be, 
Mukenkufu (ku bye bakola). Mutabani! Saala esswala nga bwe 
kyetaagisa, olagire okukola obulungi, oziyize okukola obubi, era 
ogumiikirize ku ekyo kyonna ekiba kikutuuseeko. Ddala ebyo biri mu 
biragiro ebisinga obukulu. Tokyusizanga bantu ttama (nga toyagala 
kubatunuulira olw’okwekuza), era totambulanga ku nsi nga weeyagala. 
Ddala Katonda tayagala muntu yenna eyeemanyi, eyeewulira. Era 
tambula mu ngeri eyeekigero (nga toyanguwa oba okusooba), 
okkakkanye n’eddoboozi lyo. Ddala eddoboozi erisinga obubi lye 
eddoboozi ly’endogoyi.” (31:13-19) 


(4) "Bannannyini Dulungi mu mmwe n'obugazi mu byenfuna 
tebalayiranga obutawa baaluganda n’abeetaavu n’abo abaasenguka mu 
Kkubo lya Katonda, era tebanonooza nsobi era basonyiwe. Abaffe 
temwagala Katonda abasonyiwe? Katonda Musonyiyi nnyo, Musaasizi 
olubeerera. Ddala abo abakuba eky’obwenzi ku bakazi Abakkiriza 
abensa, abatalowooza na kukola kyakivve kyonna, (abawaayiriza) 
baakolimirwa ku nsi ne ku Nkomerero era baakufuna ebibonyoobonyo 
ebikakali." (24:22-23) 


(5) "Obulongoofu tebuli mu kwolekera Buvanjuba oba Bugwanjuba (nga 
musaala); wabula obulongoofu (bwe bw’omuntu) oyo akkiriza Katonda 
n’Olunaku Ilw‘enkomerero, ne Bamalayika, n’Ekitabo, ne Bannabbi, n’awa 
ebyobugagga, awamu n’okuba nga abyagala, abooluganda ne bamulekwa 
n‘abeetaavu n’abatambuze n’awa (n’abali mu bwetaavu) abasaba; 
n’abiwaayo ne mu kununula abaddu, era n’ayimirizaawo esswala, n‘atoola 
Zaka, era (obulongoofu bwa) abo abatuukiriza endagaano zaabwe bwe 
baba bazikoze, era abo abagumiikiriza mu biseera eby’obugubi 
n’obulwadde ne mu biseera by’entalo. Abo be boogera amazima era abo 
be batya (Katonda).” (2:177) 


(6) "Ddala Abasiraamu abasajja n’Abasiraamu abakazi, n’Abakkiriza 
abasajja n’Abakkiriza abakazi, n‘abasajja abagonvu (eri Katonda) 
n’abakazi abagonvu, n’abasajja abaamazima (mu bigambo ne mu 


bikolwa) n’abakazi abaamazima, n‘abasajja abagumiikiriza n‘abakazi 
abagumiikiriza, n‘abasajja abeetoowaze (eri Katonda) n‘abakazi 
abeetoowaze, n’abasajja abasaddaaka n’abakazi abasaddaaka, 
n‘abasajja abasiiba n‘abakazi abasiiba, n’abasajja abakuuma obwereere 
bwabwe (ne batabukozesa byaziyizibwa) n'abakazi ababukuuma, 
n’abasajja abatendereza ennyo Katonda n’abakazi abamutendereza 
ennyo, Katonda yabategekera okusonyiyibwa n’empeera ennyingi." 
(33:35) 


(7) Ddala Katonda alagira bwenkanya na kuyisa bulungi, n’okuwa 
abooluganda. Era agaana okukola ebivve n'ebikyamu n’okunyigiriza. 
Ababuulirira oboolyawo ne mwebuulirira. Mutuukirize endagaano za 
Katonda bwe muba muzikoze, era temumenya ebirayiro (ne 
mutatuukiriza bye mulayiriddeko) oluvannyuma Iw’okubinyweza, nga 
Katonda gwe mufudde Omujulizi. Ddala Katonda amanyi byonna bye 
mukola." (16:90-91) 


(8) "Katonda wo yalagira n'akibakakasaako nti musinze Ye Yekka era 
n'abazadde bombi mubayise bulungi. Omu ku bo oba bombi bwe baba 
bakaddiye nga okyaliwo, togezangako n'ofulumya ekigambo kyonna 
ekiraga okubeekaanya, era tobakaayuukiranga, wabula bagambenga 
ebigambo ebigonvu (ebissaamu ekitiibwa). Beera mwetowaze gyebali 
obabudeebude (nga kino okikola) olw'okubasaasira, era ogambenga (nga 
obasabira) nti: “Katonda wange! Basaasire nga (nabo) bwe banjola nga 
ndi muto.” (17:23-24) 


(9) "Oboolyawo Katonda n'ateeka omukwano n'okwagalana wakati 
wammwe n'abo (kati) abalabe bammwe. Katonda Waabuyinza era Katonda 
Musonyiyi nnyo Omusaasizi olubeerera. Katonda tabagaana kuyisa 
bulungi n'okubaako ku byobugagga byammwe kye muwa abo 
abataabalwanyisa mu ddiini era ne batabafulumya mu nnyumba 
zammwe. Ddala Katonda ayagala abantu abenkamunkamu." (60:7-8) 


(10) "Abange mmwe Abakkiriza! Muyimirirengawo ku Iwa Katonda nga 
muli abajulizi abenkanya. Temukkiriza bukyayi n’obulabe abantu bye 
babalinako okubaggya ku kwenkanya. (Mmwe) mubeere benkanya: ekyo 
kye ekisemberera okutya Katonda. Era mutye Katonda. Ddala Katonda 
amanyi nnyo byonna bye mukola." (5:8) 


(11) "Abange mmwe Abakkiriza! Abamu mu mmwe tebajeejanga 
bannaabwe, osanga be bajeeja nga be babasinga obulungi. Wadde 
abakyala (tebajeejanga) bakyala bannaabwe, osanga be bajeeja nga be 
babasinga obulungi. Era abamu mu mmwe temugeyanga bannammwe, 
wadde okuyitiņņana amannya amapaatiike. Kibi nnyo omuntu okuyitibwa 
omwonoonyi oluvannyuma Iw‘okumala okukkiriza. Oyo ateenenya abo be 
balyazaamaanyi (olw‘ebikolobero bye baba bakoze). Abange mmwe 

Abakkiriza! Mwewale nnyo okulowoolereza; ddala okulowoolereza okumu 
musango. Era temukettereranga bannammwe. Era abamu mu mmwe 
temugeyanga bannammwe. Abaffe omuntu mu mmwe ayagala okulya 
ennyama ya muganda we nga afudde? Ekyo mukitamwa. Era mutye 
Katonda. Ddala Katonda akkiriza nnyo okwenenya, Omusaasizi 
olubeerera." (49:11-12) 


(12) "Naye bwe baba nga baagadde wabeewo endagaano ey’emirembe 
kkiriza ogiteekewo, weesige Katonda. Ye awulira buli kimu, amanyi 
byonna. (8:61) 


(13) "Ekirungi tekyenkana na kibi. (Ekibi) kiggyiseewo ekirungi ekisinga, 
ojja kulaba nga oyo wakati wo naye awali obulabe nga ali nga 
owooluganda owoomukwano (gwe weeyabiza).” (41:34) 


(14) "Abaffe olabye oyo alimbisa okusasuiwa kw’emirimu gy’abaddu (ku 
Lunaku Iw’enkomerero)? Ye oyo asindiikiriza mulekwa; n’atakubiriza 
(mwoyo gwe n’abantu abalala) okuliisa abanaku. Ekiwonvu (mu Muliro) 
eky’ebibo-nyoobonyo kyakubeeramu (Abannanfuusi) abo abasaala; abo 
abalagajjalira esswala zaabwe. Abo (abasaala) olw’abantu babalabe; ne 
bakodowalira obuntu obukozesebwa obutonotono." (107:1-7) 


(15) "Ekiwonvu (mu Muliro) eky’ebibonyoobonyo kyakubeeramu abo 
abakendeeza ku bye bapima ne bye balenga. Abo, abantu abalala bwe 
baba babapimira nga bo baagala bipimo bijjuvu; sso nga ate bo bwe 
baba bapimira abantu oba nga babalengera emirengo bakendeezaako. 
Abaffe abo tebDakakasa nti bajja kuzuukizibwa (babalibwe); Ku Lunaku 
oluzito? Olunaku abantu Iwe baliyimirira mu maaso ga Katonda alabirira 
ebitonde?” (83:1-6) 


II. Nnabbi Yayogera 


(1) "Omuntu mu mmwe tayinza kubeera mukkiriza (owannamaddala) 
okutuusa Ilw’ayagaliza muganda we ekyo naye kye yeeyagaliza." 


(2) “Oyo yenna mu mmwe alaba ekikolwa ekibi, akikyuse n’omukono 
gwe; bw’aba tasobodde, akozese olulimi lwe; era bw’aba tasobodde, 
akikyawe mu mutima - era obwo bwe bunafu bw’obukkiriza obusinga ." 


(3) "Katonda wo yagamba bwati: Mwanadaamu, ebbanga ly’onoomala 
nga onkowoola n’onsaba, nja kukusonyiwa ky’onooba okoze, era sijja 
kufaayo. Mwanaadaamu, singa ebyonoono byo byali bituuka ku bire 
by’omubbanga n’onsaba okukusonyiwa, nandikusonyiye. Mwanaadaamu, 
singa ojja n’ebyonoono ebijjuza ensi n’onzijira nga tongasseeko kirala, 
nandikuleetedde okusonyiwa okujjuza ensi." 


(4) "Katonda tatunulira mibiri gyammwe wadde nfaanana yammwe naye 
atunuulira mitima gyammwe na bikolwa byammwe." 


(5) "Abantu benkanankana nga amannyo g’ekisanirizo. Mwenna 
musibuka mu Adamu: ate nga Adamu yava mu ttaka. Omweru tasinga 
muddugavu, wadde Omuwalabu okusinga atali Muwalabu okuggyako na 
kutya Katonda." 


(6) "Owaamaanyi si ye mumegganyi nnamige. Owaamaanyi y’oyo 
eyeefuga w'awulirira obusungu." 


(7) Waliwo omusajja eyabuuza nnabbi nti: 'Mu bantu bonna ani asinga 
okusaanira okumuyisa obulungi?' Nnabbi yamuddamu nti "Muzadde wo 
omukazi ". Omusajja yabuuza nti: 'Oyo bw’avaako ani addako?' Nnabbi 
yamuddamu nti: "Muzadde wo omukazi". Omusajja yabuuza nti ‘Oyo 
bw’avaako ani addako?’ nnabbi n’amuddamu nti “Omuzadde omukazi". 
Omusajja yabuuza nti 'Ani addako?' Olwo nnabbi n’amuddamu nti 
“Kitaawo"! 


(8) "Abasinga obulungi ye oyo asinga okuyisa obulungi bakyala be. Era 
nze mbasinga obulungi." 


(9) Nnabbi baamubuuza nti: "Omukkiriza asobola okubeera omutiitiizi?" 
n’addamu nti "Asobola". "Omukkiriza asobola okubeera omukodo?" 
nnabbi n’‘addamu nti "Asobola". Naye bwe yabuuzibwa nti “Omukkiriza 
asobola okubeera omulimba?" nnabbi yaddamu nti "Nedda. Tasobola 
kubeera!" 


(10) "Ku lunaku olwokya ennyo mu biseera ebyekyeya omusajja yasanga 
embwa ku mugo gw’oluzzi naye nga enkalamata egitta, nga tesobola 
kutuuka mazzi. Muli yagamba nti "Embwa eno eteekwa okuba nga efa 
ennyonta nga ennuma." Omusajja yagenda ku luzzi, n’ajjuza engatto 
amazzi n’‘awa embwa n’enywa. Katonda yamusiima, era n’amusonyiwa 
ebyonoono bye byonna." 


(11) "Obubonero bw’omunnanfuusi buli busatu: bw’ayogera alimba, 
bw’alagaanyisa tatuukiriza (by’aba asuubizza) era bwe yeesigibwa 
obwesige abumenya." 


(12) "Katonda Wo agamba nti: 'Omuddu wange bw’ansemberera 
ekyenkana ekibatu musemberera ekyenkana enzira y’omukono; 
bw‘ansemberera okwenkana enzira, musemberera okwenkana omukono; 
ate bw’ajja gyendi nga atambula, mutuukako nga nziruka." 


(13) "Malayika Jiburiilu (Gabriel) yankuutira okukwata obulungi 
muliraanwa ne ntuuka okulowooza nti Katonda yali waakufuula 
muliraanwa omusika.” 


(14) "Olunaku Lwokulamula bwe lulituuka, eddoboozi lijja kuwulirwa nga 
ligamba nti: 'Bali wa abaasonyiwanga bannaabwe? Mujje eri Katonda 
wammwe mufune empeera zammwe. Buli muntu eyasonyiwa agenda 
kuyingira ejjana." 


(15) "Katonda wange! Nkusaba onkingirize okuwankawanka n’ennaku. 
Nkusaba onkingirize obutiitiizi n‘’obukodo. Era nkusaba onkingirize 
amabanja n’okunyigirizibwa abantu." 


(16) "Obwonoonefu bwe busaasaana mu bantu ne batandika okubukola 
ekyere n’okubusaasaanya, Katonda abasindikira endwadde eba 
temanyiddwa mu baabasooka." 


(17) "Omwenge (ebitamiiza) ye nnyina w’ebibi." 


(18) "Nneewuunya ebintu by’omukkiriza kubanga byonna birungi gy’ali. 
Bw’afuna ekirungi asiima (Katonda) ekyo ne kiba nga kirungi gy‘ali; sso 
nga ate bw’atuukibwako ekibi agumiikiriza era ekyo ne kimubeerera 
kirungi." 


(19) "Omwanaadaamu bw’afa, ebintu bye byonna (ku nsi) bikoma 
okuggyako ebintu bisatu (empeera zaabyo ezimutuuka): saddaaka 
etakutuka, okumanya okugasa okuganyula abantu, n’omwana 
omulongoofu amusabira." 


(20) “Ekintu mu bintu Katonda bye yakkiriza ky’‘asinga okutamwa kwe 
kugoba omukyala. Omukkiriza (bwe kiba kisoboka) teyandyawukanye na 
mukyala we omukkiriza: omukyala bw’aba nga alina (omukkiriza) 
by’‘atamwagalako, ate aba alina ebirala by’aba amwagailako." 


(21) "Abantu ba biti musanvu abagenda okubeera mu kisiikirize kya 
Katonda ku Lunaku Lwokulamula, lwe wataliba kisiikirize okuggyako 
ekisiikirize kya Katonda: omukulembeze omwenkanya, omuvubuka 
akulira mu kusinza Katonda, omusajja omutima gwe ogwaggweera mu 
mizikiti, n‘abasajja ababiri (oba abakazi ababiri) abakwatagana ku Iwa 
Katonda, n’omuntu eyajjukira Katonda nga ali yekka amaaso ge ne 
gakulukusa amaziga, n’omusajja (omuvubuka) eyasendasendebwa 
omukazi omubalagavu era oweekitiibwa n’agamba nti 'Ntya Katonda’, 
n’omusajja eyawaayo saddaaka mu kyama omukono gwe ogwakkono ne 
gutamanya ogwaddyo kye gwawaayo." 


(22) "Oyo eyalidde obutungulu obubisi ne katunguluccumu kirungi 
yeesambe abantu abasaalira mu kibinja mu muzikiti (olw’olusu 
olumuvaamu)." 


(23) “Ekibinja ky’abantu baatambulira ku mmeeri, abamu ne babeera 
waggulu n’‘abalala wansi. Abali waggulu baali batuuka buterevu ku mazzi 
wonna we baageetaagiranga, naye abalala baabanga balina kulinnya 
okugafuna. Abaali wansi baafuna ekirowoozo okuwummula ekituli we 
baali basobole okufuna amazzi obutereevu. Abali waggulu bwe babaleka 
bawummule ekituli wansi Donna baba bajja kuzikirira, naye bwe 
babagaana ne bwe kyetaagisa okukozesa amaanyi bonna baba bajja 
kuwona okuzikirira.” 

(24) “Ekibatu ekiri waggulu (amakulu ekigaba) ky’ekirungi okusinga ekiri 
wansi (amakulu ekifuna)." 


(25) "Yamba muganda wo ky’ekimu ye mutuufu oba ye mukyamu." 
Yabuuzibwa nti: "Tumuyamba nga y’ali ku butuufu naye kijja kitya 
okumuyamba nga y'ali mu nsobi?!" Nnabbi kwe kuddamu nti: 
"Omugaana okukola ensobi: okwo kwe kumuyamba okwannamaddala." 


(26) "Amawanga agaabasookawo gaazikirira kubanga omwana w’omuntu 
oweekitiibwa bwe yabbanga nga bamwejjeereza, naye omunafu bwe 
yabbanga nga bamubonereza." 


(27) "Kolerera ensi eno nga oli nga aliwangaala olubeerera 
{ataligivaako); ate kolerera enkomerero nga oli nga agenda okufa 
enkya." 


(28) Abasiraamu abamu abaavu beemulugunyiza eri nnabbi bwebati: 
"Abagagga batumazeeko empeera zonna: basaala nga bwe tusaala, 
basiiba nga bwe tusiiba, naye bo bagaba ku ssente zaabwe (ate ffe kino 
tetukisobola)". Nnabbi yabagamba nti: "Katonda teyabateerawo ebintu 
bye muyinza okuwaayo nga saddaaka? Buli kutendereza Katonda mu 
bujjuvu Bwe eyo saddaaka. Okwogera nti ‘Allah Akbar (Katonda Munene 
asinga) nayo saddaaka. Okwebaza Katonda kwonna eyo saddaaka. 
Okwogera nti ‘Katonda Yekka y’alina okusinzibwa’ eyo nayo saddaaka. 
Okulagira abalala okukola ebirungi n‘okubagaana okukola ebibi nayo 
saddaaka. Ne buli lwe weegatta ne mukyala wo mu byobufumbo nayo 
saddaaka." Baamugamba nti: “Omuntu mu ffe ayagala okufuna essanyu 
mu kwegatta ate ekyo nakyo n‘akifunamu empeera?!" Yabagamba nti 
"Mulaba mutya singa ekyo aba akituukirizza nga ayita mu haraamu 
yandibadde azzizza omusango? Bwe kityo, bw’aba nga ayise mu makubo 
agakkirizibwa aba ajja kufuna empeera." 


(29) Nnabbi yabuuzibwa ku kusinza Katonda okusinga obulundi. 
Yagamba bwati: "Okumusinza nga oli nga amulaba.. kubanga wadde 
tomulaba, Ye akulaba." 


(30) "Weegendereze Katonda, ojja kumusanga w’oli. Manya Katonda mu 
mbeera ey’emirembe ajja kukumanya mu mbeera ey’ebizibu. Manya nti 
ekyo ekikusubye tewali waakukifuna, ate ekikutuuseeko tekyali 
kyakukusubwa: Era manya nti obuwanguzi bujja na bugumiikiriza, 
emirembe na kugezesebwa, ate obwangu na buzibu." 


Essuula Eyookutaano: Ensonga Eziriwo 


Essuula eno tujja kugimalira ku kuwa Endaba y’Obusiraamu ku bintu 
ebirondemu ebisaasaanyizibwa ennyo era ebikubaganyizibwako 
ebirowoozo mu kakyo kano. Ebintu bino birondeddwamu nga 
ebyokulabirako okulaga nga Obusiraamu bwe bulina kye bugamba ku 
bintu ebikulu ebiriwo nga tuva ku nkola ey’okwogera ku bintu 
ebitatambula na bulamu bwabulijjo. Okuva Obusiraamu Iweri eddiini 
etambula n’‘obulamu okutwalira awamu era nga tekoma ku kusinza 
kwokka oba mu ssinzizo, nayo yeetaba mu kunoonya okugonjoola ebintu 
ebikwata ku mpangaala y’abantu bonna, n’Abasiraamu mwe bali ekitundu 
era nga bandyagadde okugabana n’abalala ku birungi ebibulimu mu ngeri 
y‘okugezaako okufuna ebirowoozo ebisaanira n’amakubo agayinza 
okugonjoola ebizibu. Bye twagala okwogerako bye bino: 


(1) Enteekateeka y’Ensi Empya 

(2) Enkyukakyuka y’Amaka n’Okwegatta mu Byobufumbo 
(3) Okutta Okw‘okusaasira (Euthanasia) 

(4) Jihaadi 


(5) Empisa z'Obulamu n'Ekisawo 


(1) ENTEEKATEEKA Y'ENSI EMPYA 


Okulangirira Enteekateeka y’Ensi Empya kwatandikibwa ebiseera si 
byewala oluvannyuma Iw’okugwa kw’enkola eyeekikoministi 
(eyannaakalyakaani) okwali kutasuubirwa wadde nga emyaka mingi 
ebitabo by’Abasiraamu byali bijja biwakanya enkola zombi 
eyeekikoministi (eyannakalyakaani) n’eyeekikapitalisti (eyasitakange) era 
nga abawandiisi basuubira nti zombi tezaali zaakuwangaala. Ebitabo 
ebigeraageranya enkola byawandiikibwa okulaga nga buli nkola ku ezo 
bwe yali erina ebigibulamu bw’ogigeraageranya n’enkola eyeetengeredde 
eggyibwa mu nsomesa y Obusiraamu. 


Kujja kuba kupapirira nnyo okusalawo nti okugwa kw’enkola 
eyeekikoministi kabonero akakakasa nti enkola eyeekikapitalisti ntuufu 
era esaanidde. Ekituufu kiri nti, enkola zombi zeegatta mu kizibu 
ekyokuba nga ndowooza ezigendera ku ky’okumatiza omubiri qwokka, 
ebitonde ebirina ebintu ebisukka ku ludda lw’omubiri lwokka. Zombi 
zaaqwa mu nsobi y‘emu wadde nga mu ngeri za njawulo. Ensobi eyo kwe 
kulowooza nti omuntu n’abantu abawangaalira mu kitundu ekimu bulijjo 
babeera mu kukoonagana okutayinza kusalirwa magezi. Enkola 
eyeekikoministi yabetenta omuntu ku Ilw’emigaso gy’abantu bonna 


awamu. Naye nga abantu bonna awamu kiba kiki okuggyako omuntu 
omu nga akubisiddwaamu emirundi mingi? Ekyava mu ekyo be bantu 
awamu okuba nga be babetentwa. 


Ku ludda olulala, enkola eyeekikapitalisti yagulumiza nnyo omuntu 
sekinnoomu n’emukuuma nnyo obutakosebwa bintu abantu bonna 
awamu bye bandiyagadde. Ekyo kyazimba omuntu alina okweyagaliza 
okulina ensibuko kwe kuva, era kino kyabbulukukira mu bintu bingi omuli 
amadaala mu bantu, ebitongole ebinene, mwoyo gwa ggwanga, 
obusosoze, obuddu n’obufuzi bw’amatwale. Ekinyusi ky’enkola 
y‘ekikapitalisti kwe kuba nga omulimu gwokka era enkomerero y’ebintu 
ebikola ssente (kapito) kwe kweyongera n’okugenda mu maaso nga 
zeeyongera awatali kkomo. Obutale obw’omunsi emu bwe buggwaawo 
obutale obupya bunoonyezebwa mu mawanga ag’ebweru ne mu 
mawanga agakyakula. Waliwo obuzibu bw’amaaso obulabika obulabisi 
(oboolyawo obugenderere) ku kyokuba nti tekisoboka okufuna okukula 
okutaliiko kkomo ku nsi eriko w’ekoma. Mu misinde emizibu egy’okufuna 
ddoola ne ddoola endala nga mwe muli n’okuteeka amaanyi mu nkozesa 
y’ebintu eyeekyeyonoonere eraga ku ludda oluteeketeeke n‘okuyitwako 
kw’‘ebbanga ku bintu okuteeketeeke - si kumalawo bwetaavu naye 
kumatiza obwetaavu bw’emirembe, ebyamasanyu, n’ebyokwejalabya - 
ebyobugagga ebyobutonde, nga bingi tebisobola kuzzikawo, bityoboolwa 
ku misinde egyayiriyiri. Okusanyaawo kuno tekwagenderera bikozesebwa 
byokka wabula n‘Amawanga Agakyakula nga akatale akaamaanyi era 
ente entukuvu. 


Tegaggyibwako byabugagga bya butonde n’ebikolwamu ebintu ebirala 
byokka ku miwendo emitono ennyo (bw’ogigeraageranya n’emiwendoe 
egyakaweereege amawanga gye gasasulira ebintu ebiba bifulumiziddwa 
mu makolero nga biva mu bintu ebyo), wabula gatuuka n’okulemesebwa 
okukola pulojekiti nga ezo eziyinza okuyamba okutereeza obulamu 
bw’‘abantu baago era eziyinza okugayamba obuteesigamira nnyo ku bintu 
ebisuubulwa okuva mu Mawanga Agaakula edda. Okuziyiza Amawanga 
Agakyakula okufiira ddala olw’okuganyunyuutamu omusaayi, buli kiseera 
gasindikibwamu ssente enkozi nga ziri mu kiti ky’amabanja n’obuyambi 
gasobole okusigaza amaanyi agagayamba okugula ebintu, nga kino 
kiyamba ssente za Bulaaya ze bakozesa okusigala nga zikozesebwa. 
Kyennyamiza okulaba nti katono nnyo mu buyambi obwo akateekebwa 
mu kukola ku byetaago by’abantu. Ekitundu ekinene kigenda ku 
bakulembeze mu mawanga nga be bafuzi n’abaleebeesi baabwe era 
abatwala omutawaana okulaba nga embeera esigala nga bweri tekyuka. 
Tebakkiririza ddala bantu baabulijjo kukubaganya birowoozo ku misoso 
gy‘amabanja n’obuyambi n’obukwakkulizo obubiriko, bakugira 
okugezaako kwonna okulabirira engeri gye bikozesebwamu n’okuteekawo 


okubuuzibwa singa biba bikwatiddwa bubi, banyigiriza eddembe 
ly’abakozi ne bayisa amateeka amanafu ku by’okukuuma abakozi 
obutatuukibwako bubenje mu makolero, ne bagaanira ddala okwanika 
enguzi efumbekedde mu bitongole nga eyo eyafuuka akabonero 
akalamba gavumenti z'‘Amawanga Agakyakula nga mwe muli 
n’amawanga agasinga obungi mu nsi z’Abasiraamu. Kino kirabika 
kinnyonnyola ebintu bibiri ebyengeri. 


Ekisooka kiri mu mawanga g’Abawalabu mangi eyo ssente Abazungu ze 
bafujjirirayo gye zikoma okweyongera, amawanga gye gakoma 
okwavuwala era gye gakoma okubbinkira mu mabanja. Ekyokubiri ge 
mawanga agatambulira ku musingi gwa demokulasiya okutundirayo 
ddala ebibiina ebirwaniririra demokulasiya ebiba biri okumpi okuwangula 
obuyinza nga biyita mu makubo aga demokulasiya. Bulijjo amawanga 
gano agatambulira ku musingi gwa demokulasiya gabeera ku ludda Iwa 
bannaakyemalira okukotoggera essuubi lyonna abantu baabwe lye baba 
balina ne we kyetaagisa ne bayamba bannaakyemalira nga bayita mu 
kukozesa amagye. Ekigambo “okukuuma obutebenkevu” Bulaaya 
ky’ekozesa buli lw’eyingira mu ggwanga eddala mu butuufu kiba 
kitegeeza kukuuma emikisa gy’okunyuunyuuta egisinga obulungi egya 
ssente eziva ebweru ne bwe giba nga gy’egisembayo obubi eri abantu 
baabulijjo. Baba, nga mw’otwalidde n’emirembe egirijja, baakusikira 
ebbanja enfuna yaabwe ly’etayinza kusasulira magoba agaba 
galiteeddwako vva ku ky’obusobozi bw’okulisasula lyo lyennyini. Embeera 
eno emanyiddwa abantu era bagiwuliramu mu bugubi. Ebigivaamu 
babiraba awaka, balaba ky’etuusa ku bantu baabwe n’abaana baabwe. 
Bagiyita butali bwenkanya era ne bagezaako okugikyusa, naye ne 
bakkakkanyizibwa mu bukambwe obwekitalo. 


Ebyobufuzi bya Bulaaya byetaba mu kufufuggaza kuno, era 
okukiwolereza eri abantu baabwe, wabeerawo enjogera eziba 
zaatekebwateekebwa edda ezireetebwa amangu (okugeza okumalawo 
obutali butebenkevu oba obulumbaganyi ku bintu byaffe ebyeqqwanga 
bye tuganyulwamu.) Ekiseera si kyewala kyabanga kiyamba okubatiza 
abantu abo abanoonya obwenkanya ekya "bakoministi" Okuva 
obukoministi lwe bwagwa embatiza empya ya "Bannalukalala 
Abasiraamu". 


Nga bakozesa empapula z’amawulire n’ebiweerezebwa ku mpewo 
ebyamaanyi, ebifugibwa amakampuni amanene n‘abalina ssente ennyingi 
ezikola, nga byategekebwa okubuzaabuza n‘okusalawo ku ngeri 
endowooza y’abantu abaabulijjo bw’erina okufaanana, abantu baabulijjo 
mu Bulaaya babadde bakyali bangu okugwa mu mitego era, nga 
tebaliimu kubuusabuusa, bakkiriza amakubo gonna n’enkola y’abo 
ababasalirawo. 


eS 


Eky’okwekkiranya n’obutabuusabuusa, si kye ekisinga obubi ku mbeera 
y’abantu boomu Bulaaya. Kye basinga n’okulowoozaako empola kwe 
kuba nga omululu gwa kapito (ssente ezikozesebwa okuweesa endala) 
n’enkola yaayo eraga obutamatira mu Mawanga Agakyakula tebikoma ku 
nsi ezo ezeewala ezifunnamyemu abantu abeebweru, naye tebayinza 
butakola ky’ekimu waka ne ku batuuze baabwe wonna we bakisanga nga 
kyetaagisa okusinziira ku musingi kwe batambulira omutukuvu 
ogugamba nti: kukula n’okweyongera okukula, kapito ne kapito omulala, 
ddoola ne ddoola endala! Kiki ekirala ekiyinza okunnyonnyola okujjulula 
okwakolebwa ku makolero amangi okugatwala e South East Asia 
n’ewalala awaali abakozi abatasasulwa buwanana (mu nsimbi ne mu 
birala) abaali bayinza okufulumya ebintu ebya layisi, wabula, nga tebijja 
kutundibwa layisi bwe bitwalibwa eka mu America. Mu kavuyo ako 
obukadde n’obukadde obwa Abamerika baagobwa ku mirimu ne beegatta 
ku bannaabwe abatalina mirimu. 


Oluguudo luno olw’enkola yeekikapitalisti eteriiko kukugira teruyinza 
kugenda bwe lutyo nga terukoma era obujulizi bwonna bulaga nti lujja 
kutuuka we lukoma mu kiseera si kyewala. Obujulizi buno tebufiibwako 
ne bumalibwamu amaanyi ne bulumbaganibwa ne bukyusibwa, naye nga 
weebuli kye kimu abatabukkiriza baagala oba nedda. Embaata ebiika 
amagi agazaabu ag’ebikozesebwa n’ente entukuvu ey’Amawanga 
Agakyakula tebijja kuwangaala kumala kiseera kiwanvu. Okuggyako nga 
waliwo ekikyuse ekyomuggundu mu ntambuza y’ebintu nga obudde 
tebunnayita, sennendo ono (owensi) ajja kuba takyasoboka kuwanirirwa! 


Wabula kye tulowooza ekyandirowoozeddwako si kukyusa mateeka 
wabula okukyuka kw’emitima. Ebbanga endowooza ennungi enkadde 
ey’okulowoolereza mu bintu ebirabwako ly’eneemala nga y’efuga tewalli 
ssuubi okuggyako okujjanjaba ebirabika kungulu okuyinza okukeereya 
ekitagenda kwewalibwa mu kaseera akatono naye nga si kukiziyiza. 


Ebbanga endowooza esinga okusaasaana ly’eneemala nga egenda mu 
maaso mu ngeri ya ffe nga tugoolekanya na bali, Obukiikakkono 
n’Obukiikaddyo, omunyuunyuusi n’anyuunyuutibwa, omugagga 
n’omwavu, omweru n’omuddugavu, n’abafuzi n’abaddu (oba waakiri 
abaweereza), tewagenda kubeera ssuubi mu biseera ebyomumaaso. 
Emmeeri y’obuntu ejja kubbira abasaabaze mu bifo ebyebbeeyi 
n’okwejalabya ne mu bifo ebiri mu biyumba ebisooka ne bwe 
baneeyongera okukunnaanya ebyomuwendo n’ebyokwejalabya. 


Tekimatiza okukkiriza nti bannabyabufuzi n‘abafujjirira ensi eno 
omusimbi bajja kufuna okulabikirwa, amagezi agalengera ewala 
n’obusobozi okutuuka ku kwekuba mu kifuba kuno okwembagirawo. Era 
kyakusaalirwa okubalaba nga baleka embeera eyeeraliikiriza okugenda 
mu maaso era ne bakulembera obuntu okubutwala ku njegoyego 

z‘akatyabaga. Essuubi lyokka liri mu kusomesa bantu baabulijjo 
okwekikungo nga abo be balonzi abasigala, ebintu gye bigqweera, nga be 
basalawo abasembayo. Singa wabalukawo okubanja wabeewo ekkubo 
eppya bannabyabufuzi baba balina kukyuka oba okuva mu kkubo 
ly’okukyuka. 


Bwo Obusiraamu kino kibukwatirako wa? Abamanyi n’abakugu 
Abasiraamu (si abatujju ne bannalukalala amawulire n’ebiweerezebwa ku 
mpewo be bitwala nga kangabaana ali ku maaso ga buli kintu 
eky’Obusiraamu) babadde babagawo enkola ey’Ekisiraamu 
eyeesigamiziddwa ku Shari’a okumala emyaka egiwera era nga si 
kukoppa bintu ebiyinza okuba nga byakola bulungi mu biseera ebyayita 
ne mu mbeera ezeemabega. Era nga si byakubalibwa nga bya Busiraamu 
bwokka oba okuba nga byeyawulidde Basiraamu bokka, kubanga 
okubeera obulungi kw’obuntu kyettanirwa buli omu era ku nsi egenda 
yennyika buli kakedde ffenna twolekedde akatyabaga ke kamu. Ebintu 
ebikulu ebiri mu nkola eno bye bino: 


(1) Omuntu si yaakomererayo wabula ali wansi w‘Oyo akomererayo, 
Katonda! Awatali Katonda buli kintu kiba kisoboka, nga Dostoyevski bwe 
yagamba, era buli kintu kiba kisobola okutwalibwa nga eky’amagezi era 
ekituufu. Omuntu bwe yaggya Katonda mu namulondo yasirittuka 
n’atandika okwesinza ye (omuntu). Omulimu gw’omuntu mu nsi muno 
kwe kubeera omusigire wa Katonda era omuyima, nga alina 
ebikozesebwa byonna ebimusobozesa okufuna obuyinza obujjuvu ku 
butonde naye okulabirira ebiri ku nsi okusinziira ku biragiro bya Katonda 
sso si ku bwagazi bwa mutima gwe nga omuntu n’okusendasendebwa. 
Sayansi (eky’okukozesa ekikyali ku ntandikwa yaakyo) wadde 
okwemanya (ekitimba ekitta) tebirina kuwugula muntu abeere nga 
yeefuula Katonda... singa kale yali mugezi ekimala. 


(2) Obwannannyini obwenkomeredde bwa Katonda kuba Ye Mutonzi. 
Obwannannyini obwaffe buli mu ddaala lyakubiri. Tuli baddembe 
okubeera n’obwannannyini n’okwongera ku byobugagga byaffe awatali 
kukugirwa nga tuyita mu makubo amatuufu kasita tuba nga tumanyi nti 
kapito alina eddembe lye naye era alina obuvunaanyizibwa 
obumugenderako. Omulimu gwa kapito si kugaziwa na kweyongera 
okutaliiko kkomo kwokka wabula n’‘okutuukiriza obuvunaanyizibwa eri 
abantu b’ekitundu. Endowooza (eyeekikoministi neekikapitalisti) egamba 
nti waliwo okukoonagana okutayinza kwewalika wakati w’omuntu 
sekinnoomu n‘abantu b’ekitundu teriimu mu Busiraamu obwo omusingi 
gwabwo oguzimbirwa ku kuba nga waliwo okukwatagana okupime 
obulungi okusobola okutuukibwako wakati w’omuntu sekinnoomu 
n’abantu b’ekitundu awamu okuyinza okufuula buli muntu omusanyufu. 
Ekipimo kino tekikuumibwa mukono ogwamaanyi ogw’amateeka, wabula, 


nga kino ky’ekisingako n’obukulu, kikuumibwa na kunoonya kusiima kwa 
Katonda okwo okuleeta essanyu mu kuwaayo. Katonda bulijjo mwali mu 
kibaio era bulijjo w’ali, ekintu ekitalina makulu n’akamu mu ndowooza 
y‘abalowoolereza mu bintu byokwekkusa. Endowooza eno empya esobola 
okufunika n’okutuukibwako, naye si kuva mu nkola ya byanjigiriza 
etetwala mpisa nga ekikulu, amayengo g’eby’amawulire ebikuuta 
obukuusi akadingidi, oba abantu mu kitundu abagumiikiriza obutali 
bwenkanya. Abantu mu kitundu buli omu ajjuuliriza munne era bakolera 
wamu nga tewali akkirizibwa kuwangaala yekka mu kwesamba abalala, 
nga ekkunnaanyizo ly’ebyobugagga oba omuwejjere asembayo mu 
Dwavu. 


Ebyasa nga kkuminabina ebiyise Umaru, kaliifa owookubiri 
ow’Obusiraamu, yateeka etteeka nti omuntu mu kibuga bw’afa nga kiva 
ku bwavu abatuuze bonna balina okuwaayo omutango ogwenkana nga 
ababa baamutemudde. Abantu b’omukitundu, nga nnabbi bwe yagamba, 
bali nga “Omubiri ogumu.. ekiyungo bwe kikosebwa ebirala byanguwa 
okukiyamba". 


Ddembe lya buli mutuuze okuwangaala obulamu obusookerwako 
obumuwa emirembe (si bulamu bwa kufuna bimumala kubeerawo 
bubeezi), era okuva okuwangaalira ku kulomba Iwe kitali kirungi, 
kitegeeza nti ddembe lya buli muntu okufuna omulimu ogumusasula 
obulungi. N’olw’ekyo, tekinologiya akendeeza ku bwetaavu bw’abakozi 
akkirizibwa abakozi bwe baba tebamala, naye si Iwa kugezaako 
kukendeeza mirimu oba okukolebwa n’ekigendererwa eky’okumalako 
abakozi emirimu. Omuntu alina enkizo ku byuma era entaputa 
y’amateeka g’Obusiraamu egamba nti okubeera obulungi okw’abantu 
bonna mu kitundu kulina enkizo ku kubeera obulungi okw‘omuntu 
sekinnoomu. Kino tekitegeeza kuyimiriza kugenda mu maaso okwa 
tekinologiya naye alina okutambulira wamu n’okutereeza ebiyinza 
okumuvaamu. Abakozi basobozesebwa era ne bakubirizibwa okugula 
emigabo mu makampuni mwe bakolera kisobozese okukendeeza ku 
mbeera abakozi ne kapito buli kimu okutunula ewaakyo n‘abakozi 
n’abateekamu ssente buli bamu okukolerera okugenda mu maaso okwa 
kampuni. 


Mu Busiraamu omusingi omukulu kwe kuba nga Katonda okuyimirirawo 
kw’abaavu yakuteeka mu byabugagga by’abagaqga.. era mu nteekateeka 
y‘ensi empya omusingi ogwo guyinza okutwalibwa ku mutindo ogwensi 
yonna. 


Etteeka eddala mu Busiraamu ly’erigamba nti ssente nga ssente tezizaala 
ssente okuggyako nga wabaddewo ekintu ekifulumizibwa, bwe kityo mu 
Busiraamu amagoba agava ku kuwola ssente tegakkirizibwa. Mu myaka 
gino bingi ebiwandiikiddwa ku nkola ya banka ekolera ku musingi 


gw’okuwola okutaliiko magoba, era nga ddala banka nnyingi si mu nsi za 
Basiraamu zokka wabula ne mu Bulaaya ne America zaatandika 
okugezesa enkola eno. 


(3) OBUMU bw’obuntu nga ennyumba emu ey’abantu abagatta obujjajja 
obwa Adamu ne Eva bulina okukkaatirizibwa n’okusomesebwa abaana 
okuva ku myaka emito wamu n’omwenkanonkano ogulina okubeera mu 
bantu. Kyannaku okuba nga sayansi n’eddiini byakozesebwa mu Bulaaya 
(ne America) okujingawo obujulizi obulaga obusukkulumu obw’‘obutonde 
obw’abeeru (oba Aryan) ku balala. Obujulizi obwo kati bwafa ne 
buziikibwa, naye ebyabuvaamu bikyagenda mu maaso. N’okutuusa kati, 
kkanisa ezisinga mu Bulaaya zireeta ekifaananyi kya Yesu nga mweru 
alina amaaso agalimu bululu nga tafaanana Bafilisuuti balala. Obujulizi 
obw’obusosoze mu langi mu Bulaaya bubuutikira embeera z’obulamu 
zonna, era tusobola okugamba nti okwagala okukyusaako tekunnaba 
kufuna maanyi gamala. Olutalo kakuuse olw’eddembe ly’abantu mu 
America lubadde lukyayinda emyaka mingi egiyise, awamu n’ekyo wadde 
nga waliwo okusenvulako okulabwako omuntu tayinza kugamba nti 
obuddu obwakabi obwalozebwako bwaggweerawo ddala. 
Omwenkanonkano si kintu ekyogerwa obwogezi mu mateeka wabula 
okusooka eba mbeera ya mu birowoozo. 


N’okutuuka kati omuddugavu mu America tawuliranga ku kigambo 
"Mutusonyiwe” okuva mu mweru olw’essuula y’obuddu erabisa obubi 
ebyafaayo by’obugunjufu bw’abeeru (bo Abamerika abaakyenvu - 
Abajapaani - baafuna dda okwetonderwa n’okuliyirwa olw’ebikolobero 
ebyabatuusibwako mu Sematalo Owookubiri.) 


Obunkenke obuli mu kusosolwa bweyongera kufuukuuka, era wadde nga 
kibi, bulijjo bufuna okuwolerezebwa okugeza obujagalalo obwali e Los 
Angeles ekiseera si kyewala. Buli lwe wabaawo okusaba wabeewo 
ekikolebwa ku mbeera y’ebyenfuna ey’abaddugavu, wadde nga Kirundi, 
kuba kubulako okunoonyereza ensonga yennyini kanaaluzaala. Amasasi 
wadde ddoola tekuli kijja kuleetawo kugonjoola kizibu okwaddala era 
okw’okubaawo olubeerera. Okuggyako nga buli omu munda mu mitima 
gyabwe bawulira era ne bakkiriza nti omuntu omulala waaluganda bwe 
benkana era gw’ayagala olwo enkyukakyuka ezomuggundu Iwe zirisobola 
okubaawo. Kino tekiyinza kukolebwako mateeka, wabula byanijigiriza 
by’ebiyinza okukireeta. 


Ensonga nnyingi, si kya busosoze kyokka, ezikifuula ekikulu okuleeta 
enkyukakyuka mu byenjigiriza mu masomero n’ebitongole by’enjigiriza 
byonna okuddamu okutereeza endowooza y’omuntu ku musingi omupya 
ogusuubirwa okukulemberamu obuntu obuli awamu era obutambulira ku 
musingi gw’okusaasiragana ebijja okuteeka mu nkola ennombo zaffe 


of 


ez‘obwetwaze, obwasseruganda n’omwenkanonkano, si munda mu nsalo 
zaffe mwokka (abalala bagende bafe) naye ne ku ddaala ly’ensi yonna. 


Kino kirina okugendera awamu n’okulafuubana okwannamaddala 
okukulaakulanya Amawanga Agakyakula. Kiteeberezebwa nti ssente 
Bulaaya z’ekozesa okuyamba abalimi baayo basobole okusigala nga 
balima zimala okukyusa ebintu mu Mawanga Agakyakula okusobola 
okumalawo ekizibu ky’enjala mu nsi yonna. Ekirowoozo bwe kityo 
kyajeregebwa nnyo bwe kyaleetebwa mu lukiiko (olw’okuyamba) 
olwetabwamu abaaliko baminisita ne bassaabaminisita okuva mu 
mawanga agenjawulo olwali mu Bulaaya. Okuyimiriza okudduukirira 
abalimi mu Bulaaya mu ngeri y’okubayamba wadde okukulaakulanya 
Amawanga Agakyakula tekuli kyalowoozebwako okubeera ekiyinza 
okugonjoola ekizibu, ekisooka olw’ensonga ey’ebyobufuzi ate ekisembayo 
olw’‘ebigendererwa eby’ekiseera ekiwanvu ebyobufuzi. 


(4) Ekirala ku bitendo by’omuntu ekigenze kiggwaawo ku misinde 
egyayiriyiri era nga kyetaaga kuzzibwawo ky’ekyokwefuga munda. 
Wadde nga ky’ekintu ekikulu ekyawula omuntu ku nsolo, endowooza 
ey’akakyo kano erabika okuba nga ekizannyiddemu nnyo. Omuvubuka 
gwe bakwata nga asindirira amasasi motoka ezaayitangawo mu ngeri 
eyeekyeyonoonere era n’atta abamu ku bantu abo, kino kye yawaayo 
nga okwewolereza “Nnawulidde muli nga njagala okubaako ne gwe 
nzita.” Kino si ky’ekyokulabirako kyokka. Okubalirira ku misango 
gyannaggomola egizze gizzibwa kulaga nti kino kyafuuka kyabulijjo mu 
mpangaala y’abantu okusinga okubeera ekyebbalirirwe nga oyo yenna 
alaba amawulire oba asoma empaula z’amawulire bw’ayinza okukikakasa. 
Okubulawo enkola entuufu ey’empisa egobererwa n’obutabeerawo 
kulwanyisa kumala nga omuntu ayolekeddwa obwagazi bw’omutima 
n’okusendasendebwa z’ensonga enkulu ezivaako ebyo, era ekisumuluzo 
eky’okukyuka kisobola kusangika mu byanjigiriza na mikutu gya 
mawulire. Olunaku Lwokusala Emisango bwe luba olw’okubeerayo, nga 
Abasiraamu n’abalala bwe bakkiriza, olwo omuntu aba tayinza 
kukwatirwa bannaggagga abafuga ebiweerezebwa ku mpewo bujja bwe 
baba boolekedde omuimu gwabwe ogw’okusaasaanya n’‘okutumbula 
ebikolwa ebyobukambwe, ebifaananyi ebyobuseegu n’ebikolwa 
ebyobukaba. Yogera ku kitoogerwa, oluvannyuma oyogere ku 
kitayogerekeka, olwo kiba kijja kufuuka ekyogerekeka. Abavubuka baffe 
bavumbula ne bagezesa okutuusa lwe kifuuka obulwadde mu kitundu. 


Ebyembi, amawanga agamu gateekawo mu ngeri ezitali nnambulukufu 
ebyokulabirako eri abavubuka okukozesa eryaanyi eritaliiko kubikkirira 
naddala bwe gaba nga gaamaanyi agasukkulumye nga ate balabe baago 
banafu ekisukkiridde. Ekikoola ky’omuti omutiini ekiyitibwa empisa 
n’obuntubulamu kigwa oweggye eryamaanyi bw’atandika okuzzaayo 


obulumbaganyi n’‘amaanyi ge gonna nga tewali kwerwanako okuva eri 
abalumbaganyi; obulumbaganyi obw’omutawaana bwe bugoberera 
owamaanyi y'omu ava mu ddwaniro nga yeewolereza nti “omulimu 
tegwandibadde mwangu". 


Okubalirira obulamu bw’omuntu kubi nnyo bwe tuba tubulumbye oba nga 
tugaanye okubukuuma. Ebimu ku bigambo ebyamaanyi naye nga birina 
kye biggyawo ky’ekyo omu ku bakulu kye yayogera mu biseera 
by’Olutalo Iwe Gulf eky’omu ku bakulu mu magye eyagamba nti: “Ffe 
tetuli mu bizinesi yaakubala mirambo”, naye nga ekyo yali ategeeza 
emirambo egy‘abooludda olulala. 


(5) Olutalo n’Emirembe - Amateeka g’olutalo mu Busiraamu meeyolefu 
nnyo era nga gaalambikibwa nnabbi Muhammadi yennyini. Ekisooka 
lulina kuba lutalo lwakwerwanako, oba kuggyawo okuliisa abantu 
akakanja wonna we kubeera, nga bagoberera olwaleero ekiyitibwa 
ekigendererwa eky’obwenkanya. Omukago ogw’okukomya 
obulumbaganyi gwayogerwako mu aaya ya Kulaane nti: "Ebibinja ebibiri 
eby’Abakkiriza bwe biba birwanaganye mubitabaganyenga. Ekimu bwe 
kiba kigaanye ne kisigala nga kirumbagana ekirala, mulwanyise ekyo 
ekirumbaganye okutuusa lwe kinadda ku Kiragiro kya Katonda. Bwe kiba 
kikomyewo (ku mulamwa ne kirekera awo okulwana) olwo 
mubatabaganye n’amazima era mwenkanye. Ddala Katonda ayagala 
abenkanya." (49:9) Omukago gw’Abasiraamu n’Abatali Basiraamu nga 
beegattira ku kigendererwa ekituufu nagwo guba mulundi. 
Ekyokulabirako y’endagaano n’Abayawudi b'e Madiina okukuumira 
awamu Madiina ku bulumbaganyi bw’abatakkiriza mu kiseera kya 
nnabbi. Ekyokulabirako ekirala ye nnabbi okwogera ku ndagaano 
eyakolebwa ebika by’e Makka emabega ennyo nga Obusiraamu 
tebunnaba ey’okukolera awamu mu kuyamba abanyigirizibwa, ne nnabbi 
kye yayogera nti “Ogwo gwali mukago nga Obusiraamu tebunnaba naye 
singa - mu Busiraamu - mbadde wa kuyitibwa mu mukago gwe gumu 
nandiguyingidde." Ebiragiro ebirambulukufu nnabbi bye yawa abalwanyi 
be byali birina okugobererwa nga baalina kulwanyisa balabe bokka 
abalwana naye si bakazi, baana wadde abakadde. Bannaddiini abatali 
Basiraamu abasigadde mu bigo byabwe bye basinzizaamu tebaalina 
kulumizibwa, wadde emiti gy’abalabe okutemebwa oba okwokebwa 
olw’olutalo, wadde okutta ensolo oba okuzisala okuggyako nga zigenda 
kuliibwa. Omuntu bw’atunuulira ebintu bino kyeraga kaati nti tebiyinza 
kutuukirizibwa mu ntalo ezirwanibwa mu kakyo kano. Oboolyawo 
Ssematalo Eyasooka Iwe lutalo olwasembayo olwakoma ku bajaasi 
bokka. Okutandikira ku lutalo lwomunda olw’e Spain mu myaka 
gy’‘amakumi asatu (1930) amateeka g’entalo gaatandika okukyuka nga 
kino bwe kyeragira mu Ssematalo Owookubiri, Olutalo lw’e Korea 


n’olutalo Iw’e Viet Nam. Bbomu zinnamuzisa ebbiri ezaasuulibwa ku 
Hiroshima ne Nagazaki zeeyogerera zokka nga okwo kw’otadde bbomu 
ezaayaliirwa nga akakeeka mu lutalo !w’e Vietnam n’ekitundu kyayo 
ekyalangirirwa nga “ekitundu ky’omuliro ogwa kyeyagalire”, omwattirwa 
si bantu, nsolo n’ebimera byokka wabula n’ettaka lyennyini. 


Kino ky’ekiviirako abantu okukitwala nti empisa ezo ez’Ekisiraamu 
ez’entalo kati zikoma mu bigambo teziyinza kukola mu kakyo kano, 
oboolyawo nga n’ebintu ebirala Obuslraamu bye bwogerako. Ekivaako 
kino kiri mu giraasi. Wabula Abasiraamu n’abalala kino bakiraba mu ngeri 
ndala. Okuva olutalo olw‘ebiseera bino Iwe !lwonoona ebintu ebingi, 
kitegeeza nti lutalo twennyini Iwe lulina obutaddamu kulowoozebwako 
nga ekimu ku bintu ebiyinza okugonjoola obutakkiriziganya. Olutalo lulina 
okudibizibwa nga obuddu bwe bwakolebwa! Ekyamazima kiri nti mu 
kiseera kino eky’obugunjufu obutatuukibwangako, era nga buyingira mu 
myaka olukumi olulala era nga bulanga ne bulamba Enteekateeka y’Ensi 
Empya, obugunjufu obwo busobola okuyiiyaayo ekkubo eddala 
ery‘okuleetawo emirembe okusinga olutalo. 


Oboolyawo kkooti z’obwenkanya ezeetengeredde ziyinza okugonjoola 
obutategeeragana obuba bubaluseewo wakati w’amawanga. Mu biseera si 
byewala Misiri (Egypt) ne Yisirayiri baalwanira ekitundu Sinai. Ekitundu 
ekimu oluvannyuma bwe kyaleetawo obutakkaanya, ensonga 
zaagonjoolwa mu mirembe nga bayita mu kutabaganyizibwa okw’ensi 
yonna awatali kuyiwa ttondo lya musaayi. 


N’okuba olutalo terusosola wakati wa mutuufu na mukyamu wabula 
lulaga ani asinga amaanyi era alina ebyokulwanyisa ebisinga okuba 
ebyomutawaana. Kyabisiraane okuba nga Enteekateeka y’Ensi Empya 
yalangirirwa mu kiseera ky’okulumba kw’ekijaasi okwamaanyi ennyo. 
Okusalawo kwonna okuddirira kuleetawo okubuusabuusa nti ekyali 
ekipya mu Nteekateeka y’Ensi Empya kyali tekisingako ku nteekateeka 
enkadde okuggyako okuba nga ku luno kyakulirwa mulabe omu mu kifo 
ky‘ababiri. 


Okuteekawo kkooti z’amateeka ezisobola okubeera enneesimbu era nga 
tezirina kyekubiira mu kugonjoola obutakkiriziganya (kino tekizingiramu 
Ekibiina ky‘Amwanga Amagatte oba akakiiko kaakyo Akeebyokwerinda) si 
kintu ekitasoboka. Ekirowoozo bwe kityo okusobola okutuukirira 
kwetooloolera ku nnamuziga emu, eyo ge mawanga amagunjufu 
okusalawo okubeera ... amagunjufu! 


Kyetaagisa mazima, era nga teri muntu n’omu aligamba nti tayagala 
mazima, naye si baamazima. Amazima kyamuwendo; naye ekisaaliza 
kwe kuba nga ebyobufuzi tebigondera bintu byamuwendo, era buno bwe 
bunkenke ensi yonna bw’eyolekedde. Abaffe owaamaanyi ayinza 

okukkiriza obwenkanya nga bwe buba busaliddwawo amateeka oba 
agenda mu maaso n’enjogera nti amaanyi ge gakola ekituufu? 
Obwaguuga bw’amakolero g’ebyekijaasi gayinza okukkiriza okusuulawo 
endowooza ey’okuwangaalira mu nkola ey’olutalo nga y’eraga obwetaavu 
bw’‘okubeerawo kwago nga buli kakedde waliwo olutalo oba olulala? 
Obwenkanya buyinza okukkirizibwa mu kugabanya keeki y’ebikozesebwa 
by’ensi n’ebisaasanyizibwa mu kubizzaawo? Awatali kubuusabuusa, ku 
abo abafuga enteeketeeka eriwo kati, okwo kuba nga okuva mu ddiini 
okuggyako nga ebintu bikyuse, era okukyuka tekujja kuva waggulu. 
Kuba kujja kuva wansi nga kudda waggulu, nga kuva mu bantu 
Daabulijjo. 


(6) Obutonde - Oludda olulala olw’obuntu olw’abo abasingako obwavu 
mu Mawanga Agakyakula lusaanyaawo obutonde bwago lusobole okukola 
ddoola basobole okwegulira emmere, okusasulira amabanja ge balina, 
okugulira abaamagye gaabwe ne poliisi ebyokulwanyisa eby’okukuuma 
bannaakyemalira baabwe n’okumatiza omulugube gw’abafuzi baabwe 
n’abali mu bifo ebyawaggulu obutamatizika. 


Ku ludda olulala olw’obuntu olwo olw’abali obulungi, era nga bali ku 
kigendererwa ky’ekimu eky’okukola ddoola endala okusobozesa 
omugagga okweyongera obugagga, okwongera ku mutindo gw’ebintu bye 
bakozesa, okwongera ku by’okwejalabya n’okubeera mu kunyumirwa 
n’okunyumya obulungi, ensi ezaamakolero zityoboola, ne ziteeka obutwa, 
era ne zitta obutonde. 


Kino kiri kityo mu kiseera sayansi waffe ne tekinologiya we bisobolera 
obulungi okubaako ne kye bikola ku bitundu omuli obulamu mu ngeri 
eyaamangu era etebeerangawo. Era kiri mu kiseera ekirimu emirembe, 
nga oggyeeko okwonoona okwamaanyi era okw’olubeerera olutalo 
olunene kye luyinza okuleeta. Twewola ku biseera ebyomumaaso mu 
ngeri eyaakyeyonoonere, wadde nga okuteebereza okw’omuntu alimu 
amagezi kutugamba nti tulya amabanja emirembe eginaddako ge 
gitalisobola kusasula. Amakubo agayinza okutereeza ebintu n’ebirowoozo 
ebisobola okussika mu nkola bireetebwa, naye enkonge, nga bwe kiyinza 
okusuubirwa, ezze ebeera abo abali mu buyinza, abakuumi b’enkola 
yeekikapitalisti eteriiko kukugira, ey‘omululu, etefa ku balala, akattiro, 
era eraba okumpi. Nga Kulaane bw’egamba: “Mu bantu mulimu oyo 
ebigambo bye ebikwewuunyisa n’ajuliza Katonda ku kimuli ku mutima sso 
nga y’asinga okuba owoomutawaana mu kukaayana (n‘okuwakana). 
Bw’aba nga avudde gy’oli (mu busungu) ayanguwa n’‘agenda mu nsi 
ayonooneremu era ayonoone ebirime atte n’ebisolo. Katonda tayagala 
bwonoonyi." (2:204-205) 


Wabula, ekizzaamu amaanyi kwe kuba nga omugendo gw’okulwanirira 
obutonde ogutali mu byabufuzi gugenda gufuna embavu. Ku Lunaku 


Lwensi mu 1990, abantu obukadde kikumi mu mawanga 140 beetaba mu 
kwekalakaasa okw’abantu aboowansi okwali kutabangawo mu bunene. 
Bino tebiyinza kugalabanjibwa bannabyabufuzi; era ekyo bwe bakikola 
baba bafiirwa bululu. Ndowooza ky’ekiseera okutondawo ekibiina ky’ensi 
yonna ekitunuulira obutonde, era gavumenti z’amawanga agenjawulo 
zikyetabemu nga zimaze okukkiriza okugoberera ebirowoozo bye kireeta, 
ebirowoozo ebiba bitajja kubulamu kya bwenkanya. 


(7) Ebikwata ku Bungi Bw’abantu ~ Obungi bw’abantu mu nsi yonna 
bugenda bweyongerera ku supiidi ennene esingira ewala ebikozesebwa 
ebiriwo. Obweraliikirivu buba butuufu ku nsonga z’okweyongera ennyo 
okw‘abantu, era okuva okweyongera kw’abantu okusinga bwe kuli mu 
Mawanga Agakyakula, ensi ezo zoogerwako nga bwe mufunnamyemu 
enneeyisa ezitalina buvunaanyizibwa era zirondebwamu okunenyezebwa 
okuva mu nsi za Bulaaya. Okubonereza amawanga gano 
kulowoozebwako, era amawanga amagabi g’obuyambi agawera, nga ne 
U.S.A ogitwaliddemu, gaayaniriza nnyo ekirowoozo obuyambi bwe gawa 
okubusibira wamu n’engeri eggwanga gye liba likozeemu mu kuyisa 
amateeka agakwata ku kuzaala ne kye liba lituuseeko mu kussa mu 
nkola enkola eyakizaalaggumba. N’ekisinga ku kino obubi, mu kiwandiiko 
ekiriko omutwe "Would Machiavelli now be a better guide for doctors 
than Hippocrates?” (Machiavelli olwaleero yandibadde mulunnamya 
mulungi eri abasawo okusinga Hippocrates?)" (World Health Forum, 
ekitabo 14, 1993 olup. 105), Dr. Jean Martin atunuulira endaba za 
Bulaaya ezeebuuza oba kikyali kyamagezi okugenda mu maaso 
n’eby’okugemesa ebimu mu Mawanga Agakyakula ne puloguiaamu 
endala okuva |we zisobozesa abaana okuwangaala, era ne zibaako engeri 
gye zikosaamu enkozesa y’ebintu n’ekivaamu kwe kuddamu bupya 
okuleeta enjala n’okufa; okukissa mu bigambo ebirala, kuno kuba 
kukubiriza kuteeka kkomo ku by’okukendeeza okufa mu Mawanga 
Agakyakula. Okukyusa endowooza okuva ku nkola ezimbibwa ku musingi 
gw’obuntubulamu okudda ku nkola ey’okutunuulira ebintu “ebisoboia 
okukola" kiwulikika nga ekitegeerekeka, era ekyo ky’ekireetesaamu 
erinnya lya Machiavelli mu kiwandiiko. 


Tewali ayinza kugaana nti waliwo ekizibu. N’ekyokuba nga waliwo 
obwetaavu obw’okuwa amaka agaagala okukozesa (awatali 
kukulusaanyizibwa) amakubo agaziyiza okuzaala agatavaamu bizibu, 
ageesigika era agasobola okufunika nakyo kituufu, era Obusiraamu 
tebukirinaako buzibu bwonna. Kye tugamba kyokka kwe kuba nti 
okunenya olw’ekizibu ky’obungi bw’abantu okukuteeka ku Mawanga 
Agakyakula gokka kuba butayogera mazima gonna, kubanga ensonga 
eyo eriko ebintu bingi. Endaba bwetyo yeerabira nti okuzaala omwana 
omu mu United States “kuteeka okunyigiriza okuweza ebitundu 


ebikubisaamu emirundi kikumi ku by’okukozesa mu nsi yonna n’embeera 
y obutonde okusinga okuzaala omwana okugeza mu Bangladesh”, bwe 
bwatyo Paul ne Anne Ehrlich abakolera mu Kitongole ekya Biological 
Sciences mu Stanford University, mu National Geographic Magazine bwe 
baawandiika. Baggyamu enjawulo nti wadde nga obuzibu 
bw’okweyongera kw’‘abantu mu mawanga amaavu kubaleka baavu, 
ebizibu by’abantu mu mawanga amagagga kwonoona obusobozi bw’ensi 
okuwanirira obugunjufu (Michael Henderson: Hope for a Change [Essuubi 
ly’Okukyuka]. Grosvenor Books, Salem U. S. A., 1991, olup.24). 


Engeri y'‘okukendeezaamu okweyongera kw’omuwendo gw’abantu mu 
Mawanga Agakyakula kwakubaganyizibwako ebirowoozo (naddala mu 
Lukiiko Lwomuwendo Gw’abantu [World Population Conference] e 
Bucharest, 1974). Wadde nga ebyafaayo (okutunuulira Bulaaya bye 
yayitamu ebyavaamu okukendeera kwa supiidi mu kuzaala) n’amagezi 
ag‘obuzaale (ekimanyiddwa kwe kuba nga okubulwa emirembe kuleeta 
okweyongera okuzaala mu butonde) byalaga nti okukulaakulana kwe 
kuvaako sso si kuba nga kwe kuva mu kukendeeza okuzaala 
(okukulaakulana y’empeke esinga okukola), awamu n’ekyo amawanga 
amakapitalisti gateeka amaanyi agasukkiridde ku mateeka agafuga 
okuzaala mu Mawanga Agakyakula. Ebintu mu butuufu bisukka ku 
by’okudduukirira oba ebikolebwa mu mwoyo omulungi okulaba nga 
abantu babeera bulungi. Mu alipoota ekwata ku nsonga ez’ebweru 
eyafuluma mu biseera by’ekyeya eby’omwaka gwa 1991 (nga okusooka 
yali yateekateekerwa Lukiiko Lwamagye ga US ku kuteekateeka 
okw’ekiseera ekiwanvu) nga yawandiikibwa Dr. Nicholas Eberstadt owa 
American Enterprise Institute, erabula ku biyinza okuva mu kweyongera 
kw'abantu mu Mawanga Agakyakula ku ntegeka y’ebyobufuzi ku 
mutendera gw’ensi yonna n’ebipimo by’amaanyi mu nsi. Agamba nti, 
oluvannyuma Ilw’ebyasa bisatu bajjajja abagoberegana munaana mu 
mawanga ga Bulaaya bajja kugabana abazzukulu bana oba bataano 
bokka bw’obageraageranya n’abazzukulu abasukka mu bikumu ebisatu 
mu mawanga agasinga obungi mu Africa ne Middle East; n’olw’ekyo, ensi 
ezikulembedde olwaleero zijja kuba busi butono obw’ebiseera 
ebyomumaaso. 


Okunoonyereza okwa National Security Study Memorandum 200, okwali 
ku mulamwa "Implications of Worldwide Population Growth for US 
Security and Overseas Interests (okweyongera kw’abantu mu nsi yonna 
kye kutegeeza ku byokwerinda kwa US ne by’efuna okuva mu nsi 
ezeebweru)" (okwakolebwa mu Mwezi Ogwekkumineebiri nga 10, 1974, 
era nga byateekebwa mu bintu ebyekyama Harry C. Blaney HI, ne 
biggyibwa mu byekyama mu July 3, 1989 Executive order 12358, 
Eyafulumizibwa / US National Archives Omwezi Ogwomukaaga nga 26, 

1990) kiwandiiko ekiwa ekyokuyiga ekyamaanyi, ekiraga ebyobufuzi, 
ebyenfuna n’ebyekijaasi ebiva mu bintu nga bwe biri mu nsi mwe 
tuwangaalira. 


Omuwendo gw’abantu guyinza okubeera ensigo ez’ebintu ebirina 
okukolebwa okuleeta enkyukakyuka n’okubaako omutemwa oguggyibwa 
ku byenfuna oba okukugira ku bintu ebifunibwa amawanga ag’ebweru mu 
byenfuna by’ensi. Obwavu, okweyongera kw’omuwendo gw’abantu 
n’omuwendo gw’abavubuka biba bijja kwetaaga okussa amaanyi mu 
byenkulaakulana, bisikirize okuddamu okutunula mu mateeka 
n’obukwakkulizo ebiteekebwa ku nsiga y’ensimbi okuva mu mawanga 
amalala, era kwongere n’amaanyi mu by’ekijaasi okweyongera 
okuwandiika abaamagye bwe kitwalibwa nga ekiyinza okudda mu bigere 
by’ebbula ly’emirimu. Ekiwandiiko ebiseera ebimu kireeta okulowooza nti 
amawanga agaakula (agaamakolero) gaatandika dda okukola olutalo ku 
mawanga agakyakula nga go tegannatandika. 


Kitulabikira nti Enteekateeka Empya Eyensi yandibadde eyolekezebwa 
byetaago by’ekyalo ekinene (global village), kubanga ekyo ensi yaffe 
sengendo ky’egenda okufuuka. Teyandirowoozezza nti tekyewalika 
okwawula ensi mu “abalina” ne “abatalina”, na bwe kityo obutasobola 
kwewala okulwanagana okutuusa okufa wakati waabwe. Yeetaaga 
abagagga okubeera abeewombeefu, abamatira era ebeetaaga 
okwelekereza ebingi ku byokwejalabya empangaala yaabwe 
by’ebateekamu. Si bya kufa na kuwona. Kye basasulwa mu kino 
ly’essanyu ery’okuwa ebyetaago ebikulu ennyo eri ekitundu ekisinga 
obunene ku maka ag’obuntu. Kirala ki ekiyinza okusinga okuleeta 
essanyu? Katonda alina okuleetebwa mu kibalo! 


(2) AMAKA ... N'ENKYUKAKYUKA EZ’EBYOKWEGATTA MU BYOMUKWANO 


Nnabbi Muhammadi yagamba bwati: "Abakazi ky’ekitundu ekirala 
eky’abasajja." Ekitole ky’obuntu si musajja oba omukazi. Ye musajja 
n‘omukazi mu bumu obwo obubafuula amaka (nga ekitundu ekisembayo 
obutono eky’amazzi bwe kitali mukka gwa oxygen oba mukka gwa 
hydrogen wabula byombi nga biri wamu). Nga bwekiri mu Buyawudi 
n’Enzikiriza Eyeekikristo n’eddiini endala nnyingi, Obusiraamu bulagira nti 
omusajja n’omukazi okubeera bombi awamu okukola amaka kiteekawo 
enkolagana entukuvu Kulaane gy’eyita "endagaano ennywevu", erina 
okuteekebwa mu butongole era nga ekakasiddwa ne "endagaano 
y’obufumbo" oba embeera y’obufumbo. Eraga abafumbo ababiri buli omu 
nga bwe yeewaddeyo eri munne era n’eteekawo obuvunaanyizibwa na 
buli omu ku babiri by‘abanja munne awamu n’obuvunaanyizibwa 
bw’abaana n’abazadde buli bamu eri abalala. Ddembe ly’abaana 
okubeera aba halaali (okuzaalibwa wansi w’endagaano y’obufumbo 
n‘okubeera n’‘abazadde n’okumanya kitaabwe ne nnyaabwe), okulabirirwa 


okulimu omukwano bwe baba bakuzibwa, okulabirirwa n‘okufiibwako mu 
ngeri zombi ey’omubiri n'omwoyo, n’eddembe ly‘okuyigirizibwa 
n‘okuteekateekebwa okwannanga obulamu n’okutuukiriza 
obuvunaanyizibwa bwabwo nga abantu abakulu era abatuuze 
aboomugaso. Abazadde bwe bagenda bakaddiwa oba ne bafuna obulemu 
mu ngeri emu oba endala, buba buvunaanyizibwa bw’abaana 
okubalabirira n’okufa ku kubeera kwabwe obulungi awatali kuwulira butali 
bugumiikiriza oba okukoowa oba okukaaluubirirwa. Obwo 
buvunaanyizibwa eri Katonda. Awatali kubuusabuusa eyo ye yinsuwa 
ey’olubeerera ey’ebiseera ebyomumaaso eby’abaana nabo bwe bakula ne 
bazaala abaana ne bagenda nga bakaddiwa (nabo baba n’abalibalabirira). 
Obumu bw’amaka buno n‘amaanyi g’enkolagana eri mu maka bitwalibwa 
nga bikulu nnyo mu Busiraamu. Byeyongerayo ne biva ku maka amatono 
ne bigaziwa okuzingiramu oluganda olwomumusaayi. Kulaane luno 
eruyita “oluganda olw’olubuto", Buvunaanyizibwa ate era saddaaka 
efunibwamu empeera okulaga ekisa eri abooluganda olwomumusaayi nga 
kino kiyita mu kubafaako n’okubawa obuyambi bw’ensimbi wonna we 
baba babwetaagidde. 


Abazadde ne bwe baba bafudde, busigala nga buvunaanyizibwa bwa 
muntu okubasabira n’okutwala mu maaso enkolagana ennungi 
n'egibadde mikwano gyabwe, n’okubeetowaliza, n’okubayamba bwe 
Wabaawo obwetaavu. 


Mu Busiraamu, obufumbo era buyamba mu kukola emirimu ebiri, era nga 
bufumbo bwokka obuli mu mateeka bwe busobola kino okukikola. 
Omulimu gw’okutuukiriza obwetaavu bwa buli kitundu eri ekitundu 
kyakyo ekirala n‘okufuuka kwabyo ekiramba, mu mubiri ne mu mwoyo. 
“Ne mu bubonero bwe kwe kuba nga yabatondera abakyala nga abaggya 
mu mmwe (nga bantu nga mmwe), mulyoke mutebenkerere gyebali era 
n‘ateeka wakati wammwe okwagalana n’okusaasiragana. Ddala mu ekyo 
mulimu obubonero eri abantu abafumiitiriza." (30:21) Ogwokubiri gwe 
mulimu gw’okufuna ezzadde n’abazzukulu; “Katonda era yabateerawo 
abakyala okuva mu mmwe ate mu bakyala bammwe n‘abaggyiramu 
abaana n‘abaweereza, era n’abagabira ebirungi. Abaffe ebikyamu bye 
bakkiriza ate ebyengera bya Katonda ne babiwakanya?" (16:72) 
Obufumbo ly’ekkubo lyokka erikkirizibwa mu mateeka ery’okwegatta mu 
byobufumbo n’okuzaala abaana. Okukozesa ekkubo eriri wabweru 
w’obufumbo kyonoono kinene nnyo, era guyinza okuba omusango mu 
mateeka mu Busiraamu singa wabaawo abajulizi bana abasobola 
okulagayo ababa bakoze ekikolwa ekyo era ne bajulira nga bwe baalabye 
nga ekikolwa kyennyini kikolebwa. Okutuukiriza obukwakkulizo buno 
tekitera kubeerawo, era kirabika si ky’ekyali ekigendererwa. 


Kiteekwa kitegeerekeke nti amateeka ge gamu ag’empisa gaali ge gafuga 
mu America ne Bulaaya, naye abantu abangi bwe baagenda beeyongera 
okuseerera okugwa mu butakkiririza mu Katonda n’okukkiririza mu 
Katonda gwe bakendeezezza, okwonooneka kw’empisa kwali tekusobola 
kwewalika. Obutakkiriza Katonda kibeerawo nga Katonda yeegaaniddwa. 
Ate okukkiriza Katonda akendeezeddwa kwe kukkiriza Katonda naye nga 
akendeezeddwa ku Bwakatonda Bwe. Tumusinza naye ku nkola yaffe. 
Tugenda mu masinzizo ebiseera ebisinga ku nkomerero ya wiiki, naye 
tetukkiriza Katonda kuvaayo kutubuulira kye tuba tukola n’obulamu 
bwaffe obwa sekinnoomu n‘obwalukale. Okusebbuuka kuno 
okw’enzikiriza kwagguiawo omulyango gwa "enkyukakyuka 

ey omuggundu mu byokwegadanga", ebintu byonna eddiini bye 
yatwalanga nga bikulu bwe byaddamu okwekenneenyezebwa 
n’ekigendererwa eky‘okubikyusa ennyo. 


Enkyukakyuka ey’omuggundu mu by’okwegadanga teyaakatandika mu 
myaka gy’enkaaga nga bwe tulowooza. Era si kintu ekyava mu kukyuka 
kw’empangaala y’abantu mu bitundu ebyenjawulo okw’ekimpoowooze. 
Enkyukakyuka yava mu ntegeka ez’amagezi, okukola ennyo 
n’okulafuubana okutaliimu kukoowa. Byonna byatandika na kusikirizibwa 
okugenda ewala eri obusobozi bwa sayansi ne tekinologiya waakwo, mu 
biseera by’okusindiikiriza kkanisa n’okugigoba mu kweyingiza mu bulamu 
bw’abantu obwawamu. Amagezi g‘omuntu gaafuuka nga ge galamula mu 
nsonga z’omuntu zonna, era ebintu byonna ebyali bitwalibwa nga bikulu 
byateekebwa ku minzaane y’‘okusalawo kw’amagezi. Wabula mu 
kwanguyiriza kwabwe n’okweyisaako abantu tebaategeera eky’okuba nga 
amagezi g’omuntu gennyini galina we gakoma era tegatuukiridde, nga 
ekyo nago kye gakkiriza, era nti olw‘obukendeevu bwago obwo 
tegasobola kukola kulamula okwenkomeredde ku bintu nga ebyo 
ebikwata ku mitindo egyempisa. Eky’amagezi okuba nga ganoonya 
okweyongera okumanya n’obwegendereza era ne gakola okunoonyereza 
okulala kuba kukkiriza nti galina bingi bye gaba gatamanyi. Singa 
amagezi g’‘omuntu gaali majjuvu, olwo gandiyimirizza bye ganoonya ne 
gatayonoona ssente ezikozesebwa ku kunoonyereza; naye ebintu biri nga 
Kulaane bw’eyogera nti: "Ku kumanya, mwaweebwako kitono ddala." 
(17:85) 


Okwongera okuteeka omuntu mu kifo kya Katonda, omugendo 
gwatondebwawo wakati wa sematalo zombi ogwayitibwanga “Empisa 
awatali Ddiini”, nga gukiteeka ku ddiini — sso si nsobi za muntu - 
okuleeta obulabe n’obutategeeragana mu bantu. Baakiteekawo nti 
empisa ze zimu zisobola okufunika nga tezivudde ku ddiini era ezo ne 
baziyita “empisa ezitateereddwa ku kintu”. Naye eddiini bwe yagenda 
eggyibwako ebirowoozo Katonda yaggyibwa ku namulondo, era 


Ta” 


enteekateeka z’empisa empya ne zifulumizibwa nga ebintu ebyabadde 
ebivve eggulo by’ebifuuse ebintu ebyabulijjo olwaleero, era obuntu 
obuzimbiddwa ku musingi ogutali gwa ddiini busobola ku nkomerero 
okulangirira awatali kwekweka nti empisa z’omuntu zirina kukolebwa 
bantu awatali bwetaavu bwonna eri batali bantu oba okwogera ku maanyi 
agatali ga buntu. N’oluvannyuma Iw'okukyuka okudda ku bintu ebikalu 
(ebitali bya mwoyo), ebintu ebikulu nga ekitiibwa, ensa n’obutukuvu 
byafuuka bigambo ebitaliimu mulamwa era ensimbi ezitakyalina kye 
zigula. Okuyingiza ebirowoozo mu mitwe okwabuli kika kwakola kinene 
okugaziya ensalo z'eddembe ne muzingiramu okuwa olukusa, era mu 
bitundu abantu mwe bateeka essira ku muntu sekinnoomu, buli muntu 
ky’ayagala kyafuuka ddembe lya buntu. Okwo kwali kudda mabega kwa 
mulundi mulala amayengo agaakuba ebitundu by’abantu bwe gaaleeta 
amataba agaakuluggusa abangi ku bakuumi aboolulango ab’eddiini era 
abakuumi b’ebintu by’eddiini ebikulu (empisa) - bannaddiini. Bano be 
baali Embalaasi Ezeebiti kubanga mu kifo ky’okwabuulira olusiisira 
lw’eddiini okudda mu lusiisira lw’abaali balwanirira okwewaggula ku 
ddiini, ate baatandika kukola ku ddiini yennyini nga bayita mu kuleeta 
entaputa empya n’ennyinnyola empya ey’ebiwandiike okusobola 
okukyusa ebintu ebyali bitakkirizibwa era nga bya bivve ebirina 
okuvumirirwa okubifuula ebikkirizibwa nga batambulira mu byafaayo 
by’eddiini ezo nga bwe byajjanga biba. Bangi ku bannaddiini abo bennyini 
baagwa mu kitimba ky’obuwuka bwe baali balina okugoba. Abamu 
baatuuka n’okutaputa “ekyobutakkirizibwa kwegatta mu byobufumbo” 
nga obutakkirizibwa kuwasa naye si kubagaana kwegadanga, nga kino 
bwe twakisoma mu News Week gye buvuddeko. 


Nga bwe kisuubirwa, ebyavaamu ke kavuyo kano akali mu mpisa 
z’/okwegadanga mu bitundu by’abantu byonna. Awatali mpisa 
ez’okwekuuma n’ensa nga omuntu si mufumbo n’okwekuuma mu 
bufumbo, okwegadanga kwamalibwamu obutukuvu bw’okuba olujegere 
olwenjawulo wakati w’omusajja n’omukazi, mwavaamu okwegadanga 
okwekirindi n‘okukozesa abantu abangi, okuvuganya mu basajja oba 
abakazi omuntu be yaakeegatta nabo, okukwata abakazi, embuto 
ezitaagalwa ekikomekkerezebwa n’okuggyamu embuto oba abaana 
abateetaagibwa abaggyibwako eddembe lyabwe ery’okubeera n’abazadde 
ababiri, n’'abaana okuzaala abaana bannaabwe. Okwongera ku bino, 
tewakyali bwesige mu maka nga ne mu maka agatudde entende abaana 
ebitundu kkuminabitaano ku buli kikumi si baana babakitaabwe, ku bino 
byonna nga kw’ogatta ebizibu ebituuka ku bulamu eby’endwadde 
ezisaasaana okuva ku kwegadanga, ky’ekimu endawdde empya oba 
enkadde ezaali zirowoozebwa okuba nga zaawangulwa dda okuttuka 
kabisibisi. Obuwuka obuzireeta bw’afuna amaanyi okulwanyisa eddagala 


eribuweebwa, era n’obugwenyufu obugenda bweyongera bulina akazito 
kanene ke buteeka ku bantu bonna awamu, naddala abavubuka. 


Ffe Abasiraamu tetulina kubuzaabuzibwa kwonna wadde obutategeera 
bikkirizibwa n’ebitakkirizibwa mu ddiini yaffe. Kulaane esigala nga 
by’ebigambo byennyini ebyassibwa, kigambo ku kigambo, nnukuta ku 
nnukuta. Kulaane bye bigambo ebitukuvu: era okuvvuunula kwonna oba 
okunnyonnyola mu lulimi lwonna nga mw’otwalidde n‘Oluwalabu (Olulimi 
Iwa Kulaane) tebiyinza kuyitibwa Kulaane. Ebibalibwa nga mpisa n’ebivve 
mu Kulaane bijja kusigala bwe bityo lubeerera, era tebisobola 
kusaabululwa oba kukyusibwa oba kuteekebwa ku kasengejja ka magezi 
agoobuntu. Tewali bannaddiini, oba bamanyi abayinza kwegamba nti 
balina eddembe oba obusobozi obw’okunnyonnyola okwenjawulo. Kino 
tekitegeeza nti Abasiraamu bonna bantu batuukirivu abatakola byonoono. 
Awatali kubuusabuusa, Abasiraamu balemererwa okussa mu nkola eddiini 
yaabwe ky’ebagamba nga bakola ebyonoono n’ebivve, naye waakiri bo 
bamanyi nti kye bakola kibi, era kiba kijja kubasigala ku mitima okutuusa 
Iwe bakirekayo oba ne beenenya eri Katonda. Wabula, okusoomooza 
okwaddala kwolekera Abasiraamu abatuuze b’ebitundu bya Bulaaya eyo 
abaana gye bakuzibwa mu mpangaala, enneeyisa n‘empisa ebikontana 
n’ensomesa z’Obusiraamu. Abasiraamu mu kino tebali bokka, kubanga 
eriyo Abayawudi, Abenzikiriza Eyeekikristo n‘abalala abalina empisa 
ezizimbiddwa ku musingi ogw’eddiini era nga bakola buli kisoboka 
okulaba nga kwe batambuliza abaana baabwe. Okukolera awamu 
kugenda mu maaso era n’okukolera awamu okusinga awo kukubirizibwa 
wakati w’Abasiraamu n’abo abakkiriza mu ngeri y'emu, ka babe 
bannaddiini oba bantu baabulijjo oba bibiina. 


Enkola yaffe ku baana baffe egoberera okubalaga Katonda nga bakyali 
bato (laba Essuula Esooka), era nti bwe tumukkiriza kiba kitegeeza nti 
tukkiriza era ne tugondera amateeka Ge. Bwe tugoberera amateeka Ge 
tetufaayo oba abalala tebagagoberera, kubanga omuntu bw’abeera ku 
ludda Iwa Katonda olwo aba ali ku ludda olw‘abantu abasinga obungi. 
Kino kireeta amaanyi munda agasobola okulwanyisa okusendasendebwa 
abantu bwe batambulira awamu n‘okuscomooza okuva mu 
kusendasendebwa. Okwekwasa endowooza nga “ekyo bonna kye bakola” 
kukoma. Enkola ey’okwegema egenderera okuzimba amaanyi munda 
agalwana ekiseera ekiwanvu nga omwana tannalumbibwa buwuka 
obuleeta obulwadde: ka bube obwomubiri oba obwempisa. Nga omujaasi 
bw‘ateekateekebwa okulwana nga olutalo terunnaba sso si mu lutalo 
lwennyini, emitawaana n’ebintu ebibi ebigenda okumutuukako mu 
biseera ebyomumaaso bikubaganyizibwako ebirowoozo n’omwana 
asobole okusalawo obudde nga tebunnaba butya bw’alikola ekiseera bwe 


kirituuka ky’ekimu ekimuweereddwa kunywa sigala, kunywa mwenge, 
Kukozesa biragalalagala oba kwegadanga. 


Ekyomukisa, okubuulirira ku kwekuuma nga omuntu tannawasa oba 
okufumbirwa kulimu bingi okusinga ku kulagira obulagizi okugonda 
(awatali kubuusabuusa ensomesa eri nti Katonda bw’alagira, tuwulira ne 
tugonda). Okukubaganya ebirowoozo n’abavubuka Abasiraamu n'abatali 
Basiraamu kwaleetanga ensonga ez’amaanyi ne bwe kiba ku ludda 
lw‘amagezi obugezi. 


“Ani akkiririza mu mwenkanonkano gw’abantu?” bonna bakkiriza awatall 
kwekutulamu “Ani akkiririza mu bwenkanya?” era bonna bakkiriza awatali 
kwetemamu. Oluvannyuma ekirowoozo kireetebwa nti enkolagana wakati 
wabantu ababiri, nga ebivaamu tebigabanibwa kyenkanyi wakati 
w'ababiri obwo tebuba bwenkanya; era bonna bakkiriza. Mu mbeera 
ey’okwegadanga okutaliiko kukugira, ebivaamu tebigabanibwa 
kyenkanyi, kubanga oludda Ilw’abakazi iwe lufiirwa mu buli kimu, 
ky’ekimu nga bamuleseewo, oba afunye lubuto n’asalawo okugenda 
okuluggyamu, oba azaala mwana oba assa omukono ku kiwandiiko 
ekiwaayo omwana bamugabire abazadde abalala oba omwana amalirizza 
nga talina kitaawe olwo n’aba nga ye w‘okumulabirira obulamu bwe 
bwonna. (Bwe tutunuulira ebivaamu ne tubuuza ekibuuzo,) “Buno 
buyinza okubeera obwenkanya?” okuwogganira waggulu okwa bonna 
kubeera “Nedda!” 


Omugendo gw’ebisiyaga gwabuukira kikeerezi ekigaali ky’enkyukakyuka 
z’okwegadanga ezoomuggundu. 


Awatali kubuusabuusa, ebisiyaga si kintu kipya engeri gye kizze kibaawo 
mu byobuwangwa bw’abantu bonna era ne mu bantu abenjawulo naye, 
omuntu ayinza okuteeba nti bibadde biri mu ngeri enkugire ennyo era 
nga bitono ddala. Bibaddeko abaseesa nga bye bakola bigendera ku ngeri 
eteri nneeyolefu, naye okusaasaana ennyo kweyongedde mu myaka 
ekkumi gyokka egisembyeyo oba okusingawo. Nzijukira enkunnaana 
ez‘ekiyivu omwali amasomo aboogezi mwe baakozesa amakubo 
ageesigamiziddwa ku musingi gwa sayansi nga bagezaako okukakasa nti 
okulya ebisiyaga bwe kutaalina mutawaana ku bulamu bw’omuntu. Kino 
kyaliwo ku ntandikwa y’emyaka gy’ensanvu, era ebyatuukibwako gyendi 
byali bikoonagana nnyo mu magezi agoobuntu ne ntandika, nga gwe 
gwali omulundi gwange ogusooka mu bulamu bwange obw’ekiyivu, 
okubuusabuusa obwesimbu bw’abanoonyereza ba sayansi abamu. Nga 
wayise ekiseera kitono, Ekibiina Ekigatta Obulwadde Bw’emitwe 
(American Psychiatric Association) kyalangirira nti ebisiyaga byali 
tebikyaddayo kubalibwa nga obulwadde obujjanjabibwa wabula 
okuyisibwa nga ekintu omuntu ky’aba alonzeewo oba emu ku nkola 
z’okwegadanga. Ebyaddirira byeyogerera byokka. 


Obulwadde obwekuusa ku bisiyaga obuyitbwa "Gay Bowel Syndrome" 
bwazuulwa ne buwandiikibwa mu bitabo by’obusawo n’oluvannyuma 
Siliimu (AIDS) eyakola amawulire n’engeri gy’alina akakwate akaamaanyi 
n’ebisiyaga yakakasibwa. Nga wayise akaseera katono ekizibu kya AIDS 
kyasindiikirizibwa wabweru w’ekisaawe ky’eby’obusawo n’amateeka 
agafuga engeri obulwadde obusaasaana gye bulina okukwatibwamu. 
Yafuuka nsonga ya byabufuzi, era abaseesa mu bisiyaga beeyongera 
amaanyi mu byobufuzi ne batuuka ku ddaala erisobola okutiisatiisa abali 
mu wofiisi n’abali mu byobufuzi n’okufuna obuwagizi mu mawulire, 
ebyakatemba n’ennyimba ne mu bannaddini. Mu kifo kya AIDS 
okukugirwa, yasaasaana ne mu bantu abafuna omusaayi, n’abakozesa 
ebiragalalagala, n’abaana abali mu nnabaana, n’abantu abakozesa 
abakyala abangi n’abalala ne mu kusiigibwa obulwadde mu butanwa. 
Yafuuka ndwadde ya nsi yonna esaasaanira ku misinde egyayiriyiri. 
Omulwadde wa AIDS tumugamba nti tulumirwa wamu era tulina 
obusaasizi gy’ali era ne tusuubira nti ajja kuweweezebwa eddagala 
erisinga obulungi eririwo n’obujjanjabi bw’abasawo. Eri abo abatannafuna 
bulwadde tubakubiriza okukozesa enkola y’okwekuuma obulwadde. 
Okwekuma kuno tekuyita mu kukozesa bupiira (kondomu), kubanga teri 
kwegadanga kutalina buzibu. Kwekuuma okutuusa okufumbirwa oba 
okuwasa, na kubeera mwesigwa eri munno nga oli mufumbo. 


Okukubaganya ebirowoozo ku bisiyaga kwamutawaana nnyo. Bagamba 
bwe bati “Beera ky’oli era tekikukwasa nsonyi”. Abavubuka bangi 
abatabuusabuusa baatandika okugezesa, okuvumbula kiki ddala kyebali. 
Okumala okukkiriza ke kakwakkulizo akaliko, era kati abaseesa mu nsi za 
Scandnavia' bagezaako okukendeeza ku myaka gy‘okukkiriza gikke 
gituuke ku myaka ena. Olunaku Iw’ebisiyaga oluyitibwa ‘Gay Pride Day’ 
lukuzibwa buli mwaka mu California era ebikujjuko biragibwa mu 
mawulire ag’empapula n’ebiweerezebwa ku mpewo. Omwezi gw’ebisiyaga 
‘Gay Pride Month' mu masomera agamu gwatandikibwawo okuggyawo 
okusosola n’okutwala abalala obubi, era amaka agaabasajja ababiri oba 
abakazi ababiri galeetebwa nga nago amaka agayinza okudda mu kifo 
ky‘amaka agaliwo kati. Ebiseera si byewala ebiyise, sayansi yatandika 
okunoonyereza ku kuba nga kisoboka okubaawo engeri y’obutonde oba 
eyensikiragano ey’omuntu okuba nga akozesa bisiyaga. Ffe Abasiraamu 
ebyo tebitukwatako, era gye tuli ensonga bwetyo bweri nnyangu. 


Si ffe tuteekawo eddiini yaffe, wabula tufuna nfune era ne tugigondera. 
Tetulina kye tuyinza kukakaatika ku muntu, wabula ku ffe Kulaane 
n’ensomesa ya nnabbi Muhammadi binnyonnyola bulungi era mu 
bulambulukufu bivumirira omuze gw’ebisiyaga. Oba bwotyo bwe 


! Ensi zino ziri mu bukiikakkono bwa Bulaaya nga mulimu Norway, Sweden, Denmark, 
Finland ne Iceland - Muvvuunuzi. 


watondebwa oba si bwotyo, oba obusiyazi wasikira busikire oba nedda, 
okuwulira muli kw’owulira n’‘obwagazi bw’olina tebirina kusalawo ngeri 
gy’olina kweyisaamu. Oyinza okuba nga owulira ofa okukola ekintu (ka 
kibe kusiyaga oba kwegatta na bakazi bangi n’omukazi owebbali atali 
mukyala wo oba okunywa omwenge oba okuwulira ekikuwaga okukola 
ekikolwa ekyobukambwe oba okwagala okubba ekintu kyonna ekitali 
kikyo), ky’owulira muli tekirina kuba nga ky’ekyo ky’okola. "Si kituufu eri 
Omukkiriza yenna omusajja oba omukazi, Katonda ne Omubaka we bwe 
baba nga basazeewo ekintu kyonna, okubeera n’okwesiimira mu nsonga 
zaabwe. Oyo yenna ajeemera Katonda ne Omubaka we, ddala aba abuze 
olubula olweyolefu.” (33:36). 


Buli muntu alina ekintu kye yasikira ekitaliiko awakanya yenna nga era 
abantu bwe baba tebakirina tebaba bantu: kiyitibwa “ekisikirwa 
eky’okusobola okwefuga”! 


(3) OKUTTA OKW’OKUSAASIRA (EUTHANASIA’) 


Okutta okw’okusaasira kwakkirizibwa mu mateeka mu Holland. 
Baakukubira akalulu akeekikungo mu mawanga ga America abiri naye ne 
kuwangulwa. Abakuseesaamu bagenda beeyongera obunyiikivu. Sso nga 
Obusiraamu bulina endaba ennambulukufu ku kutta okw’okusaasira. 


OBULAMU BW’‘OMUNTU 


Obutukuvu bw’obulamu bw’omuntu kintu ekyasalibwawo Katonda nga ne 
Moses, Yesu ne Muhammadi tebannazaalibwa. Nga ayogera ku Haabiil 
okutemulwa muganda we Qabiil (nga bombi batabani ba Adamu), 
Katonda agamba mu Kulaane bwati: "Olw’ekikolobero ky’oyo, twalifuula 
tteeka ku Bazzukulu ba Yisirayiri nti omuntu bw’atemula omulala atalina 
gw’asse wadde okuba nga akubidde obwakkondo ku nsi, aba nga asse 
abantu bonna. Ate ataasa obulamu bw’omuntu aba nga ataasizza 
obulamu bw’abantu bonna. Mazima Ababaka baffe baabajjira 
n‘obunnyonnyofu (ebyamagero), naye oluvannyuma bangi ku bantu, bwe 
baava awo, baayonoonera mu nsi ne basukka we baalina okukoma!" 
(Kulaane 5:32). Kulaane era egamba nti: "Era temutemulanga omuntu 
oyo Katonda gwe yagaana (okutta) awatali nsonga ekkirizibwa mu 
Mateeka (g’Eddiini)" (Kulaane 6:151 ne 17:33). Shari'a yagenda mu 
maaso n’okulambika ennyo embeera okutta mwe kukkirizibwa ky’ekimu 
mu lutalo oba mu biseera by’emirembe (nga ekitundu mu mateeka 
agafuga ebibonerezo), nga ereeta ebintu ebiwera ebirina 


* Okutta omulwadde atasuubirwa kuwona oba azirise enzirika etemusobozesa kudda ngulu 
mu ngeri eteriimu kulumya — bya muvvunuzi. 


okwegenderezebwa n’okukolebwa nga okutta tekunnasalibwawo 
olw’okugezaako okulaba nga si kwajjenjeero. 


ABAFFE WALIYO EDDEMBE LY’OKWETTA? 


Si mu Busiraamu. Okuva iwe tuteetonda ffekka si ffe tufuga emibiri 
gyaffe. Gyatukwasibwa bukwasibwa tugirabirire, tujoole era tugikuume 
bulungi. Katonda Ye nnannyini bulamu era abuwa abantu era eddembe 
Lye mu kuwa obulamu n‘okubutwala tebirina kutyoboolwa. Okugezaako 
okwetta bumenyi bw’amateeka mu Busiraamu era kyonoono kinene 
nnyo. Kulaane egamba nti: "Era temwettanga (oba okumalawo obulamu 
bwammwe). Katonda abasaasira olubeerera.” (Kulaane 4:29). Okulabula 
abantu obutagezaako kwetta nnabbi Muhammadi yagamba bwati: 


"Oyo yenna eyetta n’ekyuma ajja kusitula ekyuma ekyo mu muliro 
olubeerera. Oyo yenna anywa obutwa ne yetta ajja kuba nga anywa 
obutwa mu muliro olubeerera. Oyo yenna abuuka ku lusozi n’agwa ajja 
kuba nga abuuka nga bw’agwa wansi mu muliro olubeerera." 


EUTHANASIA - OKUTTA OKWOKUSAASIRA 


Shari'a yassaawo olukalala era n‘ennyonnyola ebintu omukkirizibwa 
okuggyawo obulamu (nga kuno kujjuluia ku tteeka ery‘obutukuvu 
bw’obulamu bw’omuntu), era nga ku lukalala luno tekuli kutta kwa 
kusaasira oba okukukkiriza. 


Obulamu bw’omuntu bwokka kintu kyamuwendo ekirina okussibwamu 
ekitiibwa, awatali kufa ku mbeera ndala. Endowooza y’obulamu obutalina 
kuwangaalwa teriiyo mu Busiraamu. Okukkiriza okuggyawo obulamu 
okuwona okubonaabona (obulumi) tekiriimu mu Busiraamu. Nnabbi 
Muhammadi yasomesa bwati: “Mu biseera ebyedda, eriyo omusajja 
eyalina ebizibu ebyamumalako obugumiikiriza, bwatyo kwe kukwata 
ekiso n'asala ekisekeseke n’avaamu omusaayi okutuusa Iwe yafa. 
Katonda kwe kugamba nti: ‘Omuddu wange ayanguyirizza enkomerero 
ye, bwentyo mummye Ejjana.’ ” Mu lutalo olumu Omusiraamu yattibwa, 
basswahaba bannaabi ne babeera nga bamutendereza olw‘obuzira bwe 
yayolesa n’obukugu mu kulwana. Naye ekyabeewuunyisa, ye nnabbi 
okugamba nti: “Obuddo bw’oyo muliro.” Bwe baabuuliriza baakisanga 
nga omusajja yafuna ebiwundu ebyamaanyi kye yakola kwe kuteeka 
ekikwatibwako eky’ekitala kye ku ttaka ne yeetunga ku kitala bwatyo ne 
yetta. Amateeka g’Ekisiraamu Agempisa z’'Ekisawo agaakakasibwa 
olukiiko Ilw’ensi yonna olwasooka ku by’ekisawo eby’ekisiraamu (Islamic 
Organization of Medical Sciences, Kuwait, 1981, olup.65) mulimu bino: 
"Okutta okw‘okusaasira, nga bwekiri mu kwetta, tekulina buwagizi 
bwonna okuggyako mu ndowooza ey’ekikaafiiri ekkiriza nti obulamu 
bwaffe ku nsi bwe bumala tewali kiddirira. Okutta olw’obulumi awatali 
ssuubi lya kuwona bulwadde nakyo si kituufu, kubanga teri bulumi bwa 


muntu obutasobola kuwangulwa nga kuyita mu kukozesa eddagala oba 
okulongoosa okusaanidde...". 


Waliwo oludda olulala ku ky’obulumi n’okubonaabona. Obugumiikiriza 
n’okuguma bintu ebitwalibwa nga bikulu nnyo mu Busiraamu. "Abo 
bokka abagumiikiriza be bajja okusasulwa empeera zaabwe (mu bungi) 
awatali kubalirira.” (Kulaane 39:10). "Era ogumiikirize ku ekyo (ekibi) 
kyonna ekiba kikutuuseeko. Ddala ebyo biri mu biragiro ebisinga 
obukulu.” (Kulaane 31:17). Nnabbi Muhammadi yasomesa bwati 
“Omukkiriza bw’afuna obulumi, okutuusa n’akaggwa obuggwa akaba 
kamufumise oba okusingawo, Katonda amusonyiwa ebyonoono bye, era 
ebyonoono bye bikunkumuka nga omuti bwe gukunkumula ebikoola 
byagwo.” 


Amakubo agaziyiza oba okukendeeza obulumi bwe gaggwaayo, oludda 
luno olw’omwoyo luyinza okuleetebwa okuyamba omulwadde akkiriza nti 
okukkiriza n‘okugumira obulumi obutayinza kwewalika kuba kujja 
kumuyamba ku nkomerero, nga bwe bulamu obwaddala era 
obw’okusigalawo olubeerera. Ku muntu atakkiriza nkomerero kino 
kiwulikika nga omutali kanigguusa, naye ku oyo akkiriza, awatali 
kubuusabuusa okutta kw’‘okusaasira temuli kanigguusa. 


ENSONGA EY’EBYENSIMBI 


Waliwo okukkiriziganya nti ensaasaanya ku kubeezaawo omuntu alwadde 
obulwadde obutawona n’abawusse olw’obukadde yeeyongera kinene, nga 
kino kituusa n’ebibiina by’abantu ebimu okuva ku ndowooza eyogera ku 
“ddembe ly’okufa” okudda ku kya “obuvunaanyizibwa okufa”. Bagamba 
mbu masiini y’omuntu bw’ewangaala n’esukka ebbanga ly’ebeereramu 
n’omugaso eba efuuse mugugu ogutakkirizika ku muzingo gw’ekitundu, 
era eba erina okusuulibwa, nga kino kikolebwa mangu okusinga 
okugireka okusebengerera empola (Jacques Atalli: La medicine en 
accusation — mu kitabo kya Michel Solomon 'L' avenir de la vie’, Coll. Les 
visages de L'avenir. Ed. Seghers, Paris, 1981, emiko 273-275). 


Endowooza bweti nnenyi nnyo mu Busiraamu. Obukulu bw’ebintu 
businga emiwendo egibigula. Okulabirira omunafu, omukadde n/atalina 
mwasirizi kintu kyamuwendo ku bwakyo abantu kye baagala okuwaako 
ebiseera, amaanyi ne ssente, era kino kitandikira ku bazadde b’omuntu 
bennyini “Katonda wo yalagira n‘akibakakasaako nti musinze Ye Yekka 
era n’‘abazadde bombi mubayise bulungi. Omu ku bo oba bombi bwe 
baba bakaddiye nga okyaliwo, togezangako n’ofulumya ekigambo kyonna 
ekiraga okubeekaanya, era tobakaayuukiranga, wabula bagambenga 
ebigambo ebigonvu (ebissaamu ekitiibwa). Beera mwetowaze gyebali 
obabudeebude (nga kino okikola) olw’okubasaasira, era ogambenga (nga 
obasabira) nti: ‘Katonda wange! Basaasire nga (nabo) bwe banjola nga 


ndi muto.’ ” (Kulaane 17:23-24). Olwokuba nga okulabirira okwo kintu 
ekirungi ekyalagirwa era ekisasulwa empeera okuva eri Katonda ku nsi 
kuno ne ku nkomerero, abakkiriza tebakitwala nga okuwola ebbanja 
wabula okusiga. Mu bantu abalowoolereza mu byokufuna era 
abatambuliza obulamu ku ddoola ebyekika kino tebirina makulu, naye 
ekyo tekiri bwekityo ku bitundu by’abantu abakkiriza abanoonya 
obulungi era abatya Katonda. 


Obusobozi bw’abantu sekkinnoomu bwe buba tebukyasobola kumala 
Kulabirira okwo okwetaagisa, okusinziira ku Busiraamu, obwo buba 
bufuuse buvunaanyizibwa bwa bantu bonna mu kitundu era ensoosowaza 
y’ebyensimbi eddamu okukyusibwa olwo ebintu ebyomugaso ne 
bikulembezebwa ku byamasanyu, era abantu essanyu erisinga ne 
balifuna mu kugoberera ebintu ebirungi okusinga okuliggya mu birala 
ebyokweraga. Nga kino tekinnaba ekyetaagisa awatali kubuusabuusa 
kwe kuddamu okutereeza empisa n’emyoyo gy’abantu b’omubitundu 
ebitasobola kutwala nkola eno. 


EMBEERA Z’EKISAWO 


Mu mbeera z’Obusiraamu eky‘okutta okw’okusaasira tekitera kubeerayo, 
era bwe kiba kiguddewo, kigobwa nga ekintu ekitakkirizibwa mu 
Busiraamu. Omulwadde aba alina okufuna obuyambi bwonna obusoboka 
mu kutebenkeza omwoyo gwe n’okusaasirwa okuva mu bantu be ne 
mikwano gye, nga mwe muli n’okumunyweza mu by’eddiini okuyinza 
okumuyamba. Omusawo naye alina okwetaba mu kino, era alina 
okuwaayo obujjanjabi obwetaagisa okukendeeza ku bulumi. Okusoberwa 
kuggyawo nga ekipimo ky’eddagala erikendeeza obulumi eririna 
okuweebwa omulwadde lisemberera oba ne lyenkana mu kigero n’eryo 
eriyinza okukozesebwa mu kutta omulwadde. Obuyiiya ku ludda 
lw‘omusawo buba bwetaagisa okwewala embeera bweti, naye ku ludda 
lw’eddiini kino kisinziira ku kigendererwa ky’omusawo: kutta oba 
kujjanjaba? Amateeka tegayinza kumanya kiri mu mutima naye 
okusinziira ku Busiraamu tekiyinza kuwona kulaba kwa Katonda Oyo 
okusinziira ku Kulaane “amanyi amaaso amakumpanya n’ebyo ebifuba 
bye bikweka." (Kulaane 40:19). Ebyonoono ebitatuukiriza bisaanyizo bya 
buzzi bwa musango obubonerezebwa mu mateeka biri bweru wa maanyi 
g'omulamuzi naye Katonda asigala nga abivunaana. 


Ekitabo The Islamic Code of Medical Ethics (1981 olup.67), kigamba bwe 
kiti: “Wabula mu kulwanirira obulamu bw’omulwadde, omusawo 
aweebwa amagezi okumanya w’alina okukoma n’atabuuka nsalo. Bwe 
kiba nga kikakafu okusinziira ku sayansi nti obulamu tebuyinza 
kuzzibwawo, olwo tekiba na mugaso okukuuma omulwadde nga assiza 
mu byuma n’amakubo ag’ekizira oba okukuuma omulwadde nga ali mu 
mbeera ey’okusannyazibwa mu bbalaafu oba amakubo amalala 


amagingirire. Mbeera ya bulamu omusawo gy’agezaako okubeezaawo sso 
si mbeera ya kufa. Mu ngeri yonna, omusawo takkirizibwa kukozesa 
makubo agamalawo obulamu bw’omulwadde”. 


Okunoonya obujjanjabibwa obulwadde tteeka mu Busiraamu, okusinziira 
ku hadiisi za nnabbi bbiri: “Baddu ba Katonda, munoonye okujjanjabibwa 
mu bulwadde bwonna, kubanga Katonda buli bulwadde yabuteerawo 
eddagala”, ne “Omubiri gwo nagwo gulina bye gukubanja.” Naye 
okujjanjaba bwe kuba tekukyalina ssuubi olwo kuba tekukyali kwatteeka. 
Kino kikola ku kulongoosa n’amakubo g’okukozesa eddagala, 
n’okusinziira ku bamanyi abasinga obungi, okukozesa ekyuma ekiyamba 
ebitundu okusigala nga bikola. Ebyetaago by’okuba omulamu ebyabulijjo 
ddembe lya buli muntu yenna omulamu era tebigwa mu kkoowe lya 
“kujjanjaba” byo bitwalibwa mu ngeri yanjawulo. Bino mwe muli: 
emmere n’ebyokunywa n’okulabirirwa okwabulijjo, era tebirina 
kuyimirizibwa ebbanga omulwadde ly’amala nga mulamu. 


OKWOGERAKO KATONO 


Okwogera ku kutta okw’okusaasira tekuyinza kukolebwa nga 
kwesambisiddwa endowooza eri emabega w’abantu abenjawulo. 
Abasiraamu abakkiririza mu Katonda ne mu Shari’a entukuvu 
eyabaweebwa, kyeraga bwerazi nti baba bajja kuba n’endowooza 
eyawukana ku ndaba z’abantu abatakkiririza mu Katonda, oba abo 
abakkiriza nti Katonda gy’ali naye ne bamuggyako obuyinza bwonna 
obutubuulira eky’okukola n’obutakola. Mu bitundu bingi eby’Abenzikiriza 
Eyeekikristo olwaleero eky’okwawula kkanisa ku gqwanga 
kisindiikirizibwa okutegeeza okuggya Katonda mu nsonga z’abantu wadde 
nga si ze zimu. 


Ebyazuuka mu nkola y’okutta okw’okusaasira mu biseera bya 
Bugirimaani ey’Abanaazi ku ntandikwa y’ekyasa kino abamu ku ffe 
byatuleka tuzibuse amaaso. Enkola eyo yakakasibwa n’etandikibwa era 
n’essibwa mu nkola abamu ku baali mu by’obusawo ab’amadaala 
agaawaggulu mu kutegeera n’eddaala ly’okukola emirimu. Endowooza ya 
“obulamu obutakyalina mugaso kuwangaalwa” kasita yakkirizibwa 
n’ewagirwa omusingi gwali gumaze okusimibwa ogw’ebyo ebyasalibwawo 
ebyamala ne bivaamu ebikolobero ebyaddirira. Nga wayise emyaka 
amakumi ataano, abaseesa mu nkola y’okutta okw’okusaasira bazzeemu 
okwekunga buto mu Netherlands nga ekigendererwa kyabwe 
kugisaasaanya mu Bulaaya ne America. Ababawakanya babuuza wwa 
okukkiriza okutali kukake gye kuva ku mulawadde ali mu mbeera 
y’okwetamwa okwamaanyi, ate nga aba ateekeddwa okuba nga ku kino 
agasseeko okuwulira muli nga obulwadde bwe buzitoowerezza abantu mu 
mutwe ne mu byensimbi. Okukkiriza kw’abantu be nakwo kuyinza okuva 
ku migaso bo gye bafuna mu kufa kw’omulwadde. Waliwo olutalo weeluli 


era n’ebivaamu birindirirwa okulabibwa; naye kino kizibu ekyewalibwa 
mu Busiraamu olw’amaanyi g’eddiini agalengera ewala era 
agatayuugayuuga. 


(4) JIHAADI 


Ekigambo kino kizze kikozesebwa nnyo mu mawulire emyaka mingi 
egiyise, nga kireetebwa butereevu oba mu ngeri eteri nnambulukufu, 
okutegeeza olutalo olutukuvu. Naye nga ekituufu kiri nti ekigambo 
“olutalo olutukuvu” kyayiiyizibwa mu Bulaaya mu biseera by’entalo 
Z'Omusaalaba, okutegeeza okulwanyisa Abasiraamu. Tekirina kikyenkana 
mu bigambo by’Obusiraamu, naye nga ekitaliimu kubuusabuusa jihaadi si 
kye kikivvuunula. 


Ekigambo Jihaadi kitegeeza kulafuubana. Mu makulu gaakyo 
agasookerwako kintu kyamunda mu muntu, okuwonya omwoyo ebikolwa 
ebigunyoomesa n’okuguwonya okugendera ku bwagazi bwagwo, 
n’okukola obutaweera n’obutaggwaamu maanyi mu kkubo ly’okufuna 
eddaala eryawaggulu mu mpisa. Okuva Obusiraamu |we butakoma ku 
nsalo za muntu wabula nga bweyongerayo ne butunula ku bulungi 
bw’abantu D’omukitundu n’obuntu bwonna okutwalira awamu, omuntu 
tayinza kubeera nga yeetereeza yekka nga tatwaliddeemu bantu ba 
kitundu mw‘awangaalira n’ensi yonna okutwalira awamu, bwetyo Kulaane 
ky’eva eragira eggwanga ly’Obusiraamu “okulagira okukola obulungi 
n’okuziyiza okukola obubi." (3:104) Buno si buvunaanyizibwa bwa 
Basiraamu bokka naye kikwata ku bantu bonna abo, okusinziira ku 
Kulaane, abasigire ba Katonda ku nsi. Wabula Abasiraamu tebayinza 
kubudduka abalala ne bwe bakikola. Amakubo ga kino okukituukiriza 
gaawukana, era mu nsi y‘akakyo kano gazingiramu amateeka, 
enkolagana y‘amawanga agenjawulo, amakubo g’okutabaganya, 
ebyenfuna, n’ebyobufuzi. Naye Obusiraamu tebugaana kukozesa lyanyi 
okuggyawo obukyamu, bwe waba tewali kkubo ddala erisobola 
okukozesebwa okuggyawo obukyamu obwo. Kulaane y’eyasooka 
okwogera ku musingi gw’ebyokwerinda ebyawamu n’okukolera awamu 
okukomya obulumbaganyi, waakiri mu bigambo, nga bwe birabikira mu 
Bbago ly’‘Amawanga Amagatte".. mubitabaganyenga (ebibinja ebibiri 
ebirwanagana), naye ekimu bwe kiba kigaanye ne kisigala nga 
kirumbagana ekirala, mulwanyise ekyo ekirumbaganye okutuusa Iwe 
kinadda ku Kiragiro kya Katonda." (49:9) 


N’‘olwekyo okulwana kitundu butundu ku Jihaadi naye si ye Jihaadi yonna. 
Ekyo nnabbi Muhammadi kye yakalaatiriza basswahaba be bwe baali 
baakava mu lutalo, n’‘abagamba bwati: “Olwaleero tukomyewo okuva mu 
jihaadi entono (olutalo) okwolekera Jihaadi ennene (okwefuga 
n‘okwetereeza).” 


Jihaadi si kulangirira lutalo ku ddiini ndala era awatali kubuusabuusa si 
ku Benzikiriza Eyeekikristo oba Obuyawudi nga amawulire 
n’ebiweerezebwa ku mpewo ne bannabyabufuzi abamu bwe baagala 
kitwalibwe. Obusiraamu tebulwanyisa ddiini ndala. Abasiraamu babala 
Abenzikiriza Eyeekikristo n‘Abayawudi nga bannaabwe abaasikira ennono 
za Bulayimu, mu kusinza Katonda Omu n’okugoberera ennono ya 
Bulayimu. 


Ebisaanyizo ebituusisa olutalo okuyitibwa “olutalo olutuufu” mu 
Busiraamu byakooneddwako, awamu n’enneeyisa n’empisa ebirina 
okugobererwa. Ennwana ey’omulembe guno tegoberera musingi gwa 
mpisa ezo; n’olw’ekyo, olutalo lulina okusikizibwa amakubo agamu 
ag’okugonjoola obutakkiriziganya. Endowooza y’abantu baabulijjo 
erunnamiziddwa, esomeseddwa obulungi era etayuugayuuga eyinza 
okutuula ku nfeete era n’ekkakkanya endowooza ekkiririza mu ntalo. 


Ekisumuluzo kwe kwekuba mu kifuba. Nga okusonyiwa bwe kukola 
ekinene mu nkolagana wakati w’abantu, bwe kityo kisoboka mu 
nkolagana y’amawanga kasita obwenkanya, sso si maanyi, bwe bubeera 
nga ye mulamuzi asembayo. 


Tulina okukkiriza omulundi omulala, olw‘okwagala okubeera abeesimbu, 
nti mu byafaayo, abantu ab’enzikiriza ezenjawulo nga mw’otwalidde 
Abasiraamu, Abenzikiriza Eyeekikristo, Abayawudi n’abalala, obwesimbu 
buzze bubabulamu mu kugoberera ebintu eddiini ezo bye zitwala nga 
bikulu ebyomuwendo n’emisingi kwe zitambuliza ensonga zaazo. 


Ffenna twakola ensobi, era ffenna tukyazikola. Abasiraamu nabo kino 
kibazingiramu, era ebiseera bingi eddiini yakozesebwa bannaakyemalira 
oba n’etyoboolwa abantu baabulijjo abatalina kye bamanyi. 


Kino si nsobi ya ddiini, naye kiraga butya obuntu bwe buli mu bwetaavu 
bw’okufuna okuyigirizibwa okusingako obulungi, okufaayo ku kitiibwa 
ky’omuntu okuwangaalako ekiseera, eddembe ly’obuntu, n’okunoonya 
obwenkanya n’amaanyi gonna, ne bwe kiba nga kyetaagisa kutangira 
mululu gw’ebyobufuzi n’ebyenfuna. 


(5) Empisa Z’obusawo mu Bulamu 


Ekitundu kino kyogera ku bintu ebimu ebizze biba ku mwanjo mu 
kisaawe ky’empisa ezirina okukozesebwa mu by’obulamu, era nga 
mubaddemu okukkaanya kw’abamanyi mu Busiraamu. 


I) Ensonga Ezikwata ku Kuzaala 
A- Okufuna Embuto 
Okweziyiza Okufuna Olubuto 


Obusiraamu bukkiriza okuziyiza olubuto ebbanga lye kumala nga 
tekukosa butonde ne kutuuka okulemesa obufumbo okutuukiriza 
omulimu gwabwo ogw’okuzaala abaana. Okuva mu biseera bya nnabbi 
okuziyiza embuto kwali kukolebwa, naye yakirambika nti kulina 
kukolebwa nga waliwo okukkiriziganya wakati w’abafumbo bombi 
(omusajja n’omukazi). 


Okutwalira awamu eggwanga ly’Obusiraamu Jikubirizibwa okuzaala 
n’okwala, naye Muhammadi essira yalissa nnyo ku mutindo sso si 
muwendo gwokka. Ebimu ku bigambo bye eby’obwannabbi byali: “Wajja 
kujja olunaku amawanga amalala Iwe galibagwako ekiyiifuyiifu abayala 
kye bagwa ku bbakuli y’emmere.” Bwe yabuuzibwa oba kino kiriva ku 
butono bwabwe yaddamu nti “Nedda. Olunaku olwo mujja kubeera bangi 
nnyo, naye nga (mu mutindo) muli nga ebyovu ebitengejjera ku 
mukoka.” 


Mu byafaayo by’Obusiraamu abataputa amateeka bakkiriza 
okuteekateeka amaka olw’ensonga eziwera: embeera y’obulamu 
bw'omuntu, embeera y’ebyenfuna, embeera y’empangaala y‘abantu, 
n’ebirala, okutuuka ne ku kukuuma obulungi bw’omubiri gw’omukyala. 
Amakubo ageebiti ebibiri mu kuziyiza embuto ag’obutonde n’‘ag’ekisawo 
gakkirizibwa, kasita ekkubo liba nga terivaako mitawaana era nga 
terikola nga ddagala eriggyamu olubuto. Okuteekateeka amaka kulina 
kuba nga kwa kyesiimire eri amaka agenjawulo awatali kukakibwa oba 
kunyigirizibwa. Ensi ezitwala enkola ey’okukugira okweyongera 
kw’abantu ziyinza okukozesa pokopoko w’ebyenjigiriza okulaba nga 
tekinologiya w’okuziyiza embuto afunika mangu, naye okusalawo kuba 
kulina kukolebwa bafumbo be kikwatako. 


Okwekengera enteekateeka amawanga ga Bulaaya ze gakolera 
Amawanga Agakyakula kwayogeddwako dda emabega. Waliwo 
okumanya okuli mu bantu ku “lutalo lw’omuwendo gw’abantu” 
olugezaako okuggyako abantu amaanyi ge bandikozesezza olw’obungi 
bw’omuwendo gwabwe oba mu bitundu ebimu okukendeeza ababadde 
abangi okubafuula abatono. Waliwo n’ekyeraliikiriza ku bintu ebiziyiza 
okufuna embuto ebyagaanibwa okukozesebwa mu nsi mwe bisibuka 
(Bulaaya) naye mu kiseera ky’ekimu ne biweerezebwa mu bungi mu 
mawanga g’Abasiraamu n’Amawanga Agakyakula, nga kino kireeta 
obweraliikirivu ku mutindo gw’obulamu. Mu kiseera ky’ekimu okwongera 
ku nsimbi ezisigibwa mu kukulaakulanya ebikozesebwa n’obwetaavu 
bwokuwa Amawanga Agakyakula tekinologiya eyeetaagisa okuva mu 
Bulaaya tebinnaba kufiibwako. 


Okuyonsa 
Okuyonsa kulina ekifo kyamaanyi nnyo mu Busiraamu. Nga ekkubo mu 
kuteekateeka amaka si kkubo eryesigika eriyinza okulagirirwa amaka 


agamu ku gamu; naye kibalirirwa nti ku musingi gw’ekibinja ky’abantu 
(nga obatwalidde wamu) ekkubo lino lirina amaanyi ag’okuziyiza embuto 
okusinga amakubo gonna nga ogagasse wamu, nga kino okipimira ku 
kukka kwa supiidi abakazi mu kitundu abayonsa kwe bazaalira. Kulaane 
eyogera ku kuyonsa era n’ewa amagezi nti okuyonsa mu butonde 
kwandimaze emyaka ebiri. Wabula mu Busiraamu okuyonsa kuneneko 
okusinga ku kuwa omwana ekiriisa (oba ekkubo ly’okuteekateeka 
amaka). Kintu “kyamuwendo” era lujegere olwenjawulo, ekifunyisa 
n’omukazi ayonsa ekifo n’omukazi atali maama w’omuntu bw’ayonsa 
omwana afuna eddaala eryenjawulo mu mateeka g’Obusiraamu 
eriyitibwa “obuzadde obuva ku kuyonsa”, era Maama ono ayitibwa 
“maama mu kuyonsa” ow’omwana. Okulaga obukulu bwakwo, 
“obwamaama obw’okuyonsa” buweebwa eddaala erya maama yennyini 
mu gamu ku mateeka agakwata ku bufumbo. Kino kiviirako abaana 
maama oyo b’azaala okubalibwa nga “abooluganda mu kuyonsa 
(babbeere)” ab’‘omwana eyayonsebwako, era nga takkirizibwa kubawasa 
oba kubafumbirwa. 


Akuuma Akayingizibwa mu Nnabaana (Akaweta) 


Akuuma ako bwe kaba nga kaleeta olubuto okuvaamu ako kaba 
tekakkirizibwa. Wabula omulimu gwako gwannyonnyolwa okuba nga 
kakozesebwa ku musingi ogw’okuziyiza omwana okwetondeka mu 
nnabaana. Obuuma obuliwo kati bulina waaya za kkopa ezivaako 
amasannyalaze agatta obulamu obuliikirizibwa amagi agavaamu abaana, 
oba bukola omubisi ogwongeza ku mazzi aganaanuuka ne gagaana 
obulamu obuzaala okuyingira mu nnabaana. Ebintu bino byombi 
ebiteekebwa mu kuuma biri mu bintu ebiziyiza okufuna olubuto naye si 
mu kuggyamu lubuto. Kino kyakakasibwa ebyafulumizibwa Ekibiina 
ky’Ensi yonna Ekyebyobulamu (Worid Health Organization). 


Okuggyamu olubuto 


Mu bitundu by’Abasiraamu tewali baseesa ky’ekimu “abawagira obulamu” 
oba “abawagira okwesalirawo”, nga buli bamu balwanyisa bannaabwe 
nga bwekiri mu America kati. Obusiraamu butwala okuggyamu olubuto 
mu ngeri yanjawulo nnyo ku kuziyiza olubuto, okuva okuggyamu olubuto 
Iwe kulimu okumalawo obulamu bw’omuntu. Ekibuuzo ekitera 
okubuuzibwa ky’ekyokuba nga ebigambo “obulamu bw’omuntu” 
bizingiramu obulamu bw’ekyana ekiri mu lubuto. Okusinziira ku ntaputa 
y‘amateeka g’Obusiraamu kigenderamu. Obusiraamu buwa omwana ali 
munda eddaala lya “zimma atejjudde”. Zimma kitegeeza okubalibwa mu 
mateeka okwo okuwa eddembe n’obuvunaanyizibwa, era zimma 
y’omwana ali munda tejjudde kuba omwana oyo aba alina by’abanja 
naye nga talina buvunaanyizibwa. Ebimu ku by’abanja bye bino: 


A ! 


(a) Omusajja bw’afa nga mukyala we ali lubuto, amateeka g’okusika 
gabala omwana ali munda nga agabana ku byobusika kasita azaalibwa 
nga mulamu. Abagabana abalala bafuna emigabo gyabwe okusinziira ku 
migabo egibaweebwa mu mateeka, naye kino kikolebwa luvannyuma Iwa 
mugabo gwa mwana atannazaalibwa okuggyibwako ne guteekebwa ku 
bbali okulinda omwana okuzaalibwa. 


(b) Olubuto bwe luvaamu ku mutendera gwonna naye omwana n’alaga 
obubonero bw’okuba nga abadde mulamu okugeza okukolola oba 
okwenyeenya oluvannyuma omwana n’afa, omwana oyo aba alina 
okufuna omugabo gwe mu byobusika mu mateeka okuva ku muntu 
yenna eyafa nga omukazi amaze okufuna olubuto. Omwana bw'amala 
okufa, ekyo ky’abadde ow’okugabana kigabanyizibwa mu bantu be 
okusinziira ku migabo gya buli muntu amusikira. 


(c) Omukazi bw’azza omusango ne bamusalira ekibonerezo ky’okufa naye 
n’asangibwa nga alina olubuto, alindirizibwa n'amala okuzaala era 
n’alabirira omwana n’atuuka okuva ku mabeere olwo ekibonerezo ne 
kituukirizibwa. Kino kikolebwa awatali kufa ku bbanga olubuto lye luba 
lunaamala, ne bwe luba lutandika butandisi, ne kiraga nti omwana alina 
eddembe okuviira ddaia ku ntandikwa. Kino kirina okukolebwa ky’ekimu 
omwana tali mu mateeka, ekiraga nti n‘omwana azaalibwa wabweru 
w'obufumbo alina eddembe okubeera omulamu. Ebibiina byonna 
ebitaputa amateeka n’ebirala bikkiriziganya ku nsonga eno. 


Waliwo ne ssente eziweebwayo nga omutango gw’okuggyamu olubuto ne 
bwe kiba nga si kigenderere. Kino kiyitibwa “ghorra”. Singa 
obulumbaganyi oba ekikolwa kyonna ekigenderere kiviirako olubuto 
okuvaamu, kkooti nayo ewa ekibonerezo ekisaanidde. 


Ekibuuzo ky’entandikwa y’obulamu kizze kikubaganyizibwako ebirowoozo 
okuviira ddala emabega eyo, okuva okukkiriza okuggyamu olubuto Iwe 
kwali kwetooloolera ku bulamu okubeeramu (abamu ku bamanyi abedda 
bakkiriza okuggyamu olubuto olutannaweza myezi ena, abalala nga 
tewannayita wiiki musanvu ku lubuto, nga kino bakijja ku kulowooza nti 
obulamu buba tebunnatandika mu mwana ali munda.) Ebyasa nga kkumi 
ebiyise, omumanyi omwatiikirivu Al-Ghazali yalambika bulungi ekiseera 
eky’obulamu obutategeerekeka, nga ekiseera tekinnatandika maama 
ky’awuliriramu nga ali mu mbeera nnabaana mw’abeereramu n’obulamu. 
Enkunnaana z’abamanyi abataputa amateeka ezizze zibaawo mu biseera 
si byewala zaayogera ku nsonga eyo nga abamanyi bano balowoozezza 
ne ku tekinologiya owoomulembe, ne basalawo nti omutendera omuntu 
mw'abeerera omulamu oguyinza okutwalibwa nga entandikwa y’obulamu 
gulina okutuukiriza ebisaanyizo bino BYONNA: (1) (ekiri munda) kirina 
okuba nga kyawufu era ekimanyiddwa obulungi; (2) kirina okulaga 
ebitendo ebikulu eby’obulamu: okukula; (3) okukula kuno bwe kuba 


tekuyingiriddwa, kuba kujja kutuuka ku mitendera egiddako egy’obulamu 
nga bwe tugimanyi; (4) kirina ebintu mu nkula yaakyo ebitera okubeera 
ku bayitibwa abantu, era nga muntu eyeeyawudde;, ne (5) 
tekikulembeddwa mutendera mulala ogugatta ebina ebikulembedde. 
Ekirabika obulabisi bino byogera ku mbeera ya kuliikiriza ggi lya mukazi. 


Wabula okuggyamu olubuto kukkirizibwa singa olubuto okusigalamu 
kiyinza okuba ekyobulabe eri maama. Shari'a ebala maama okubeera 
omulandira ate omwana okubeera endokwa; omwana alina okuweebwayo 
nga ennunuzi singa kino kiba tekyebeereka okutaasa maama. Waliwo 
embeera egaziya okukkirizibwa okuggyamu olubuto kuno ne kutwaliramu 
embeera ez’okuzaala obubi ennyo n’obulwadde bwa nnabaana 
ebitakkiriza bulamu kusigala nga bulungi singa kino kiba kikoleddwa nga 
olubuto terunnaweza myezi ena. 


Okukomya omuntu okuzaala 


Okuggyako nga kikoleddwa olwensonga ennambulukufu ey’eby’ekisawo 
okulongoosa okwekika kino kuba tekukkirizibwa. Wabula okukomya 
kukkirizibwa abakazi abalina abaana abangi era nga basemberera 
ekiseera kyabwe eky’okukoma okuzaala. Abafumbo bombi (omusajja ne 
mukazi we) bateekwa okukkiriza nga beesiimidde era nga bategeera 
ekigenda mu maaso, nga tebaweereddwa kisuubizo eky’okukyusa 
embeera singa bakyusa ekirowoozo mu maaso eyo. Tewateekeddwa 
kubeera nkola ekaka abantu okukomezebwa okuzaala era omusawo alina 
eddembe okugaana okulongoosa bw’aba nga tamatidde nti 
okukomezebwa okuzaala kiri mu bulungi bwa mulwadde. 


B- Okujjanjaba obugumba 
Okunoonya okufuna olubuto kiri mu mateeka era abantu bayinza 
okukozesa amakubo gonna agasoboka bwe gaba tegatyoboola Shari'a. 
Okufunyisa Olubuto mu Ngeri Eteri ya Butonde 


Kino kikkirizibwa mu ngeri emu yokka amazzi agazaala bwe gabeera aga 
bba w’omukyala (AIH). Amazzi agagabibwa abazirakisa (AID) gayinza 
obutakozesebwa kubanga okuzaala okukkirizibwa mu mateeka kwe kuba 
kuyise mu ndagaano y’obufumbo n’abantu abakola endagaano eyo 
(abafumbo ababiri). 


Okukuliza Omwana mu Cupa 


Tekinologiya ono, era amanyiddwa nga omwana w’omu cupa, akkirizibwa 
mu Busiraamu kasita kiba wakati w‘omwami ne mukyala we, ekitegeeza 
mu nsalo z’endagaano y’obufumbo. 


Endagaano y’obufumbo eno erina okuba nga ntuufu era nga ekyaliwo. 
Okuva okwawukana oba okufa kw’omu ku bafumbo Iwe kukomya 


aye 


endagaano y'obufumbo era nga olwo waba tewakyali mwami na mukyala, 
kitegeeza nti omukazi takkirizibwa kufuna lubuto nga akozesa amazi 
agazaala ag’oyo eyali bba agaba gaaterekebwa mu binnyogoza mu banka 
y’amazzi agazaala. Okuyingizaawo omuntu owookusatu atali mwami na 
mukyala we n’ababeera baatereka amazzi gaabwe agoobutonde 
tekukkirizibwa kubanga kuno kuba kuyingirira ndagaano y’obufumbo 
ekwata ku bafumbo ababiri. 


“Amazzi agebbali” oba “eggi eryebbali”, oba “olubuto olwebbaili” 
(okutereka olubuto !w’abafumbo) tebikkirizibwa. 


Obwamaama Obdukiikirira 


Obwamaama Odukiikirira, nga eno y’embeera omukazi w’akuumira 
omwana w’abafumbo abalala mu nabaana we, tekukkirizibwa ddala mu 
Busiraamu. Kino kivaako embeera y‘obwamaama odDwannamansasaana 
obw’obutonde n’obukulizza omwana mu lubuto sso nga wandibaddewo 
bumu. Era kiba kitegeeza kuba na iubuto ebweru w’endagaano 
y'obufumbo. Mu America, okuvuganya wakati wa bamaama ababiri (!) 
kuzze kuvaako ebizibu bingi mu mateeka. Endagaano esalawo omwana 
gy'alaga ne bw’anakolebwa awatali kubuusabuusa emalamu omwana 
akoobuntu engeri gy’ayisibwa nga ekyamaguzi. Ebivaamu biyinza 
okugenda ewala okuva omuntu omukazi nga gwe mulundi ogusoose mu 
byafaayo |w'afuna olubuto nga yeeyagalidde n’aluzaala n’ekigendererwa 
eky’okuwaayo omwana eri omuntu omulala. Okuva kino, ebiseera 
ebisinga, Iwe kikolebwa Iwa ssente ezisalibwawo nga omulimu 
tegunnakolebwa “obwamaama” kibukkakkanya okubuggya ku kintu 
“ekyomuwendo” okukifuula ekintu ekigulibwa ssente. Kino bwe kifuuka 
enkola etongozeddwa, ebirivaamu ebikwata ku lujegere oluyunga 
emirembe egyenjawulo bijja kuba bizibu ddala. 


II Okugaba Ebiyungo n’Okubisimbuliza 


Kulaane egamba nti: "n'oyo awonya obulamu bw’omuntu omu aba nga 
awonyezza obulamu bw’abantu Donna." Oboolyawo nga tewali 
kinnyonnyola kino kusinga enkola y’okutaasa obulamu nga kuyita mu 
kusimbuliza ebitundu ebiba biweereddwayo okudda mu kifo ky’ebitundu 
ebikulu ku muntu ebiba biremereddwa okukola. Wabula kino 
okutuukibwako amateeka g’Obusiraamu gaamala kutaganjulwa. 
Okusooka, okutyoboola omubiri gw’omuntu, ky’ekimu mulamu oba mufu, 
kikontana n’amateeka g‘Obdusiraamu. Ekiva mu ekyo kwe kuba nga 
okusala omubiri gw’‘omuntu awaayo ekitundu oba omulambo 
n’okuggyako ekitundu okukigaba, kyandibadde tekikkirizibwa, singa 
tekwali kukozesa mateeka abiri agasobola okugonjoola ekizibu kino. 
Erisooka ly’etteeka erigamba nti “Obwetaavu bukkirizisa ekintu 
ekyaziyizibwa.” Etteeka eryokubiri lye “okulondako ekisinga obutaba kibi 

ku bibi ebibiri singa byombi biba tebisoboka kwewalika.” Okuva okutaasa 
obulamu bw’omuntu Iwe buli obwetaavu obusinga mu buzito ku kukuuma 
ekitiibwa ky’omubiri gw‘omuntu agabye ebitundu oba obutatyoboola 
mulambo era okuva okutuusa ekisago ku mubiri gw’omuntu aba agabye 
ekitundu lwe kiri kibi ekitonoko bw‘okigerageranya n’okuleka omulwadde 
okufa, ekikolwa ky‘okugaba ekiyungo n’okusimbuliza kikkirizibwa. 
Abasawo balina okukakasa nti kino tekiggya kuteeka bulamu bwa muntu 
agaba ekiyungo mu katyabaga. Amateeka agakwata ku kukkiriza 
okutaliiko kukaka oba kunyigiriza kwonna galina okuteekebwa mu nkola 
nga agaba ekitundu (oba addirira mu luganda ku mufu) balaga okusiima 
ekikolebwa. 


Okusimbuliza Ebitundu Ebibeeramu Obusimu 


Kino kitandise okulaga essuubi mu kujjanjaba obulwadde obumu. 
Kikkirizibwa ebitundu ebiggyibwamu obusimu bwe bibeera ebitundu ebiri 
waggulu w’ensigo oba olubuto Iw‘omwana w’ensolo, oba olubuto oluba 
luvuddemu mu kiseera ky’ekimu omwana bw’afa enfa eyaabulijjo. 
Tekikkirizbwa okuwaayo omwana omulamu oba olubuto lw’omuntu 
olulamu olw’ekigendererwa ekyo. Mu kuggyamu olubuto okukkirizibwa 
(okugeza okutaasa obulamu bwa maama) omwana avuddemu ayinza 
okukozesebwa. 


Okukola abaana munda oba okuggyamu olubuto olw’ekigendererwa 
eky’okusimbuliza obusimu tekikkirizibwa. 


Omwana Ataliimu Bitundu By’Obwongo Ebimu 


Kino kiri ku mbeera ey’omwana azaalibwa nga tatuukiridde mu kawanga 
ke n’ebitundu ebirimu obwongo bwe biba tebiriimu. Ayinza okuzaalibwa 
nga mulamu, naye aba ajja kufa nga wayise akaseera akayinza 
okutwalako ennaku. Ebbanga ly’amala nga mulamu, tateekeddwa 
kukozesebdwa nga ensibuko y’ebitundu eby’okusimbuliza. Okukomya 
obulamu mu ngeri eteri ya butonde tekukkirizibwa. Ayinza okuteekebwa 
ku byuma okukuuma ebitundu bye nga biramu, okutuusa obwongo bwe 
bufa olwo ne kiba nga tekirina mutawaana okutwala ebitundu bye 
okubikozesa. 


Okusimbuliza Ebitundu Ebyekyama 


Tekikkirizibwa okusimbuliza ebitundu ebyekyama ebisobola okuzaala oba 
okukola amazzi agazaala n’okuvaamu amazzi g’ekisajja oba ebitundu 
by’omukazi ebikola amagi agasobola okuvaamu omuntu omulala, kuba 
kino kiba kijja kuvaako okutabula endyo n’okuzaala abaana abatavudde 
mu bufumbo obutuufu, okuva amazzi ago n’amagi bulijjo Iwe biba bijja 


okuba nga bya muntu abigabye sso si oyo abifunye. Ebitundu ebitazaala 
naye nga bikola bulungi tebizingirwa mu kugaana kuno, wabula ate 
tebigasa mu nkola y’ebyekisawo. 


HI Ekiyitibwa Okufa 


Ekiyitibwa akaseera k'okufa tekikwata ku byakisawo byokka okugeza we 
kiba kituukidde okuggyako ebyuma ebissa oba okusimbuliza ekiyungo 
ekikulu ekimu (okugeza omutima), naye era kikwata ne ku nsonga 
z'amateeka okugeza entandikwa y’okubala ekiseera namwandu ky‘alina 
okulinda oluvannyuma Iwa bba okufa nga tannakkirizibwa kuddamu 
kufumbirwa (emyezi ena n’ennaku ekkumi oba bw’abeera olubuto, 
okumala okuluzaala), n’okugaba emigabo gy’ebyobusika singa abantu 
babiri bagobereganye mu kufa. 


Enkiiko z’entaputa y’amateeka ezaatuula mu biseera ebitali byawala 
zakkiriza ennyinnyonnyola empya ey’okufa eyeesigamizibwa ku kufiira 
ddala okw’‘obwongo (nga mw’otwalidde n’ekitundu eky’emabega waabwo) 
ebitundu ebimu ebyomubiri ne bwe biba nga bikyakola okusinziira ku 
byuma kwe baba babitadde. Okunnyonnyola okupya kwasoboka nga 
kuyita mu mutendera gw’okugeraageranya ku ntaputa y’amateeka 
enkadde eyakkiriza endowooza ey’ekiwundu ekitasobozesa muntu 
kulama. Ebyasa bingi emabega, kyasalibwawo nti singa omuntu aba 
afumitiddwa ne kiviirako ebyenda okuyiika, kino kibalibwa nga ekiwundu 
ekitasobozesa muntu kulama wadde nga omuntu ayinza okuba nga 
akyasobola okunyeenya ebimu ku bitundu bye n’obubonero obulala 
obw’omuntu agenda okufa, ekiyitibwa “okusambagala kw’omuntu 
atemuddwa.” Singa omulumbaganyi omulala ajja n’amaliriza omuntu 
afumitiddwa n/afiira ddala, eky’okutemula kiteekebwa ku mulumbaganyi 
eyasoose, owookubiri n‘avunaanibwa naye si gwa kutta. Abantu abalina 
obwongo obufudde ebitundu byabwe ne bisigala nga bikyakola 
olw‘ebyuma ebibateereddwako baweebwa ekifo ky’omuntu attiddwa naye 
nga akyasambagala, olwokuba nga okudda kwe engulu kiba 
tekikyasoboka mu sayansi. N’olw‘ekyo tekuba kuzza musango singa 
ebyuma biggyibwako amasannyalaze, oba singa omutima (nga mubisi 
era ogutannayonooneka) guba gutwaliddwa okuguteeka mu mulwadde 
omulala owoomutima ogwonoonese nga tegukyasobola kuddawo. 


IV Okukyusa Obutonde 


Okukyusa Obutonde kwavaako okukubaganya ebirowoozo okuwanvu 

wakati w‘abamanyi Abasiraamu olw‘ebigambo ebiri mu Kulaane ebyogera 
ku “kukyusa ebitonde bya Katonda.” Okusinziira ku Kulaane, Sitaane bwe 
yamala okusendasenda Adamu ne Eva ne boonoona nga bayita mu kulya 

omuti ogwabagaanibwa, yayisibwa bubi nga erabye beenenyezza ne 
basonyiyibwa era ne baweebwa ekitiibwa eky’okubeera ku nsi nga 
abasigire ba Katonda. Sitaane yasaba Katonda agiweeyo omukisa 
omulala gumu esobole okulaga nti abantu gye biggweera baba 
tebeesigika. Singa yali akkiriziddwa okubakema ku nsi, Sitaane yalaga 
ezimu ku nteekateeka ze ez’okubabuzaabuza nga bw’egamba nti: “Mu 
baddu bo ndayira nja kufunamu omugabo ogumanyiddwa. Ndayira nja 
kubabuza, era nja kubaagazisa (ebintu beerabire eby’okukugondera). Era 
nja kubalagira bakutule amatu g‘ebisolo (mu kuwongera amasanamu), 
era nja kubalagira BAKYUSE OBUTONDE KATONDA BWE YATONDA.” 
(4:118-119) Okutunuulira aaya eno eri abamanyi Abasiraamu n’abali mu 
by’ekisawo ezingiramu okusalawo ku bintu nga okulongoosa 
okw’okukyusa ekikula ky’omuntu. 


Wabula ekyomukisa kwe kuba nga aaya ya Kulaane eno tetwalibwa wala 
kukozesebwa ku kugaana kukyusa butonde mu ngeri zonna. Ekitali ekyo 
kino kyandikoonaganye n’ennongoosa ezimu ezirimu okukyusa obumu ku 
butonde Katonda kwe yatondera abantu. Ebintu bingi ebikwata ku mpisa 
ebyaggyibwayo okukulaakulana kwa sayansi w’okukyusa obutonde. 
Okukola obuwuka obusirikitu obupya obw’okukozesa mu lutalo 
lw‘ebiwuka kwaleeta obweraliikirivu bungi mu myaka gy’ensanvu nga 
gitandika tekinologiya ow’okugatta DNA ebbiri bwe yasooka 
okwogerwako. Okugatta okwekika kino kukyamu. Okukozesa bino mu 
kulaba, okulongoosa, okuvumula, n’okuziyiza obulwadde obukwata ku 
butonde tekikoma kukuba nga kukkirizibwa naye kintu ekitenderezebwa. 
Okuzzaawo obutonde kikulu nnyo mu kulongoosa okwokusimbuliza 
wadde nga kukolebwa ku ddaala erisooka. Okukozesa okukyusa 
obutonde mu by’eddagala kujja kuggulawo omulyango omunene mu 
kujjanjaba endwadde nnyingi n’obusobozi mu by’okulima n’ebisolo 
kuyinza okuba nga kye kijja okubikkula ekyama ekiriviirako okugonjoola 
ekizibu ky’ebbula ly’emmere mu nsi yonna. 


Obweraliikirivu ku kukyusa obutonde buli ku ludda !w’ebiseera 
ebyomumaaso ebitamanyiddwa era ebitabuusabuusibwa. Obusobozi 
bw’okuyingiza obutonde obupya mu butoffaali bw’omubiri obugenda 
okukwata ne ku mirembe egiggya, kiyinza okubaako n’engeri gye kikola 
ku kabenje akaliba mu kwekyusa kw’obutonde okutakoma. Ebizibu 
ebyava mu bbomu zisabyalo tebyalengererwawo okumala akaseera, era 
n‘okwonoona kwe zaakola tekwatereezebwa, sso nga ebizibu ebyali 
ebyokuva mu kukyusa obutonde biba bijja kutuuka wala nnyo mu bubi. 
Okuteeka ebintu by’obutonde okuva mu kintu ekimu mu kirala, kiba 
kitegeeza kutondawo bintu bipya ebirina ebitendo ebitabule. Bwe 
kitwalibwa mu maaso n’enkola y’omuntu ey’okwagala okunoonya 
ekitamanyiddwa okutuusa nga kimanyiddwa n’ekitasoboka okutuusa nga 


kisobose olwo omuntu ayinza okuba nga ajja kwolekera ebintu mu 
bulamu ebitannaba kulabika ku ddaala !y’obulamu. Sayansi ayinza 
okulowooza nti buli kintu kiri mulaala sso nga si bwekiri. Okwongera ku 
ekyo, okugezaako okukyusa olulyo kuyinza okwongerwayo okuva ku 
kulwanyisa endwadde ne kugenda ku kuteekawo ebintu ebimu ku mubiri 
n’obutonde bw’omuntu ebibalibwa nga byetaagibwa kino kituuke ku 
kwesukkulumya n‘okusosola abantu (abakyali ku butonde) abatalina 
bitendo ebyo. Ekisinga ku ekyo obubi, kwe kugezaako okukyusakyusa 
enneeyisa singa obutonde obusalawo enneeyisa buba bufuniddwa. 
Omusingi ogw’okugezaako okukwata ku buntu bw‘omuntu n’obusobozi 
bwe okumanya obuvunaanyizibwa bwe n’ebimubanjibwa awatali 
kubuusabuusa guba gujja kuvumirirwa Obusiraamu. Tekinologiya 
akozesebwa mu bino ku bubwe yeetaaga okusigamu omusimbi mungi, 
era bamusigansimbi baba bajja kwagala amagoba agasembayo waggulu. 
Bannasayansi bangi ebifo byabwe ebyobuyivu baamala dda 
okubiwaanyisaamu zaabu n’omwoyo gw’obwanjulukufu n’okukolera 
awamu omutali kweyagaliza ne bafunamu obusuubuzi obwekyama 
n’obulamu bw'okuba nga bokka be balina obuyinza ku bintu 
ebivumbuddwa. 


Okutya ku bikwata ku mpisa kwayogerwako dda ku bikwata ku kuyisibwa 
ekyenkanyi, obwenkanya, n’obulungi bw’abantu bonna. Oboolyawo 
ky’ekiseera ekituufu eky’okukubaganya ebirowoozo okwabonna 
n‘okuteekerawo okukyusa obutonde amateeka agafuga empisa. Emboozi 
egenda ewala erindirirwa, era nga etandika butandisi okuvaayo! 


EBIKOMERERAYO 


Kijja kuba kyakusaalirwa singa ekitabo kino kinaaba kikomye ku kuwa 
omusomi ebintu byokka ebikirimu. Singa omusomi awulira nga buli 
kigambo kye nnawandiika nga kyakoma awo, nja kuwulira nga ndi wala 
nnyo n’ekyo kye nnagenderera. Okuggyako nga omutendera 
gw’okumanya gudda ku mutendera omulala ogw’okutambula 
kw’ebirowoozo, ekigendererwa kiba kijja kusigala nga tekituukiriziddwa. 
Okuggyako nga okumanya kuleetawo okuwulira (mu mutima) okweragira 
mu nneeyisa, kuba kujja kusigala nga kumanya okutalina mugaso 
okufaanana n’omuti okutali bibala. 


Mu myaka gyange gino egiri okumpi okuwera ensanvu, n’okulowoolereza 
ennyo n’okumanya okugenda ewala enzikiriza yange ey Obusiraamu, 
mpulira nga omukwano gugenda kwabya omutima gwange. Mukwano 
ogutaliiko kintu kyeyawulidde kwe gusonze. Emitima tegisobola kubeera 
awo miwulenge omutali kantu era girina okuba nga gijjuddemu 


omukwano, oba okutamwa oba obutafaayo. Mpulira omukwano eri bantu 
bannange, ensolo, ebinyonyi, emiti, Ensi, n’obutonde bwonna mwe 
tuwangaalira, era munda eri mu mutima gwange nnegomba nti singa 
kino kyali kisobola okukwata buli muntu. Omukwano teguyinza kudda mu 
kifo kya byabufuzi, byanfuna, makolero, ntambuza ya mirimu, bakozi, 
bizinesi wadde olutalo. Naye abantu bulijjo balina okutandika okuva ku 
manduso. Wetuli kati kino kibadde kisinga kwetooloolera ku kweyagaliza, 
mululu, nzikiriza, butafa ku balala, nzensooka, n’ebirala, eky’okusaalirwa 
ebikolera ku musingi ogw’omuntu sekinnoomu ne ku ddaala ery’ensi 
yonna. Singa kino kisobola okukyuka, olwo abantu bonna baba bajja 
kuba basanyufu, nga mw’otwalidde n’abo abayinza okwerekereza 
empangaala gye balimu gye baamanyiira. 


Endowooza y’omukwano nga ekintu ekisookerwako mu kusikiriza si 
mpya, naye mu biseera bye tulimu abantu tebagigenderako. Egaziwa 
n’etwaliramu ab‘eddiini ezenjawulo n'abantu ab’amawanga n’ebika 
ebyenjawulo, era obwo bwe bukulu bw’abantu okwegattira awamu. 
Okubeera abatono tekigaana, omuwendo bwe gugenda nga gweyongera. 
Obwo bwetaavu abantu bwe bawulira muli. Abantu baakoowa embeera 
enkadde, era waliwo ennyonta ey’omwoyo eyaayaanira okuwonya. 
Mangu ddala nga omuwendo gw’abantu ogwetaagisa guweze, ejja kukola 
olujegere |w’ebigenda okuvaamu n’amaanyi ageera buli kimu. Ensi ejja 
Kukyuka, naye tulina kino okukikolerera okuva kati n‘okweyongerayo, 
n'amaanyi n’obwegendereza. 


Mmialiriza n’ekiramuso ky/Obusiraamu: Emirembe gibeere ku mmwe. 


NI 


Olwolumu  ekitabo ekisobola okuddamu okutereeza 
en-dowooza y’ensi yonna kiwandiikibwa. Kino kikolebwa 
omuntu omu mu kiseera ekimu. Reading the Muslim Mind 
{(Okusoma Ebirowoozo By omusiraamu) ky ekitabo ekyo. 
Dr. Hassan Hathout atandika mu ngeri nnyangu—obulamu 
obw'obuwangwa obw'emirundl ebiri fomusawo eyazaal- 
ib-wa mu Misiri yasooka n awangaalirako e Bungereza era 
awangaalidde mu America okumala emyaka egisukka mu 
~ kkumi)byamutuusa okulaba nti “Obusiraamu bumanyid-wa 
nnyo mu Bulaaya nekyo kye butali.” 





Omuntu ono omugazi ennyo (omusawo, kakensa, omwogezi, omutontomi) avaayo 
oku-lunņnamya omusomi nga ayitaayita mu kunnyonnyola Obusiraamu bwonna. Mu 
lugendo luno oluwanvu, alaga mu ngeri ennambulukufu obulungi kalonda akwata ku 
bulamu bw'Ekisiraamu. Era awaayo, mu bunnyonnyofu obwekitalo, ekitabo 
ekirunnamya; abik-kula amagezi agali emabega webintu ebikolebwa, omwoyo oguli 
emabega webiri mu bigambo, ensonga eziri emabega webintu n Ekigendererwa 
Ekikomererayo, Katonda. 


Ku batali Basiraamu n’abo abagoberera ebyo Dr. Hathout mu ngeri eSaanidde by ay-ita 
ensi ya Obuyawudi-Obukristo-Obusiraamu okutwalira awamu, olugendo lulaga nga ~ 
bwe luli olutangaaza era olusocomooza ebirowoozo. Ku Basiraamu, olugendo luno lujja 
kuddamu okunyweza obukkiriza Dwabwe era lubawe eby okuddamu ku bibuuzo ebiku-. 
lu ennyo nga okuddibwamu kujjidde mu kiseera ekituufu eri ebintu ebirtwo kati 
ebiba-tawaanya mu myaka gino olukumi olupya. 


Ekitabo Reading the Muslim Mind (Okusoma Ebirowoozo by Omusiraamu) kyogera ku 
bintu ebiriwo mu biseera byaffe, nga Obusiraamu bwe bubiraba. Dr. Hathout, mu 
kita-bo kye eky amagezi, ekirungi era ekizzaamu amaanyl, ayogera eri obuntu mu 
Biseera ebya buli muntu okwefaako yekka, okukkiriza “Katonda akendeezeddwa_ 
n'obitakkiri-riza mu Katonda. Nga ayita mu mulanga ogw'okubaako n'ekikolebwa 
oguwa essuubi, omuwandiisi akikkaatiriza nti “abantu abeetaagisa ennyo bwe 
balisalawo okutegeera n'okukolera awamu, enkyukakyuka ey'omuggundu ejja kuba 
esoboka. 


Omuntu okumanyika n'ekyo ky'ali si kirala wabula ddembe lya buntu eryobwebange, 
bwatyo Dr. Hathout bw'akirambika. Wano bwe Busiraamu nga bwe buli mu butuufu, 
n'ensi nga bw'eyinza okubeera. 






ų Abamerika awatali kubuusabuusa bajja kwagala obwesimbu ' 
| tobutere-evu ekitabo bwe kigoberera. Ekitabo buli kaseera kiraga |; 
okugen-da ewala n’okulengera nga ekintu amagezi kye gasobola 
Obulungi ... (Frank Vogel, Harvard Law School) 


Ekitabo kijja kuba n’omulimu munene mu bibiina by’emisomo gy eddi- 
ini (nga mw'otwalidde n’ekyange). (Crear Douglas, Ekitongole i 
ky’Emiso-mo gy’Ebyeddiini. California State University, Northridge) . 


Dr. Hathout ayogera ku nsonga eziriwo kati ezo awatali bagoberezi > 
ba nzikiriza yonna abayinza okuzibuusa amaaso. ...Alunggamya omu- 
somi ku kkubo ery’okunnyonnyola okw’amagezi edda nga kwali ; 
kukozeseb-wa bamanyi Abasiraamu ab’amaanyi okugeza imam 

$ al-Ghazaali (Su-layman Nyang, Howard University) 

